Online koh Health Deceleration Hushahalhan Jehey Goiy Hadhaifi – Iru\nއޮންލައިންކޮށް ހެލްތް ޑިކްލަރޭޝަން ހުށަހަޅަންޖެހޭ ގޮތަށް ހަދައިފި\nރާއްޖެއަށް އަންނަ ދަތުރުވެރިންނާއި ރާއްޖެއިން ފުރާ ދަތުރުވެރިން ގެ “ޓްރެވެލާ ހެލްތް ޑެކްލަރޭޝަން ފޯމު” އޮންލައިން ކޮށް ހުށަހަޅާގޮތަށް ހަމަޖައްސައިފި އެވެ.\nއިމިގްރޭޝަނުން ބުނީ ކޮވިޑް-19 އާއި ގުޅިގެން ދިވެހިރާއްޖޭގެ ބޯޑަރު ބަންދުކުރުމަށްފަހު 15 ޖުލައިގައި އަލުން ހުޅުވާލާއިރު، ރާއްޖެއަށް އަންނަ ދަތުރުވެރިންނާއި ރާއްޖެއިން ފުރާ ދަތުރުވެރިން ‘ޓްރެވެލަރ ހެލްތް ޑިކްލަރޭޝަން’ ފޯރމް އިމިގްރޭޝަނަށް ހުށަހަޅުއްވަން ވާނެ ކަމަށެވެ.\nއެގޮތުން ރާއްޖެ އަންނަ ދަތުރުވެރިން ރާއްޖެ އައުމުގެ 24 ގަޑިއިރު ކުރިން، އަދި ރާއްޖެއިން ފުރާ ދަތުރުވެރިން ރާއްޖެއިން ފުރުމުގެ 24 ގަޑިއިރު ކުރިން، މިފޯމް އޮންލައިންކޮށް ފުރުމަށްފަހު ހުށަހަޅުއްވަން ވާނެ ކަމަށް އިމިގްރޭޝަނުން ބުނެއެވެ.\nމި ފޯމު ހުށަހެޅޭނީ މޯލްޑިވްސް އިމިގްރޭޝަންގެ އޮންލައިން ޕޯޓަލް، “އިމުގާ” މެދުވެރިކޮށެވެ.\nދަމުނަމާދު ކުރަން ފައިމަގުގައި ދެވޭނެ: މިނިސްޓްރީ\nޕޯޓަލްއަށް ވަނުމަށް ފަހު “Traveller Health Declaration” ނެެގުމުން މިކަމަށް ހާއްސަ ފޯމު ފެންނާނެ އެވެ.\n“އިމުގާ” ޕޯޓަލްއަށް ޒިޔާރަތްކުރެވޭނީ imuga.immigration.gov.mv އިންނެވެ. އަދި އިމިގްރޭޝަންގެ ވެބްސައިޓް، www.immigration.gov.mv އަށް ގޮސް، މެނޫ ބާ އިން “އިމުގާ” ޕޯޓަލް ހިޔާރު ކުރުމުން ވެސް މިޕޯޓަލްއަށް ޒިޔާރަތް ކުރެވޭނެ އެވެ.


Natheejaa ge bodu manzaru: Concrete tharahgee ekani "Okay" ehnoon!\nނަތީޖާގެ ބޮޑު މަންޒަރު: ކޮންކްރީޓް ތަރައްގީ އެކަނި "އޯކޭއެއް"ނުވި!\nރައީސް ޔާމީން: އެމަނިކުފާނު ވަނީ ބޮޑު ތަނުން އިންތިހާބުގައި ނާކާމިޔާބުވެވަޑައިގެންފަ - ފޮޓޯ: ރައީސް އޮފީސް\nވެރިކަމުގެ ހުންނެވި، ރައީސް އަބްދުﷲ ޔާމީން އަބްދުލްގައްޔޫމް ރިޔާސީ އިންތިހާބުގެ ކެމްޕެއިނަށް ނުކުމެ ވަޑައިގަތީ ތަރައްގީ، "ވިއްކަ"މުން އެވެ. ގައުމަށް ގެނެސްދޭ ބޮޑެތި ބިޔަ "ކޮންކްރީޓް" ތަރައްގީގެ މަޝްރޫއުތަކުގެ ވާހަކަ އެމަނިކުފާނުގެ ކެމްޕޭންގެ ހުރިހާ ތަގުރީރުތަކެއްގައި ވިދާޅުވި އެވެ. ކެމްޕޭން ޕޯސްޓަރުތަކާއި ލަވަތައް ވެސް ފަޅުފިލުވަމުން ދިޔައީ، ދަރުމަވަންތަގެ ހޮސްޕިޓަލްގެ 25 ބުރީގެ އިމާރާތާއި މާލެ-ހުޅުލެ ބްރިޖްގެ ތަސްވީރުތަކުން އެވެ. ކެމްޕެއިންގައި ވާހަކަ ދެއްކެވި ކޮންމެ ފަހަރަކު ވެސް ރައީސް ވިދާޅުވަމުން ގެންދެވީ، "ތަރައްގީއަށް ދެކޮޅު ހަދަންޖެހޭ އެއްވެސް ސަބަބެއް\nއިންތިހާބަށް ދުވަހެއްވެފައިވަނިކޮށް ރައީސް ޔާމީން އުތުރުގެ އެންމެ ބޮޑު ރަށް، ކުޅުދުއްފުއްޓަށް ވަޑައިގަތެވެ. އެންމެ ބޭނުމެއްގަ އެވެ. ތަރައްގީ ވިއްކާށެވެ. އެ ރަށުގައި އެޅި އެއާޕޯޓް ހުޅުވާށެވެ. ނޫނީ! ރަންވޭ ހުޅުވާށެވެ. ރައީސް ޔާމީން ކުޅުދުއްފުށީ އެއާޕޯޓް ރަސްމީކޮށް ހުޅުވައިދެއްވިއިރު ރަންވޭ ފިޔަވައި އެހެން އެއްވެސް އެއްޗެއް އެތާ ނެތެވެ. އެކަމަކު ފަހު ވަގުތު ވެސް ރަންވޭއެއް އެކަނި ދައްކަވައި ކުޅުދުއްފުށީ އެއާޕޯޓްގެ ހުވަފެން ދެއްކެވި އެވެ.\nބޯވާރޭގައި ހުންނަވާ ރައީސް ޔާމީން ކުޅުދުއްފުއްޓަށް ވިއްކި އެ ތަރައްގީ ނުވިކުނެވެ. ބޮޑު އާބާދީއެއް އޮންނަ ކުޅުދުއްފުށީގައި އަށް ފޮށި ބެހެއްޓި އެވެ. އެ އަށް ފޮށީގެ ތެރެއިން ރައީސް ޔާމީނަށް މެޖޯރިޓީ ހޯދުނު އެންމެ ފޮއްޓަކުންނެވެ. އެހެން ހުރިހާ ފޮއްޓެއްގެ ކުރީގައި އުޅުއްވީ ވާދެވެރިޔާ، އިބްރާހިމް މުހައްމަދު ސޯލިހު، އިބޫ އެވެ. މުޅި އަތޮޅުގެ މެޖޯރިޓީ ވެސް ނެގީ އިބޫ އެވެ. ނުވިތާކަށް މާލޭގައި ބެހެއްޓި ހދ. އަތޮޅުގެ ހަތަރު ފޮށިން ވެސް ރައީސް ޔާމީން ވީ ބައްޔެވެ. އެއީ އާބާދީ ބޮޑު އަތޮޅެވެ.\nވެލާނާ އިންޓަނޭޝަނަލް އެއާޕޯޓްގެ އާ ރަންވޭ ހުޅުވައި، އެންމެ ބޮޑު ބޯޓު އެ ރަންވޭއަށް ޖެއްސީ ވެސް އިންތިހާބަށް ބޯމަތިވެފައިވަނިކޮށެވެ. ގައުމީ ރޫހުގައި ރައްޔިތުން ތިއްބާ ވެސް ގައުމީ ޓީމް، "ހިފައްޓައިގެން" އެ ތަރައްގީ ރައްޔިތުންނަށް ވިއްކަން ރައީސް ވަރަށް މަސައްކަތް ކުރެއްވި އެވެ. ހަމަ އެގޮތަށް މާލޭގައި 25 ބުރިއަށް އިމާރާތެއް ވެސް ހެދީ އެވެ. އެކަމަކު އެ އިމާރާތްވީ "ހުސް ހޮހަޅައަކަ"ށެވެ. ރަންވޭއަށް ބޮޑު ބޯޓު ޖެއްސިޔަސް ރައްޔިތުން ނުރުހުނެވެ.\nރައީސް ޔާމީން ކުޅުދުއްފުށީ އެއާޕޯޓް ހުޅުވުމުގެ ރަސްމިއްޔާތުގައި - ފޮޓޯ: ރައީސް އޮފީސް\nމާލެއިން ވެސް ބޮޑު ތަނުން ކުރި ހޯއްދެވީ އިބޫ އެވެ. މާލެއިން ރައީސް ޔާމީނަށް ލިބިވަޑައިގެންނެވީ 39 ޕަސެންޓެވެ. ސީދާ މާލޭ ރައްޔިތުންނަށް 47 ވޯޓު ފޮށި ބެހެއްޓިއިރު އެއްވެސް ފޮއްޓަކުން ރައީސް ޔާމީނަށް ކުރިއެރުމެއް ނުލިބެ އެވެ. ހުރިހާ ފޮއްޓެއް ގެންދެވީ އިބޫ އެވެ.\nމި ސަރުކާރަކީ އެއާޕޯޓްގެ ސަރުކާރެކެވެ. ވަރަށް ބޮޑަށް އެއާޕޯޓް ވިއްކަން ވެސް ވިއްކި އެވެ. އެގޮތުން ދ. ކުޑަހުވަދޫގައި އެއާޕޯޓެއް އަޅައި އެ ރަށުގެ މަގުތަކުގައި ތާރު އަޅައި ބޮޑެތި ތަރައްގީ ގެނަ އެވެ. އެކަމަކު، ތިން ފޮށި ބެހެއްޓިއިރު ރައީސްއަށް ކުރި ލިބިވަޑައިގެންނެވީ އެންމެ ފޮއްޓަކުންނެވެ. އިންތިހާބު ގާތްވެފައިވަނިކޮށް ނ. މާފަރުގައި ވެސް އެއާޕޯޓެއް ހުޅުވި އެވެ. އެ ރަށުގެ މެޖޯރިޓީ ވެސް ދިޔައީ އިބޫއަށެވެ. އެ ތަރައްގީ ނުވިކުނެވެ. "އައިހެވަން"ގެ ހުވަފެން ދެއްކި ހއ. އަތޮޅުން ރައީސް ޔާމީނަށް ގިނަ ފޮށިތަކަކުން ކުރި ލިބުނު ނަމަވެސް މުޅި އަތޮޅުން ކުރީގައި އުޅުއްވީ އިބޫ އެވެ. އަތޮޅުން ރައީސް ޔާމީނަށް ލިބިވަޑައިގެންނެވީ 47 ޕަސެންޓެވެ.\nރައީސް ޔާމީންގެ ސަރުކާރުގައި އެންމެ ގިނަ ތަރައްގީގެ މަޝްރޫއުތަކެއް ގެނެސްދެއްވި ރަށަކީ ގދ. ތިނަދޫ އެވެ. ނައިބު ރައީސް އަބްދުﷲ ޖިހާދުގެ ވެސް އުފަން ރަށެވެ. ރަނިންމޭޓް ޑރ. މުހައްމަދު ޝަހީމްގެ އަނބިކަނބަލުންނާއި ޕީޕީއެމްގެ ޕީޖީ ލީޑަރު އަހުމަދު ނިހާން އަދި ކުރީގެ މިނިސްޓަރު އަހުމަދު ޒުހޫރުގެ ވެސް އުފަން ރަށެވެ. އެ ރަށުން ރައީސް ޔާމީންއަށް ތާއިދު "އޮހޭނެ" ކަމަށް ބެލެވުނީ އެ ސަބަބުތައް ހުރީމަ އެވެ. ރައީސް ޔާމީން ވެސް އެކި ފަހަރު މަތިން ވަނީ ތިނަދޫއަށް ގެނެސްދެއްވި ތަރައްގީތައް ރައްޔިތުންނަށް ހަނދާންކޮށްދެއްވާފަ އެވެ. އެ ރަށަށް އެންމެފަހުން ވަޑައިގެން ވެސް ރައީސް ވަނީ ތަފާސް ހިސާބުން ރަށަށް ގެނައި ތަރައްގީގެ ވާހަކަތައް ކިޔައިދެއްވާފަ އެވެ. ބޮޑު އިސްލާމީ މަރުކަޒާއި މިއުޒިއަމް އާއި ތާރުއެޅި މަގުތައް ފަދަ އެހެން ރަށްރަށް ނުލިބޭ ތަރައްގީ އެ ރަށުން އޮތީ ފެންނާށެވެ. އެކަމަކު އެ "ކޮންކްރީޓް" އެ ރަށު ރައްޔިތުން ވެސް ބަލައެއް ނުގަތެވެ.\nތިނަދޫގައި ހަތް ފޮށި ބެހެއްޓިއިރު ހުރިހާ ފޮއްޓެއްގައި ވެސް ރައީސް ޔާމީން ވީ ބައްޔެވެ. ބައެއް ފޮށިތަކުގައި ތަފާތު ވަރަށް ބޮޑެވެ. ބޮޑު ތަނުން އިބޫ އުޅުއްވީ ކުރީގަ އެވެ. މުޅި ގދ. އަތޮޅުން ވެސް ރައީސް ޔާމީނަށް ލިބިވަޑައިގެންނެވީ އެންމެ 39 ޕަސެންޓް ވޯޓެވެ.\nހަމައެކަނި ބްރިޖު "އޯކޭއެއް" ނޫން\nދެން އޮތީ ހުޅުލެ އާއި މާލެ ގުޅުވައިދިން ބްރިޖެވެ. އެއީ ރައީސް ޔާމީންގެ "ކާލާ މަންނަ" އެވެ. އެންމެ ފަހު ވަގުތު ވައްޓާލި އެ "ކާލާ މަންނަ"އިން ލިބުނު އެއްވެސް ފައިދާއެއް ރައީސް ޔާމީނަށް ނެތެވެ. ބްރިޖު ހުޅުވާލައި، ބްރިޖަށް އެތައް ބަޔަކު އެރުވި އެވެ. ދުނިޔޭގެ ފެންވަރުގައި ހަވާވެސް އެރުވި އެވެ. ހިލޭ ދަތުރުތައް ވެސް ހުޅުވާލި އެވެ. ކައިވެނިކޮށްދީ، ގްރެޖުއޭޝަން ވެސް ބާއްވައިދިނެވެ. ވީ ކަމެއް ހަމަ "ހަރާމެވެ."\nރައީސް ޔާމީން ސިނަމާލެ ބްރިޖުގައި - ފޮޓޯ: ރައީސް އޮފީސް\nއެ ބްރިޖްގެ އެންމެ ބޮޑު ފައިދާއެއް ވާނީ ހުޅުމާލޭގައި ދިރިއުޅޭ ރައްޔިތުންނަށެވެ. ހަގީގަތު ވެސް އެއީ ގައުމަށް ލިބުނު ބޮޑު ތަރައްގީއެކެވެ. ބޮޑު ކުރިއެރުމެކެވެ. އެކަމަކު ހުޅުމާލެ ރައްޔިތުން ވެސް ވޯޓުން ބުނީ ހަމައެކަނި ކޮންކްރީޓް ކަމުނުދާ ކަމެވެ.\nހުޅުމާލޭގެ ރައްޔިތުންނަށް ދެ ފޮށި ބެހެއްޓިއިރު އެ ރަށުގައި ދިރިއުޅޭ އެހެން ރަށްރަށުގެ ރައްޔިތުންނަށް އަށް ވޯޓު ފޮށި ބެހެއްޓި އެވެ. އެ 10 ފޮށީގެ ތެރެއިން ނުވަ ފޮށީގައި ކުރީގައި އުޅުއްވީ އިބޫ އެވެ. ބޮޑު ތަނުން ކުރީގަ އެވެ. ހުޅުމާލެއަކީ އިބޫއަށް އެންމެ ދަތީގައި ކެމްޕެއިން ކުރެވުނު ރަށެވެ. އިދިކޮޅު ކޯލިޝަންގެ އެންމެ ދިދައެއް ވެސް ނެތް ހަމައެކަނި ރަށަކީ އެއީ އެވެ. އެޗްޑީސީގެ "އަތްދަށުގައި" އޮތް ހުޅުމާލޭގެ ހުރިހާ ދިމާލަކުން ފެންނަނީ ރައީސް ޔާމީންގެ ބޮޑެތި ޕޯސްޓަރުތަކާއި ޕީޕީއެމްގެ ދިދަ ފަތިތަކެވެ. ދިދަފަތި ދަމައިގެން ހޮވެންޔާ ރައީސް ޔާމީން ހޮވޭނެ އެވެ.\nދެން އދ. މާމިގިއްޔެވެ. ޕީޕީއެމްއިން އެންމެ ބޮޑު ކުރިއެރުމެއް މިފަހުން ހޯދި ރަށް ކަމަށް ދައުވާކުރި، ގާސިމް އިބްރާހިމްގެ އުފަން ރަށެވެ. އެކަމަކު ޕީޕީއެމްގެ އެ ދައުވާއަކީ ހަމަ ހުސް ހޮޅި ވާހަކަ އެވެ. މާމިނގިލީ ތިން ވޯޓު ފޮށި ބެހެއްޓިއިރު އަދާޔާ ހިލާފުކޮށް ކުރީގައި އުޅުއްވީ އިބޫ އެވެ. ރައީސް ޔާމީނަށް އެއް ފޮށިން އެންމެ ހަތް ޕަސެންޓް ލިބުނުއިރު އަނެއް ފޮށިން ލިބުނީ 16 ޕަސެންޓެވެ. ދެން ހުރި ފޮށިން އެންމެ 22 ޕަސެންޓެވެ. އަތޮޅުގެ މެޖޯރިޓީ ވެސް ރައީސް ޔާމީނަށް ނެތެވެ.\nރައީސް ޔާމީން އެންމެ ބޮޑަށް "ހިމާޔަތް" ކުރައްވައިގެން ގެންގުޅުއްވި މަޖިލީހުގެ ރައީސް އަބްދުﷲ މަސީހުގެ ރަށް، ފުވައްމުލައް ވެސް އެމަނިކުފާނަށް ބުނީ ނޫނެކޭ އެވެ. ފުވައްމުލަކުން ރައީސް ޔާމީނަށް ލިބިވަޑައިގަތީ 46 ޕަސެންޓެވެ. އެ ރަށަކީ ވެސް ރައީސް ޔާމީންގެ ތަރައްގީގެ ލިސްޓްގައި ކުރީގައި ގެންގުޅުއްވި ރަށެކެވެ.\nއާ ރެންވޭ ހުޅުވުމުގެ ރަސްމިއްޔާތުގައި ރައީސް ބައިވެރިވެވަޑައިގަންނަވަނީ - ފޮޓޯ: ރައިސް އޮފީސް\nބޮޑު އެއްވެސް ކުރިއެރުމެއް ނުލިބުނު\nއައްޑޫ ސިޓީއަކީ އަބަދުވެސް އެމްޑީޕީއަށް ބުރަވެފައި އޮންނަ ސިޓީއެކެވެ. އެކަން ރައީސް ޔާމީން ވެސް ގަބޫލުފުޅު ކުރައްވަ އެވެ. ހިތަދޫއަށް އެންމެފަހުން ވަޑައިގެން ރައީސް ޔާމީން ވަނީ އެ ރަށު ރައްޔިތުން އެހާ ބޮޑު ތާއިދެއް ކުރީގެ ރައީސް މުހައްމަދު ނަޝީދަށް ކުރަނީ ކީއްވެތޯ އައްސަވާފަ އެވެ. އެ ސިޓީއަށް ގެނެސްދޭ ތަރައްގީތަކަށް ބަލާނަމަ އެ ސިޓީގެ ރައްޔިތުން ތާއިދު ކުރަން ޖެހޭނީ އެމަނިކުފާނަށް ކަމަށް ރައީސް ވިދާޅުވެފައިވެ އެވެ. އައްޑޫއަށް އެންމެ ބޮޑު ވައުދެއް ވެސް ވެވަޑައިގެންނެވީ އެމަނިިކުފާނެވެ. ކޮންކްރީޓް ބޮޑު ތަރައްގީއެކެވެ. ހިތަދޫ އާއި މީދޫ ބްރިޖުން ގުޅާލައްވާނެ ކަމަށް އެމަނިކުފާނު ކެމްޕެއިންގެ އެންމެ ފަހު ވަގުތު އިއުލާން ކުރެއްވި އެވެ.\nރައީސް އެއިން އެއްވެސް ވާހަކައެއް އައްޑޫ ސިޓީއަށް އަޑެއް ނީވެ އެވެ. އައްޑޫ ސިޓީއިން ރައީސް ޔާމީނަށް ލިބިވަޑައިގެންނެވީ 34 ޕަސެންޓެވެ. ޖުމްލަ 32 ފޮށި އެ ސިޓީގައި ބެހެއްޓިއިރު ރައީސް ޔާމީނަށް ކުރި ހޯއްދެވުނީ އެންމެ ދެ ފޮއްޓެވެ. ހަމަ އެންމެ ދެ ފޮއްޓެވެ.\nލ. އަތޮޅަށް އެންމެ ބޮޑު އިންގިލާބެއް އައީ މި ވެރިކަމުގަ އެވެ. ރަށްތައް ގުޅުވާލާ އެންމެ ޒަމާނީ ހިތްގައިމު މަގެއް ރައީސް ޔާމީން އަޅުއްވައިދެއްވި އެވެ. މަގު ބޭނުން ކުރާތާ އެތައް ދުވަހެއް ފަހުން ރައީސް ޔާމީން ވަޑައިގެން މަގު ހުޅުވައި ވެސް ދެއްވި އެވެ. އެ ތަރައްގީ ވިއްކަން ރައީސް ޔާމީން ބޭނުންފުޅުވި އެވެ. ނަމަވެސް ނުވިކުނެވެ. އެ އަތޮޅުން ރައީސް ޔާމީނަށް ލިބިވަޑައިގެންނެވީ 45 ޕަސެންޓެވެ. ލ. އަތޮޅުގައި ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ އާއި މަޖިލީހުގެ ނައިބު ރައީސް މޫސާ މަނިކު ވަރަށް ގަދައަށް ކެމްޕެއިން ވެސް ކުރެއްވި އެވެ. އެހެނަސް ފޮނަދޫގެ ތިން ފޮށީގެ ތެރެއިން ވެސް ރައީސް ޔާމީނަށް ކުރި ލިބިވަޑައިގެންނެވީ އެންމެ ފޮއްޓެއްގަ އެވެ.\nގއ. ވިލިނގިއްޔަކީ ވެސް ޕީޕީއެމްއިން އިސްކަމެއް ދިން ރަށެކެވެ. ލައްކަ ކެމްޕެއިން ވެސް ކުރި ރަށެކެވެ. އެކަމަކު ބެހެއްޓި ތިން ފޮށިން ވެސް ކުރިއަށް ދެމިގަތީ އިދިކޮޅު ކޯލިޝަނެވެ. ބޮޑު ތަނުން ކުރީގަ އެވެ. ދިއްގަރު ދާއިރާގެ މެންބަރު އަހުމަދު ފާރިސް މައުމޫން ޖަލަށް ގެންގޮސް، ރައީސް ޔާމީން ވަރަށް ބޮޑު ކެމްޕެއިން ދިއްގަރުގައި ކުރެއްވި އެވެ. އެކަމަކު ފާރިސްއަށާއި އިދިކޮޅަށް އެ ރަށުން ވެސް ދިނީ މެޖޯރިޓީ އެވެ. އެ ރަށުން ރައީސްއަށް ލިބިވަޑައިގެންނެވީ 45 ޕަސެންޓެވެ.\nރައީސް ޔާމީންގެ އެންމެ ބޮޑު ބިޔަ މަޝްރޫއުގެ ތެރޭގައި ފ. އަތޮޅުގައި ސައުދި އަރަބިއްޔާއިން ތަރައްގީ ކުރަން އުޅުނު މަޝްރޫއު ހިމެނޭނެ އެވެ. ރައީސް ޔާމީނަށް މެޖޯރިޓީ ލިބިވަޑައިގެންނެވި ދެ އަތޮޅުގެ ތެރޭގައި ފ. އަތޮޅާއި މ. އަތޮޅު ހިމެނެ އެވެ. އެހެންނަމަވެސް ރައީސް ޔާމީނަށް ފ.ގެ ބިޔަ މަޝްރޫއު ދައްކައިގެން ވެސް ކުރިއަށް ވަޑައިގެންނެވުނީ ހަަމަ ކިރިޔާ އެވެ. ރައީސް ޔާމިނަށް އިބޫއަށްވުރެ އިތުރަށް ލިބުނީ ހަމަ އެންމެ ނުވަ ވޯޓެވެ. ރަށްތަކަށް ބަލާއިރު މެޖޯރިޓީ ލިބުނީ ހަމައެކަނި ނިލަންދޫއިންނެވެ. އަނެއް ހަތަރު ރަށުން ކުރީގައި އުޅުއްވީ އިބޫ އެވެ.\nރައީސް ޔާމީން އެމަނިކުފާނުގެ މެނިފެސްޓޯ ލޯންޗުކުރައްވަނީ: މެނިފެސްޓޯ ބަލައެއް ނުގަތް - ފޮޓޯ: ރައީސް އޮފީސް\nރައީސް އަބްދުﷲ ޔާމީން ވެސް މިހާރު ވަނީ ތަރައްގީ ރައްޔިތުން ބަލައިނުގަތްކަން ގަބޫލުފުޅު ކުރައްވާފަ އެވެ. ރައީސް ޔާމީން ވިދާޅުވީ އެއްވެސް ރަށެއް ތަފާތު ކުރުމެއް ނެތި ރައްޔިތުން ބޭނުންވާ ހިދުމަތްތައް މިދިޔަ ފަސް އަހަރަށްވުރެ ފާގަތިކޮށް ފަހިކޮށް ރާއްޖެއަށް އާންމުވި ދުވަސްވަރެއް ނޯންނާނެ ކަމަށެވެ. ނަމަވެސް އެމަނިކުފާނުގެ ހިދުމަތަށް ރައްޔިތުން ބަސް ބުނެފި ކަމަށާއި އެ ނިންމުން ގަބޫލު ކުރައްވާ ކަމަށް ރައީސް ޔާމީން އިއްޔެ ވިދާޅުވި އެވެ.\nރައްޔިތުން ބުނީ؛ ކޮރަޕްޝަނާ ދެކޮޅު! ބޭނުމީ އިންސާފާއި ހަމަހަމަކަން\nރައީސް ޔާމީންގެ "ކޮންކްރީޓް ތަރައްގީ"އާ ދެކޮޅަށް އިދިކޮޅު ކޯލިޝަނުން ނެރުނީ އިންސާފުގެ މަގެވެ. އަދުލް އިންސާފު ގާއިމްކޮށްދޭނެ ކަމުގެ ޔަގީން ކަމެވެ. ފަސާދަ އާއި ވައްކަން ހުއްޓުވާނެ ކަމުގެ ޔަގީން ކަމެވެ. ކޮރަޕްޝަނާ ނުލާ މަޝްރޫއުތައް ހިންގާނެ ކަމުގެ ޔަގީން ކަމެވެ.\nއިދިކޮޅު ހަތަރު ލީޑަރުން އެއް ގަލަކަށް އަރާވައިޑައިގެން ކުރެއްވި މަސައްކަތަކީ އެއީ ކަމަށް އެ ބޭފުޅުން ތަކުރާރުކޮށް ވިދާޅުވަމުން ގެންދެވިއިރު އިބޫ ގެންދެވީ އޭނާގެ ޖަޒީރާ މެނިފެސްޓޯ ރައްޔިތުންނަށް ކިޔައިދީ ރައްޔިތުންނާ ގާތުން ބައްދަލު ކުރައްވަމުންނެވެ. ރައްޔިތުން ވިކުނީ އެޔެ އެވެ. ރައްޔިތުން ބަލައިގަތީ އިއްޔެ އެވެ.\nހަމައެކަނި ތަރައްގީ ރައްޔިތުން ބޭނުމެއް ނުވި އެވެ. "ކޮންކްރީޓް"ތަކުގެ ތެރޭގައި ތިބެން ރައްޔިތުން ބޭނުމެއް ނުވި އެވެ. ރައްޔިތުން ބޭނުންވީ ތަރައްގީ އާއި އިންސާފު ލިބުމެވެ. ކޮރަޕްޝަނާއި ފަސާދަ ހުއްޓުމެވެ. ގައުމު ހަމަ މަގަށް އަޅުވައި އަނިޔާވެރިކަން ނިންމާލުމެވެ. އަތޮޅުތަކުގައި ރީނދޫ ކުލަ ޖެހިގެން ދިޔަ ގޮތުން އެކަން ވަރަށް ސާފެވެ. ނަތީޖާގެ ބޮޑު މަންޒަރުން ބުނެދީފައި އެވަނީ ހަމައެކަނި "ކޮންކްރީޓް ތަރައްގީ" ރައްޔިތުންނަށް "އޯކޭ" ނޫން ކަމެވެ. ނާއިންސާފުން މީހުން ވަޒީފާތަކުން ވަކިކުރުމާއި އެއްވެސް އަސާސެއް ނެތި ހުކުމްތަކެއް އިއްވައިގެން މީހުން ޖަލުތަކުގައި ބަންދު ކުރުން ބަލައިގެނެވެން ނެތް ކަމަށެވެ. ވައްކަމާއި ފަސާދަ އެ މީހުން ބޭނުން ނޫންކަމެވެ. ތަރައްގީގެ ކުރިއަށް ރައްޔިތުން ބޭނުންވީ ބިރެއް ނެތި އަމާންކަމާއި މިނިވަންކަމާ އެކު އުޅެވޭނެ ވެއްޓެއް އުފައްދައިދޭށެވެ. އިބްރާހިމް މުހައްމަދު ސޯލިހުއަށް ވެރިކަން ރައްޔިތުން ހަވާލު އެ ކުރީ އެ ބޮޑު އުންމީދުގަ އެވެ.\nރައީސް އަބްދުﷲ ޔާމީން އެމްޑީޕީ ޕީޕީއެމް + ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް ރިޔާސީ އިންތިހާބު 2018


އެއްމާބަނޑު އަށްކުދިން ވިހޭ ނާދިޔާ ސުލޭމާން\nނާދިއާ ސުލޭމާން އޭނާއަށް ލިބުނު އެއްމާބަނޑު 8 ކުދިންނާއެކު\nނާދިޔާ ޑެނީސް ދާއޫދް ސުލޭމާން އުފަންވެފައިވަނީ ޖުލައި 11، 1975 ގައި ކެލިފޯނިއާގެ ފުލާޓަންގަ އެވެ. އޭނައަކީ މުދައްރިސެއް ކަމަށްވާ އެންޖެލާ ވިކްޓޯރިއާ އަދި ރެސްޓޯރަންޓެއް ހިންގާ އަސީރިއާ އިރާގީ ދަރިފަސްކޮޅުގެ އެޑްވާޑް ދާއޫދު ސުލޭމާނުގެ ހުރި ހަމައެކަނި ދަރިފުޅެވެ.\nމީޑިއާގައި "އޮކްޓޮ މޮމް" ގެ ނަމުން މަޝްހޫރު ވެފައިވާ ނާދިޔާ 1993 ވަނަ އަހަރު ނޮގާލީޒް ހައި ސްކޫލުން ކިޔަވާ ނިމުމަށް ފަހު ޗައިލްޑް އެންޑް އެޑޮލިސަންޓް ޑިވެލޮޕްމަންޓުން ބެޗްލާ އޮފް ސައިންސް ޑިގްރީއެއް ހާސިލް ކުރި އެވެ. އަދި ސަރުކާރުގެ ނަފްސާނީ ހޮސްޕިޓަލެއްގައި ތިން އަހަރު ވަނދެން ވަޒީފާ އަދާކުރި އެވެ.\nނާދިޔާ 1996 ގައި ކުރި ކައިވެނި ރޫޅިގެން ގޮސްފައިވަނީ ދެމަފިރިންނަށް ކުދިން ނުލިބުމުގެ ސަބަބުން ކަމަށް އޭނާގެ ފިރިމީހާ "އިންސައިޑް އެޑިޝަން" މަޖައްލާއަށް ދީފައިވާ އިންޓަވިއުއެއްގައި ބުނެފައި ވެއެވެ.\nއިން ވިޓްރޯ ފާޓިލައިޒޭޝަން ހަދައިގެން ވިޔަސް ނާދިޔާ ހުރީ ދަރިމައިވާން ބޭނުންވެފަ އެވެ. ނަމަވެސް އޭނާގެ ފިރިމީހާ އެގޮތަށް ބޭނުން ނުވީ އެވެ. ދެމަފިރިން ވަރިއަށް އެދި 2001 ގައި ހުށަހެޅި ނަމަވެސް ރަސްމީގޮތުން ވަރި ސާބިތުކޮށްފައި ވަނީ 2008 ގައެވެ.\nފިރިމީހާގެ ކައިރިން ވަރިވުމަށް ފަހު ހެދި ފުރަތަމަ އިން ވިޓްރޯއިން އޭނައަށް ފިރިހެން ކުއްޖަކު ލިބިފައި ވެއެވެ. އަދި އޭގެ ފަހުން ވެސް އިން ވިޓްރޯ ހަދައިގެން އިތުރު ފަސް ކުދިން ލިބުނެވެ. އެ ހިސާބުން ވެސް އޭނަ ބޭނުންވީ އިތުރު ދަރިން ހޯދާށެވެ. ނާދިއާ ބޭނުންވީ ބޮޑު އާއިލާއެއް ހޯދާށެވެ.\nނާދިއާގެ ދަރިން އޭރާއި މިހާރު: ނާދިއާގެ ހުރިހާ ދަރިން މިއަދާ ހަމައަށް ވެސް ތިބީ ގަދަވެ ސަލާމަތުން\nނާދިއާ ސުލޭމާން މުޅި ދުނިޔޭގެ ނޫސްތަކާއި ޓީވީތަކުގެ ސަމާލުކަން ދަމައިގަނެ ހެޑްލައިންތައް ފަތަހަކޮށްފައި ވަނީ އެމެރިކާގެ ކެލިފޯނިއާގެ ކެއިސަރު ޕާމަނެނެންޓް މެޑިކަލް ސެންޓަރުގައި ހަ ފިރިހެން ކުދިންނާއި ދެ އަންހެން ކުދިން ނުވަތަ "އޮކްޓުޕްލެޓްސް" ވިހެއި ހިސާބުން ނެވެ. ސިޒޭރިއަން ހަދައިގެން ވިއްސާފައިވާ ކުދިންތައް ވިހާފައިވަނީ ދުވަސް ހަމަ ނުފުރަ އެވެ.\nނާދިއާ އެއް ފަހަރާ އަށް ކުދިން ވިހެއުމަށް ފަހު އެތައް ދަތި އުނދަގުލަކާ ކުރިމަތިލި ނަމަވެސް އޭނާ ވަނީ ދަރިންގެ ހައްގުގައި އެ ހުރިހާ ދަތި އުނދަގުލަކުން އަރައިގަންނަން މަސައްކަތްކޮށް ކާމިޔާބު ހޯދާފަ އެވެ. ފަހުން އެހެން ކައިވެންޏެއް ނުކުރި ނަމަވެސް އެއްމާބަނޑު އަށް ކުދިންނާއެކީ ކުރިން ލިބިފަވާ ކުދިން ވެސް ބަލާ ބޮޑުކުރި އެވެ.\nނާދިއާއަށް ލިބިފައިވާ އެއްމާބަނޑު އަށް ކުދިންނަކީ އެމެރިކާގައި އެގޮތަށް މީހަކު ވިހެއި ދެވަނަ ފަހަރަށް ވާއިރު އަދި ހުރިހާ ކުދިނަށް މިއަހަރު 10 އަހަރު ފުރިފަވާއިރު އިންސާނުންގެ ތާރީހުގައި ވިހާފައިވާ އެއްމާބަނޑު 8 ކުދިން މިިހާ ދުވަސް ވަންދެން ދުނިޔޭގައި ތިބި މިއީ ފުރަތަމަ ފަހަރެވެ.\nކުރީކޮޅު ކިތަންމެ ގޯސްކޮށް ދިޔަނަމަ ވެސް އެ ކުދިންގެ ފޮޓޯތަކުން ފެންނަ އުފާވެރި މޫނުތަކާއި 16 ކުދިން ބަލާ ބޮޑު ކުރުމުގައި ނާދިޔާގެ ޒިންމާ އަދާކޮށްފައިވާ މިންވަރު ކިތަންމެހާވެސް ރަނގަޅު ކަމަށް ގިނަ ފަރާތްތަކުން ދެކެއެވެ.


Maaban'duvun Lasvany Misababaa Hure Kamahves Vedhaane - Vaguthu\nމާބަނޑުވުން ލަސްވަނީ މިސަބަބާހުރެ ކަމަށްވެސް ވެދާނެ\n10 މަސް ކުރިން ( މެއި 4, 2018 )\nކިތަންމެ ވަރަކަށް މަސައްކަތް ކުރިޔަސް މާބަނޑު ނުވުމަކީ ވަރަށް ގިނައިން ދިމާވާ ކަމެކެވެ. ބައެއް ފަހަރު މިކަން މިހެންވުމަށް ދިމާވަނީ އުފެދުމުގައިވެސް ހުންނަ ބައްޔެއްގެ ސަބަބަބުންނެވެ. އަނެއްބައި ފަހަރު މިކަން މިހެން ދިމާވަނީ އަމިއްލަޔަށް ކުރެވޭ ކަމެއްގެ ސަބަބުންނެވެ.\nބަރުބޮޑު ދިރިއުޅުމެއް ކޮންމެ މީހެއްވެސް އުޅެމުންދާއިރު، ތިމާގެ ސިއްޙަތާމެދު ފަރުވާ ކުޑަކުރުމަކީ ވަރަށް ގިނައިން ދިމާވާ ކަމެކެވެ. މިކަން މިހެން ދިމާވަނީ ބައެއް ފަހަރަށް ދިމާވަނީ މިކަމުގެ ސަބަބުން ފަހުން ދިމާވެދާނެ ކަންކަމަށް ނޭނގޭތީއެވެ. މިސާލަކަށް އަންހެން މީހާގެ ކެޔުން ބައްޓަން ކުރާ ގޮތުގެ ސަބަބުން ބައެއްފަހަރު ވަރަށް ބޮޑު ނިޢުމަތެއް ކަމުގައިވާ ކުއްޖަކު ލިބުމުން ތިމާ މަޙްރޫމްވެގެންދެއެވެ.\nހިއުމަން ރިޕުރަޑަކްޝަން ޖާނަލްގައި ޝާއިރުކޮށްފައިވާ ދިރާސާާއެއްގައި ބުނެފައިވަނީ ތަރުކާރީ މަދުން ކެޔުމާއި ގިނައިން ތައްޔާރީ ކާނާ ކެޔުމަކީ މާބަނޑުވާން ގިނަ ދުވަސްތަކެއް ނަގާ ކަމެއްކަމަށާއި ބައެއް ފަހަރު ދަރިން ލިބުމުންވެސް މަޙްރޫމްވެގެންދާ ކަމަށެވެ.\nދުނިޔޭގެ އެކި ހިސާބުތަކުން ޖުމްލަ 5,598 އަންހެނުން ބައިވެރިކޮށްގެން ކުރެވުނު މިދިރާސާއިން ދައްކާގޮތުން މީގެ ތެރެއިން ތައްޔާރީ ކާނާގެ ބާވަތް ގިނައިން ބޭނުންކުރާ މީހުން މާބަނޑުވުމަށް ގިނަ ދުވަސްނަގައެވެ. އަދި ތައްޔާރީ ކާނާ އާއްމުކޮށް ކާމީހުންގެ ތެރެއިން 468 (8 އިންސައްތަ) މީހުންނަކީ ކުދިން ލިބުމުން މަޙްރޫމްވެފައިވާ މީހުންނެވެ.\nދެކުނު އޭޝިއާ އިން އިންޓަނެޓް އެންމެ އަގުބޮޑީ ދިވެހިރާއްޖޭގައި\nމެއި 4, 2018 15:37\nމި ލިޔުމާ ދޮންކޭލާ ހުރި ގުޅުމަކީ ކޮބައިތޯ... މިފަދަ ފޮޓޯގެ މާނަ އަކީ ކީއްކުރަން ބޭނުން ކުރާ އެއްޗެއް ކަން އެންމެން ދަނޭ.. ޕްލީޒް ޗޭންޖް\nމެއި 4, 2018 19:07\nތީ ހުސްހޮޅި ވާހަކަ\nމެއި 4, 2018 19:52\nޙަބަރުގަ ވަަ ފޮަޓޯ ބަދަލުކުރަނެ ޖެހެެ\nމެއި 5, 2018 02:22\nއާރޓިކަލް ކިޔާނިމުނު އިރުވެސް ދޮންކޭލާ ދަރިންނުލިބުމާހުރި ގުޅުމަކީ ކޮބާކަމެއް ނޭނގުނު\nމެއި 6, 2018 12:48\nމަށަށް އިނގޭ ދޮންކޭލާ މާބަނޑުވުމާ ހުރިގުޅުން ދޮންކެޔަ ކުޑަ ދަރިން ހޯދަން އުދަނގޫވޭ ވަރަށް އުދަގޫ


ސްރީލަންކަންގެ އައްޑޫ ދަތުރުތައް ނުހުއްޓޭނެ: އަސްލަމް\nއައްޑޫ ގަން އިންޓަނޭޝަނަލް އެއާޕޯޓަށް ސްރީލަންކަން އެއާލައިންސުން ކުރަމުން އައި ޝެޑިއުލް ދަތުރުތައް އެއްކޮށް ހުއްޓިދާނެ ކަމުގެ ބިރު ހީވެފައި ވަނިކޮށް، އެ ދަތުރުތައް އަލުން ފަށާނެ ކަމަށް، ހިތަދޫ އުތުރު ދާއިރާގެ އެމްޑީޕީގެ މެމްބަރު މުހައްމަދު އަސްލަމް މިއަދު ވިދާޅުވެއްޖެ އެވެ.\nMarch 24, 2020 40\nލަންކާގައި ތިބި ދިވެހިން ގެންނަން ފްލައިޓެއް ބާއްވަނީ\nސްރީ ލަންކާގައި ރާއްޖެ އަންނަން ބޭނުންވެފައި ތިބި ދިވެހިން ގެންނަން ޗާޓަރު ފްލައިޓެއް ބާއްވަން އިނަ މޯލްޑިވްސް އިން ނިންމައިފި އެވެ.\nJuly 02, 2019 9\nސްރީލަންކަންގެ ޓިކެޓް އަގުހެޔޮ ކުރުމަށް ލަފާ އަރުވައިފި\nދުނިޔޭގެ އެކި މަންޒިލްތަކަށް ދަތުރުކުރަމުން އަންނަ ސްރީލަންކަން އެއާލައިންގެ ޓިކެޓްތައް އަގުހެޔޮ ކުރުމަށް އެ ގައުމުގެ ބޮޑުވަޒީރު ރަނިލް ވިކްރަމަސިންހަ ލަފާ ދެއްވައިފި އެވެ.\nސްރީލަންކަންގެ އަގު ބޮޑުވުމުން ގިނަ ބަޔަކު ޝަކުވާކުރަނީ\nއީދު ބަންދާ ދިމާކޮށް މާލެ-ކޮލަމްބޯ ދަތުރުތަކުގެ އަގު ސްރީލަންކަން އެއާލައިންސް އިން ބޮޑުކުރުމާ ގުޅިގެން ގިނަ ބަޔަކު ޝަކުވާ ކުރަން ފަށައިފި އެވެ.\nލަންކާއަށް ދިޔަ ދިވެހިންގެ އަދަދު ދަށަށް\nމިއަހަރު ފުރަތަމަ ހަ މަސްދުވަހު ސްރީ ލަންކާއަށް ދަތުރުކުރި ދިވެހިންގެ އަދަދު 2.8 ޕަސެންޓް ދަށްވެއްޖެ އެވެ.\nސްރީ ލަންކަން އެއާލައިންގެ ކޮރަޕްޝަނުގެ މައްސަލަ ބަލަނީ\nކޮލަމްބޯ (ފެބްރުއަރީ 4) - ސްރީ ލަންކާގެ ގައުމީ އެއާލައިން، ސްރީ ލަންކަންގެ ކޮރަޕްޝަނުގެ މައްސަލަތައް ބަލަން ސަރުކާރުން އަންގައިފި އެވެ.\nލަންކާގެ އެއާޕޯޓުން ފުރާ މީހުންގެ ފީ ބޮޑުކޮށްފި\nސްރީ ލަންކާ އެއާޕޯޓުން ފުރާ ކޮންމެ ފަސިންޖަރެއްގެ އަތުން ނަގާ 30 ޑޮލަރުގެ އެމްބަކޭޝަން ފީ އަންނަ މަހުގެ ފުރަތަމަ ދުވަހުން ފެށިގެން 50 ޑޮލަރަށް ބޮޑުކޮށްފި އެވެ.\nDecember 06, 2016 26\nގަން އެއާޕޯޓް ދުނިޔެއާ ގުޅާލުމުގެ ދަތުރުތައް\nމިއީ އެންމެ ފުރަތަމަ ރާއްޖެ އާއި ދުނިޔެ ގުޅުވައިދިން ވައިގެ ބަނދަރެވެ؛ ދެވަނަ ބޮޑު ހަނގުރާމައިގެ ދުވަސްވަރު އިނގިރޭސިން އެކި ތަންތަނަށް ދަތުރުކުރަން ސ. ގަމުގައި ހެދި ވައިގެ ބަނދަރަށް 50 އަހަރަށް ވުރެ ގިނަ ދުވަސް ވީއިރު އެތަނުގެ ތަރައްގީއަށް ސަރުކާރުން މާ ބޮޑު މަސައްކަތެއް ނުކުރެ އެވެ.


Saff Games - Tennis: Team Event Thakun Raajje Balivejje - Vaguthu\nސާފް ގޭމްސް - ޓެނިސް: ޓީމް އިވެންޓުތަކުން ރާއްޖެ އަށް ނާކާމިޔާބީ\nނޭޕާލުގައި މިހާރު ކުރިއަށްދާ 13 ވަނަ ސައުތު އޭޝިއަން ގޭމްސްގެ ޓެނިސް ޓީމް އިވެންޓުގައި ރާއްޖޭގެ އަންހެން އަދި ފިރިހެން ޓީމަށްވެސް ނާކާމީޔާބީއާ ކުރިމަތިލާން ޖެހިއްޖެއެވެ.\nނޭޕާލްގެ ވެރިރަށް ކަތަމަންޑޫގެ ސަޓްޑޮބާޓޯ ސްޓޭޑިއަމުގައި އިއްޔެ ކުޅުނު ގޭމްސްގެ ޓެނިސް ޓީމް އިވެންޓުގައި ރާއްޖޭގެ ފިރިހެން ޓީމު ބޫޓާނާއި ވާދަކުރި އިރު އަންހެން ޓީމު ބައްދަލުކުރީ ނޭޕާލާ އެވެ.\nޓެނިސް ޓީމް އިވެންޓުގެ ފުރަތަމަ މެޗުގައި ރާއްޖޭގެ ފިރިހެން ޓީމުން އެންމެ ފުރަތަމަ ކުޅެން އެރީ އަބްދުﷲ ފާއިހް ފަޒީލް އެވެ. މި މެޗު ނިމުމުގެ ކުރިން ފާއިހު އަށް އަނިޔާވުމާއި ގުޅިގެން އޭނާ ވަނީ މެޗު ދޫކޮށްލާފަ އެވެ. ފާއިހު އަށް ނުކުޅެވުމުގެ ސަބަބުން ބޫޓާން ކުޅުންތެރިޔާ އެ މެޗު ކާމިޔާބުކުރީ 6-7 އަދި 5-5 އިންނެވެ.\nފިރިހެން ދެވަނަ މެޗުގައި ރާއްޖެ އިން ކުޅެން އެރި އިގްނާޒް މަންސޫރު އެވެ. މި މެޗު ބޫޓާން ކުޅުންތެރިޔާ ކާމިޔާބުކުރީ ސީދާ ދެ ސެޓުންނެވެ. މެޗުގެ ސެޓުތައް ބޫޓާން ކުޅުންތެރިޔާ ގެންދިޔައީ 2-6 އަދި 4-6 އިންނެވެ.\nޓީމު އިވެންޓުގެ ފަހު މެޗުގައި ރާއްޖޭގެ އިގްނާޒް މަންސޫރު އަދި ހުސެއިން ނާޒިފުގެ ޑަބަލްސް ޕެއާ އިން ވަނީ އުއްމީދީ ކުޅުމެއް ދައްކައިފަ އެވެ. މި މެޗު ބޫޓާންގެ ޕެއާ އިން ކާމިޔާބުކުރީ ތިން ސެޓު އެއް ސެޓުންނެވެ. މެޗުގެ ސެޓުތައް ބޫޓާނުން ކާމިޔާބުކުރީ 6-4، 6-4، 7-6 އަދި 3-7 އިންނެވެ.\nއަންހެން ޓެނިސް ޓީމް އިވެންޓުގައި ވެސް ރާއްޖެ ވަނީ ކުޅުނު ތިން މެޗުން ބަލިވެފަ އެވެ. ފުރަތަމަ މެޗުގައި ރާއްޖޭގެ އަޔާނީ މޫސާ ހަލީމް ކުޅެން ނުކުތް އިރު، ނޭޕާލް ކުޅުންތެރިޔާ މެޗު ކާމިޔާބުކުރީ ސީދާ ދެ ސެޓުންނެވެ. މި މެޗުގެ ފުރަތަމަ ސެޓުގައި ދެ ކުޅުންތެރިންގެ ފަރާތުން ވެސް ވާދަވެރި ކުޅުމެއް ފެނިގެންދިޔަ އިރު ނޭޕާލުން ސެޓު ގެންދިޔައީ 6-4 އިންނެވެ. ފުރަތަމަ ސެޓާއި ހިލާފަށް ދެވަނަ ސެޓުގައި އަޔާނީ އަށް މާއެދެވޭ ކުޅުމެއް ނުދެއްކުނު އިރު ނޭޕާލް ކުޅުންތެރިޔާ މި ސެޓު ކާމިޔާބު ކޮށްފައިވަނީ 6-0 އިންނެވެ.\nރާއްޖޭގެ ދެވަނަ މެޗުގައި ޒައިނާ އަބްދުލް ރަޝީދުގެ މައްޗަށް ނޭޕާލުގެ ކުޅުންތެރިޔާ ކުރިހޯދީ ސީދާ ދެ ސެޓުންނެވެ. އެ މެޗުގެ ސެޓުތައް ނޭޕާލުން 6-1، އަދި 6-3 އިން ގެންދިޔަ އިރު އަންހެން އިވެންޓުގެ ފަހު މެޗުގައި ރާއްޖޭގެ ރިފްގާ ޔޫސުފް ނަޖީބާއި ހަޝްމާ ހާނިމްގެ ޕެއާގެ މައްޗަށް ނޭޕާލްގެ ޕެއާއިން ވަނީ ސީދާ ދެ ސެޓުން ކުރިހޯދައިފަ އެވެ. މި މެޗުގެ ސެޓުތައް ނޭޕާލް ޕެއާ އިން ކާމިޔާބުކުރީ 3-6 އަދި 3-6 އިންނެވެ.\nރޯޖާ ފެޑެރާ ދެން މިއަހަރަކު ނުކުޅޭނެ\nއެއް ވަނަ ކުޅުންތެރިއާ ނަޑާލް ބަލިކޮށް ތިއެމް ސެމީ ފައިނަލަށް\nއަދިވެސް6ވަރަކަށް ޓެނިސް ކޯޓު އިތުރަށް އަޅަލާ. އޭރުން ތިކަންވާނެ. ކުރިއަށްދާން ކުރިއަރަށް މަސައްކަތްކޮށް އަމިއްލަ ޖީބުން ހަރަދުކޮށް ރަންވަނަތައް ހޯދާ ކުޅިވަރުތަކަށް ހަރަދުކުރުން މާ ރަނގަޅުވާނެ. އެންމެ ކުޑަމިނުން އެފަދަ ކުޅިވަރުތަކަށް ތަނެއް ދައްކާލުން އެއީ ކުރެވޭނެކަމެއް. ފައިސާގެ އެހީ ނުދެވޭތަނުގަ. ކުޅިވަރު ޕްލޭން އަލުން އެބަޖެހޭ މުރާޖާ ކުރަން\nޑިސެމްބަރު 3, 2019 13:03\nކުޅިވަރު ކުޅުނޭ ކިޔާފަ މި މީހުންގެ އައުރަ އަށް ކިހިނެއްތަ މިވަނީ؟\nޑިސެމްބަރު 5, 2019 21:34\nމީ އަހަރެން ވަރަ އް ކުޅެން ބޭނުން ކުޅިވަރެ އް.


Hukum thanfeez kurun faskuriyas faisaa dhakkan furathama faharah amuru koffi - vNews.mv\nހުކުމް ތަންފީޒުކުރުން ފަސްކުރިޔަސް ފައިސާ ދައްކަން ފުރަތަމަ ފަހަރަށް އަމުރުކޮށްފި\nފާތިމަތު ނަހުދާ ފާއިޒް Male' | 14 November 2021, 19:08\nހުކުމް ތަންފީޒުކުރުން ފަސްކުރި ނަމަވެސް، ހުކުމާ އެއްގޮތަށް ކޯޓަށް ފައިސާ ދެއްކުމަށް ފުރަތަމަ ފަހަރަށް ހައި ކޯޓުން އަމުރުކޮށްފިއެވެ.\nމަދަނީ މައްސަލަތަކުގައި ފައިސާ ދައްކަން ކުރާ ހުކުމްތައް އިސްތިއުނާފު ކޮށްފިނަމަ، އިސްތިއުނާފުގެ މައްސަލަ ނިމެންދެން އެ ހުކުމަކަށް އަމަލު ކުރުން ފަސްކުރަމުން އައިސްފައިވާއިރު، މީގެކުރިން އެ މުއްދަތުގައި ފައިސާ ދައްކާކަށް ނުޖެހެއެވެ.\nނަމަވެސް ފައިސާ ދައްކަން ކުރާ ހުކުމްތައް ތަންފީޒު ކުރުން ފަސް ކުރިޔަސް، ހުކުމާ އެއްގޮތަށް ކޯޓަށް ފައިސާ ދައްކަން އެންގިދާނެ ކަމަށް ސުޕްރީމް ކޯޓުން ދާދިފަހުން ނެރުނު ޕްރެކްޓިސް ޑައިރެކްޝަންގައި ވެއެވެ.\nމި އަމުރު ހައި ކޯޓުން ނެރެފައިވަނީ ޏ.ފުވައްމުލައް ނިއާ، ދޫޑިގަން، ނިޒާރު އަހުމަދު, ވާދީ ޓްރޭޑާސް ޕްރައިވެޓް ލިމިޓެޑްއާ ދެކޮޅަށް ހައިކޯޓަށް ހުށަހެޅި ފައިސާގެ މައްސަލައެއްގައެވެ.\nއެގޮތުން ދަށު ކޯޓުގެ ހުކުމް އިސްތިއުނާފު ކުރުމަށް ފަހު، ހުކުމް ތަންފީޒު ފަސްކުރުމުގެ އަމުރަކަށް އެދުމުން ދަށު ކޯޓުގެ ހުކުމާ އެއްގޮތަށް ދަށު ކޯޓަށް ފައިސާ ދައްކަން ޖެހޭނެ ކަމަށް ހައި ކޯޓުން ވަނީ ނިންމާފައެވެ.\nނަމަވެސް ހައި ކޯޓުން އިސްތިއުނާފްގެ މައްސަލަ ނިމެންދެން ނުވަތަ ވަކި ގޮތެއް ކަނޑައަޅަންދެން އެ ފައިސާ ދޫނުކޮށް ހިފަހައްޓަން ދަށު ކޯޓަށް އަންގާ ކަމަށް ހައި ކޯޓުން ނެރުނު އަމުރުގައިވެއެވެ.\nސުޕްރީމް ކޯޓުން ނެރުނު ޕްރެޓިސް ޑައިރެކްޝަނާ އެއްގޮތަށް ކޯޓަށް ދައްކާ ފައިސާ ދެއްކުމަށް އަމުރުކޮށް, އެ ފައިސާ މައްސަލާގައި ހައިކޯޓުން ގޮތެއް ކަނޑަނާޅަނީސް އެއްވެސް ފަރާތަކަށް ދޫނުކުރުމަށް ސިވިލް ކޯޓުގެ މައްޗަށް ހައި ކޯޓުން ވަނީ އަމުރުކޮށްފައެވެ.\nހައި ކޯޓް ޤާނޫނީ ރާއްޖެ


ލައިލާގެ ކުރީގެ ބޮޑީގާޑަށް ވަޒީފާ ދިނުމަށް ހުކުމްކޮށްފި – Haftha\nSat, 11 July, 2020, 8:29 pm\nލައިލާގެ ކުރީގެ ބޮޑީގާޑު --\nލައިލާގެ ކުރީގެ ބޮޑީގާޑަށް ވަޒީފާ ދިނުމަށް ހުކުމްކޮށްފި\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އަނބިކަނބަލުން މެޑަމް ލައިލާ އަލީގެ ކުރީގެ ބޮޑީގާޑު ސ. ފޭދޫ އާސްތާނާ އަހުމަދު ފައްތާހު ވަޒީފާއިން ވަކިކޮށްފައި ވަނީ، ގާނޫނާ ހިލާފަށް ކަމަށް ސިވިލް ކޯޓުން ކަނޑައަޅައިފިއެވެ.\nސިވިލް ކޯޓުން ކުރި ހުކުމްގައި ވަނީ އޭނާއަށް ބަދަލުގެ ގޮތުގައި އެއް އަހަރު ދުވަހުގެ މުސާރަ އާއި އިނާޔަތްތަކާއެކު އަލުން ވަޒީފާ ދިނުމަށެވެ. އަހުމަދު ފައްތާހު ވަޒީފާއިން ވަކިކުރީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016ވަނަ އަހަރުގެ ތެރޭގައެވެ. އޭނާ ވަޒީފާއިން ވަކިކުރީ ސަރުކާރު ވައްޓާލަން މަސައްކަތްތަކެއް ކުރިކަމުގެ ތުހުމަތުގައި އޭރު ސިފައިންގެއިން ވަޒީފާއިން ވަކިކުރި މީހުންގެ ތެރޭގައެވެ. އެ މައްސަލާގައި ފައްތާހު ހައްޔަރުވެސް ކުރިއެވެ. ސިފައިންގޭގައި އޭނާ ހައްޔަރުކުރި ނަމަވެސް ތަހުގީގަށްފަހު އޭނާ ދޫކޮށްލިއެވެ.\nފައްތާހު ކޯޓަށް ހުށަހަޅާފައިވާ ދައުވާގައި ވަނީ އެމްއެންޑީއެފްގެ ކޯޕްރަލްގެ މަގާމުގެ ވަޒީފާ އަދާކުރަމުންދަނިކޮށް 18 އޯގަސްޓް 2016ގައި އޭނާ ވަޒީފާއިން ވަކިކޮށްފައިވަނީ، ގާނޫނުއަސާސީގެ 37 ވަނަ މާއްދާ އާއި، ސިފައިންގެ ގާނޫނާއި، މާނަ ކުރުމުގެ ހަމަތައް ބަޔާން ކުރުމުގެ ގާނޫނާއި، ސިފައިންގެ އާއްމު ގަވާއިދާއި، ސިފައިންގެ އަހުލާގާއި ސުލޫކާ ހިލާފުވެފައިވާތީ ސިފައިން ކުރާ ކުށްތަކަށް އިދާރީ އަދަބު ދިނުމާބެހޭ ގަވާއިދާ ހިލާފަށް ކަމަށާއި، ޔުނިވާސަލް ޑިކްލަރޭޝަން އޮފް އިހުމަން ރައިޓްސް އާއި އިންޓަނޭޝަނަލް ކޮވަނަންޓް އޮން ސިވިލް އެންޑް ޕޮލިޓިކަލް ރައިޓްސްގެ މުއާހަދާގެ ދަށުން އެކަމަށް އިންސާފުވެރި ނިންމުމެއް ލިބުމުގެ ހައްގާގުޅޭ އުސޫލުތަކާ ހިލާފަށްކަމުގައި ކަނޑައަޅައި ދިނުމަށެވެ.\nސިވިލް ކޯޓުގެ ހުކުމްގައި ވަނީ ފައްތާހަށް އެއް އަހަރު ދުވަހުގެ މުސާރައިގެ ގޮތުގައި 183،720 ރުފިޔާއާ އެ މުއްދަތުގެ ރޯދަމަހުގެ އިނާޔަތް އެއްމަސް ދުވަހުގެ ތެރޭގައި ކޯޓަށް ދައްކާ ހަލާސް ކުރުމަށެވެ. އަދި އޭނާގެ ވަޒީފާ 15 ދުވަހުގެ ތެރޭގައި އަނބުރާ އިޔާދަ ކޮށްދިނުމަށްވެސް ހުކުމްކުރިއެވެ.


އައްޑު ސިޓީ ހުޅުމީދޫ ބަހާއުއްދީން މަގުގައި ތާރުއަޅައި ނިންމައިފި\nސ. ހުޅުމީދޫ ބަހާއުއްދީނު މަގު ތަރައްގީ ކުރުމުގެ މަޝްރޫއުގެ ދަށުން އެ މަގުގައި ތާރު އަޅައި ނިންމައިފި އެވެ.\nއެމްޓީސީސީ އިން ބުނީ ސ. ހުޅުމީދޫ ބަހާއުއްދީނު މަގުގައި ތާރު އަޅައި ނިމިފައިފިވާ ކަމަށެވެ. މި މަޝްރޫއުގެ ދަށުން 2.2 ކިލޯ މީޓަރުގެ ސަރަހައްދެއްގައި 50 މިލިމީޓަރުގެ ބޯމިނުގައި ތާރު އަޅާފައިވެއެވެ އެވެ.\nބަހާއުއްދީން މަގު ތަރައްގީ ކުރުމުގެ މަސައްކަތުގެ ދަށުން އެ މަގުގައި ސްޓޯމް ވޯޓާ މެނޭޖުމެންޓު ސިސްޓަމެއް ގާއިމްކޮށް، ޕޭވްމެންޓު ހަދާނެއެވެ. ސްޕީޑް ބްރޭކަރު ހަރުކުރުމާއި ޒިބްރާ ކްރޮސިން ގާއިމްކޮށް ގަސް އިންދަން ހާއްސަ ސަރަހައްދުތައްވެސް ހަދާނެ އެވެ.\nThe asphalt paving works for S. Hulhumeedhoo, Bahaudheen road construction project is now complete. 50mm thick asphalt was laid along the 2.2 km road, and we are set to begin finishing works needed for project completion. (1/3) pic.twitter.com/DF8bEJ8ePD\nދޫނިިދޫ ބަނދަރު ތަރައްޤީ ކުރުމުގެ މަޝްރޫޢު ފަށަން ތައްޔާރުވެއްޖެ\nމި މަސައްކަތަށް 42.5 މިލިއަން ރުފިޔާ ހަރަދު ކުރާނެއެވެ. މި ޕްރޮޖެކްޓު އެމްޓީސީސީ އާއި ހަވާލުކޮށްފައިވަނީ މިދިޔަ އަހަރުގެ މާޗު 27 ގައެވެ. އެ ކުންފުނިން ބުނީ އޮގަސްޓުމަހުގެ ނިޔަލަށް މަސައްކަތް ނިންމާލެވޭނެ ކަމަށެވެ.


Story: Vaudhu (7) | Dhiislam\nޖަނާ މުޙައްމަދު މާރޗް 30, 2020\nދޮރުމަތީގައި ހުއްޓި ތިބީ ބަލާބެލުމަށް މެދު ޢުމުރުގެ ފިރިހެނަކާއި ބުރުގާ ނާޅާހުރި އަންހެނެއްގެ އިތުރުން އަޔާޒާއި ދާދި އެއްވަރެއްގެ ޒުވާނެކެވެ. ދޮށީ ފިރިހެން މީހާ ގަމީހަކާއި ފަޓުލޫނެއްގައި ބެގީ ކޮށްގެން ހުރިއިރު މޫނުން ރޫތައް ނަގަން ފަށާފައިވި އަންހެން މީހާ ލައިގެން ހުރީ ފެހި ކުލައިގެ ދިގު ހެދުމަކާއެކީ ބޮލުގައި ފޮތިކޮޅު އަޅައިގެންނެވެ. އެ ހިނދު އެމީހުންގެ ފުރަގަހަށްވާ ގޮތަށް ހުއްޓިގެން ހުރި ޒުވާނާ ހުރީ ކަޅުކުލައިގެ ކޯޓު ފަޓުލޫނު ލައިގެންނެވެ. ތިން މީހުން އެހެން ތިބިއިރު ތިން މީހުންގެ މޫނުތަކުން ވެސް ފެންނަމުން ދިޔައީ ކިބުރުވެރި ހިނިތުންވުންތަކެވެ.\nނިޝާން އެމީހުންނަށް ބަލަބަލާ އިނދެފައި އެންމެފަހުން ނުހުރެވިގެން ކޮޅަށް ތެދުވިއެވެ.\n"ވަޢަލައިކުމުއްސަލާމް....އަނެއްކާ ނުބައި ގެއަކަށްތޯ ތި ވަދެވުނީ؟ މި ގޭގަ ނެތް މިއަދު އެއްވެސް ކައިވެންޏެއް ކަހަލަ ކަމެއް ތި ޒާތުގެ ހެދުންތައް އަޅައިގެން އަންނާކަށް. އަނެއްކާ ރައީސް އޮފީސް ކަމުގަ ހީކުރައްވައިގެންތޯ ތި ވަޑައިންނެވީ...އެތަން ވެސް ދޮގު ހެކި ދައްކައިގެން ޖަހައިގަންނަން؟" ނިޝާން މަލާމާތުގެ ރާގަކަށް ވާހަކަ ދައްކަމުން ގޮސް ފަހު ސުވާލުކޮށްލިއިރު އޭނަ ރުޅިން ރޫރޫއެޅިއެވެ. އަޔާޒް ވެސް އެއްފަހަރު އޭނަގެ ބޭބެއަށް އަނެއްފަހަރު އެމީހުންނަށް ބަލާލި ވަގުތު އެމޫނުމަތިން ވެސް ފެނުނީ އެއްކަހަލަ އަސަރެކެވެ.\n"ހެހެހެ....ހާދަ ރުޅިއެކޭދޯ ނިޝާން؟ ކުޑަކޮށް މިސްވެސްވޭ ނިޝާން މަތިން އެދުވަހު ކޯޓުގަ ވީ ގޮތް ހަނދާންވެފަ. މުޅި މާލެއަށް މަޝްހޫރު ވަކީލު، އުސްތާޒް ނިޝާން ޢަބްދުލްޙަލީމް ފުރަތަމަ ފަހަރަށް މައްސަލައަކުން އަމިއްލަ ކޮޅު ދިފާޢުކުރުމުގަ ނާކާމިޔާބުވި ގޮތް. އެ ވެސް އަމިއްލަ މުދަލުގެ މައްސަލައެއްގަ. ޕިސް ޕިސް ޕިސް..." ދޮރުމަތީގައި ހުރި ފިރިހެން މީހާ ގޭގެ ތެރެއަށް ވަންނަމުން ޗޮއްކަނޑަން ފެށި ވަގުތު އޭނަގެ ފަހަތުން އޭނަގެ އަންހެނުންނާއި ދަރިފުޅުވެސްވަނެވެ. އެ ހިނދު އަޔާޒާއި ނިޝާންގެ ހަނދާނަށް ވެސް ވެރިވެގެން ދިޔައީ އެއްދުވަސްވަރެއްގެ މަންޒަރުތަކެވެ. ބައްޕަ ނިޔާވިތާ މާ ގިނަ ދުވަހެއްނުވެ ކުރިމަތިން އެ ފެންނަމުން ދިޔަ އެމީހުންގެ ދޮންމަންމަ ކަމަށްވާ އަޒީޒާ ބައްޕަގެ ވަޞިއްޔަތޭ ކިޔައި ގެއަށް ގެނެސްގެން އުޅުނު ލިޔުންކޮޅެވެ. އޭގައި ވާގޮތުން ބައްޕަ ފިހާރަތަކެއްގެ ގޮތުގައި އަޅައިގެން އުޅޭ ދެ ޢިމާރާތާއި ކުއްޔަށް ދޭ ދެ ޢިމާރާތަކީ ވެސް ދޮންމަންމަގެ މިލްކެކެވެ. އޭރު ނިޝާނަށާއި އަޔާޒަށް އެންމެ 10 އަހަރާއި6އަހަރު ކަމަށްވުމުން އެމީހުންނަށް ވާނުވާއެއް މާ ބޮޑަކަށް ނޭނގެއެވެ. ވަނީ ގޯހެއްކަން ކިރިޔާވެސް އެނގުންވީ ބޮޑުމަންމަ އެކަމާއި ދެކޮޅަށް އަޑުއުފުލުމުންނެވެ. އަޒީޒާއާއި އޭނަ ފަހުން އިން ފިރިހެން މީހާ ކަމަށްވާ ރާޝިދާއި ދެކޮޅަށް ވަސީމާ ކޯޓުގައި މައްސަލައެއް ހުށަހެޅިއެއްކަމަކު އެމީހުން ގެނައި ދޮގު ހެކިވެރިންނާއި ގާޒީއަށް ފޯރުވި ނުފޫޒުގެ ސަބަބުން ވަސީމާ އަޔާޒްމެންގެ މުދާ ދިފާޢުކުރުމުގައި ކާމިޔާބެއްނުވިއެވެ. އޭގެ އަހަރުތަކެއްފަހުން ނިޝާން އަމިއްލަ ފައިމައްޗަށް ތެދުވެ އެމީހުންނާއި ދެކޮޅަށް އަޑުއުފުލުމުން އޭނަގެ ކޮޅު ދިފާޢުކުރުމަށްޓަކައި ބާރުދޭ ހެއްކެއް ނެތުމުން އޭނަ ކާމިޔާބުވާ ގޮތެއްނުވިއެވެ. އެހެނަސް އަދި އަދަށްދާންދެން ވެސް ނިޝާނާއި އަޔާޒްވެސް ތިބީ ފަހަތަށް ޖެހޭ ގޮތަކަށް ނޫނެވެ.\n"ކަލެއަށް ހީވަނީ ކަލެއަށް އެ މުދާ ހިފަހައްޓާލެވުނީ ކަމަށްތަ؟ އެހެން ހީވަންޏާ ތިއުޅެނީ ވަރަށް ބޮޑު އޮޅުމެއްގަ. ބައްޕަގެ ޙަޤީޤީ ވަޞިއްޔަތް އަހަރުމެންނަށް ފެންނައިރަށް އެދުވަހު ކަލޭ ހިންގި ޖަރީމާއަށް ނިމުމެއް އަންނާނެ!" ނިޝާން ސާބިތުކަމާއެކީ ބުނެލިއެވެ. އެ ފިރިހެން މީހާ ދެންވެސް އޭނަގެ ހިނިތުންވުމުގައި ހުރިގޮތަށްހުރެ ވާހަކަ ދެއްކިއެވެ.\n"އަސްލުވެސްތަ؟ ބިރުވެސް ގަނެއްޖެ މިހާރު. އެކަމަކު އެ ބައްޕަ ވަޞިއްޔަތް ލިޔަން ހަނދާން ހުރިއިރު ލިޔުނު ވަޞިއްޔަތް އޮތީ ކާކު އަތުގަ ބާ؟ ކަލޭމެން ބުއްފުޅި ނުކެނޑެނީސް ކަލޭމެން ދޫކޮށްލާފަ ދިޔަ މަންމަ އަތުގަ. އެ މަންމަ ރާއްޖެތެރެ ރަށަކަށް ގޮސް އަލިފާން މަޅިއެއްގެ ތެރެއަށް އެއްލާލީ ނޫންކަމެއް ކަލޭމެންނަކަށް ނޭނގޭ. އޭތި އޭނަ ނުއުކަންވީ އެއްވެސް ސަބަބެއް މަށަކަށް ނުވިސްނޭ!" ރާޝިދު އެހެން ބުނެލީ ހިސާބެއްގެ ނުރުހުންތެރިކަމާއެކީގައެވެ. އެ ހިނދު ނިޝާނަށް އޭނަގެ މޫނުމަތިން ނުތަނަވަސްކަމެއް ފެނިގެން ދިޔުމުން އަސަރެއް ނެތް ގޮތަކަށް ހީލިއެވެ.\n"މިހާރު އެނގިއްޖެ. އަނުމް އަންނަ ވާހަކަ އިވިގެން ބިރުންދޯ ތިއުޅެނީ؟ އަނުމް އަތުގަ އޭތި އޮވެދާނެތީތަ އަނެއްކާ؟ މީގެ3މަސް ކުރިން މަންމަ ވަނީ މި ދުނިޔެ ދޫކޮށްގޮސްފަ. އެހެންވީއިރު އަނުމް އަންނާނީ މަންމަގެ ހުރިހާ ހަނދާންތައް ހިފައިގެންހެން އަހަންނަށް ހީވަނީ. އޭތި އޮވެއްޖެއްޔާ ކިހިނެއް ހަދާނީ؟" ނިޝާން އެމީހާގެ މޫނުން ނަޒަރު ވަކި ކުރުމެއްނެތި ސުވާލުކުރިއެވެ. އެ ހިނދުވެސް އެ މޫނުމަތިން ނުރުހުންތެރިކަމާއި ނުތަނަވަސްކަން އެއްވެފައިވާ ފަދައަކުން ހިނދުކޮޅަކަށް ފެނިގެން ދިޔައެވެ. އެހެނަސް ދެވަނަ ސިކުންތުގައި އޭނަ ވާހަކަ ދެއްކިއެވެ.\n"އަހަންނަކީ ކާކުކަން ހަނދާން ނެތިގެން ނިޝާން ތިއުޅެނީ. ގާޒީ ހުރީ ކޮން ކޮޅެއްގަ ކަންވެސް އޮޅިގެން ތިއުޅެނީ. އަދި އަމުދުން ތި ދެމީހުންގެ ބައްޕަ ބޮޑަށް ލޯބިވީ ތި މީހުންގެ މިހިރި ދޮންމަންމަ ދެކެކަން ހަނދާން ނައްތާލީ ކިހިނެއް؟ ވަޞިއްޔަތުގަ އަމިއްލަ ބުރަ މަސައްކަތުން ލިބޭ މުދާގެ ބޮޑުބައި ދޭނީ އެންމެ ލޯބިވާ މީހަކަށްހެން އަހަންނަށް ހީވަނީ." ރާޝިދު އެ ޒުވާބުން މޮޅުވާން މަސައްކަތް ކުރަމުން ބުނެލިއެވެ. އެ ހިނދު ހިމޭނުންހުރި އަޔާޒް ވާހަކަ ދެއްކިއެވެ.\n"އެކަމަކު ބައްޕައަކީ ނާއިންސާފުން އެއްވެސްކަމެއް ކުރާނެ މީހެއްނޫން. ބައްޕަގެ އަމިއްލަ ދަރިންނަށާއި ޢާއިލާގެ އެހެނިހެން މީހުންނަށް ނުދީ ކުޑަ ދުވަސްކޮޅަކަށް ބައްޕަގެ އަނތްބަކަށްވީ އަންހެނަކަށް މުދަލުގެ ދެބައި ކުޅަ އެއްބައި ނުދޭނެ. އަދި އެ މުދަލުން ގޯސް ކަންތައްތައް ކުރާ މީހުންނަށް އަމުދުންނެއްނޫން." އަޔާޒް ބުނެލިއެވެ. އެހިނދު ރާޝިދުގެ ނަޒަރު އޭނައަށް އަމާޒުވިއެވެ.\n"އަނހަ! އަޔާޒްވެސް އެބަހުއްޓޭދޯ؟ ހާދަ ދުވަހެއްފަހުންނޭ ތިއައީ. ޑޮކްޓަރެއްދޯ މިހާރު؟" ރާޝިދު މޫނުމަތި އުޖާލާކުރަމުން ވާހަކަ އޮޅުވިއެވެ. ނިޝާނާއި އަޔާޒްގެ އިތުރުން ވަސީމާވެސް އެއަށް ޖަވާބު ދިނުމަކީ މުހިއްމު ކަމެއްކަމުގައި ނުދެކުނެވެ. އެމީހުން ރައްދެއް ނުދިނުމުން ރާޝިދު އިތުރަށް ވާހަކަ ދެއްކިއެވެ.\n"މާ ޝާ ﷲ! ކާމިޔާބު ޢާއިލާއެއް. ޑޮކްޓަރަކާއި ވަކީލެއް. ކޮންމެ މަހެއްގަ މި ގެއަށް ލައްކައެއްހާ ރުފިޔާ ވަންނާނެދޯ؟ ދެން ކީއްކުރަން ބޭނުންވާ ޢިމާރާތެއް؟ އެއެއްޗެހި މަށާއި މަގޭ އަންހެނުންނަށް ދިނަސް މައްސަލައެއް ނެތެއްނު؟ އަހަރުމެން ނުލާހިކު ރަނގަޅަށް އެތަންތަން ހިންގަމެއްނު؟ މިހާރުވެސް އަސްލު މިއައީ ފިހާރައެއްގެ ޕްރޮމޯޝަނަށް ޖެއްސި ޙަފްލާއެއްގަ ހުރެފަ." ރާޝިދު ހެވިފައިހުރެ އެހެން ބުނެލީ، އޭނަ އެދުނު ކަމަކީ އެއްވެސް ކަމެއްނޫންހެން ހީވާ ފަދައަކުންނެވެ. ނިޝާން އެއަށް ރައްދެއްދޭން އުޅުނުތަނާހެން އަޔާޒް ވާހަކަ ދެއްކިއެވެ.\n"ތިބުނީ ހަމަ ތެދެއް. ކަލޭމެން ބައްޕަގެ ވިޔަފާރި އެއްކޮށް ކާލިޔަސް އަހަރުމެންނަކަށް މިއަދު ގެއްލުމެއްނުވާނެ. އެކަމަކު އެއީ އަހަރުމެންގެ ބައްޕަ ދާ އޮހޮރުވައިގެން ރެއާއި ދުވާލު މަސައްކަތް ކޮށްގެން ބިނާކުރި ޢިމާރާތްތަކާއި ވިޔަފާރިތައް. ބައްޕަ އެ މަސައްކަތްކުރީ ހަމައެކަނި އަހަރުމެންނަށްޓަކައި. އެ މަސައްކަތް ކުރަމުން ބައްޕަ ބަނޑުހައިހޫނު ކަމުގަ ވިޔަސް ބައްޕަގެ ޢާއިލާއަށް ކާންދިނުމަށްޓަކައި. ބައްޕަ އަމިއްލައަށް އާ ހެދުންތައް ނުގަތަސް ބައްޕަގެ ޢާއިލާއަށް އާ ހެދުން ގަނެދެވޭތޯ ބެލުމަށްޓަކައި. ބައްޕައަށް އަރާމު ދިރިއުޅުމެއް ނުލިބުނަސް ބައްޕަގެ ޢާއިލާއަށް އުޖާލާ މުސްތަޤްބަލެއް ފަހި ކޮށްދެވޭތޯ ބެލުމަށްޓަކައި. އޭރު މީހެއް ނުބުނާނެ ބައްޕަގެ ވިޔަފާރި މިހާތަނަށް އަންނާނެއޭ. މިއަދު އެ ވިޔަފާރި ބޮޑުވެގެން ދިޔައިމަ ތި މީހުން ދަހިވެތިވެގެން ތިއުޅެނީ. އެކަމަކު އަހަރުމެންނަށް އެއީ އަދިވެސް ބައްޕަ ކުރި މިންނެތް މަސައްކަތް. އަހަރުމެން އެ ވިޔަފާރިން ބައްޕަގެ ނަން ފޮހެވިޔައެއްނުދޭނަން." އަޔާޒް ސާބިތުކަމާއެކީ އެހެން ބުނެލީ ބައްޕަގެ ހަނދާންތަކުން ހިތްދަތިވެފައިވާ ޙާލުގައެވެ.\n"އެހެންނުވެސްވާނެ އިރާދަކުރެއްވިއްޔާ. ދޮގު ހެކިދޭ ބަޔަކު މި ދުނިޔޭގަ ވެސް ކާމިޔާބުވާނީ މަދު ފަހަރަކު. ކޮންމެވެސް އެއްދުވަހަކުން ޙަޤީޤަތް އެންމެންގެ ކުރިމައްޗަށް އަންނާނެ ﷲ ގެ އިރާދަފުޅުން." ނިޝާން ބުނެލިއެވެ. އެ ހިނދު ރާޝިދުގެ ދެމަފިރިންނާއި އެމީހުންގެ ދަރިފުޅުގެ މޫނުމައްޗަށް ވެސް ވެރިވީ އެއްޒާތެއްގެ ނުރުހުންތެރިކަމެކެވެ.\n"އެނގިދާނެތާ....ދެން އެ ވާހަކަ ބާއްވަމާ. އަހަރުމެން މިގެއަށް މިއައީ ދެން އަހަރުމެން ތިބޭނީ މިގޭގެ ތިރީ ބައެއްގައި ކަމަށް އަންގަން. މައްސަލަ ހުށަހަޅަން ބޭނުންވަންޏާ މިހާރުވެސް ދާންވީ. މިވަގުތު ކޯޓުގަ ހުރި ގާޒީ ބަދަލުނުވެ ކަލޭމެންގެ ބައްޕަގެ ދެ އެކުވެރިން ހެކިދޭހާ ހިނދަކު މައްސަލަ އެހެންކޮޅަކަށް ނުނިމޭނެކަން އެންމެ ރަނގަޅަށް އެނގިލައްވާނީ އުސްތާޒް ނިޝާނަށް. ސޯ....ވީ ވިލް ބީ ގޮއިންގް. ދޭތެރެ ދޭތެރެއިން މައްޗަށް ވެސް އަންނާނަން. މިހާ ބޮޑު ޓީވީއަކާ މޮޅެތި އޭސީތައް ހުންނަނީ މި ބައިގަވިއްޔާ. އަހަރުމެންނަށް މިއަދުވެސް މަރުޙަބާ ކިޔާލިއްޔާ ރަނގަޅުވާނީ..." ރާޝިދު އެހެން ބުނެ ހިނިތުންވެލުމުން އައި ރުޅީގައި އަޔާޒަށް ކުރިއަށް ފިޔަވަޅެއް އަޅާލެވުނެވެ. އެހެނަސް އޭނަ ހުއްޓިގެން ދިޔައީ ނިޝާން އޭނައަށް ގޮވާލަމުން ދިޔަދޭށޭ ބުނުމުންނެވެ. އަޔާޒް ޤަބޫލުކުރަން ވެސް ބޭނުމެއްނުވެފައި ހުރެ ދޮންބެއޭ ކިޔައި ގޮވިއެވެ. އެހެނަސް ނިޝާން ހަމައެކަނި އެމީހުންނަށް ބަލަހައްޓައިގެން ހުރީއެވެ. ރާޝިދު ކާމިޔާބުގެ ހިނިތުންވުމަކާއެކީ އޭނަގެ ޢާއިލާއާއެކު އެމީހުންނަށް ފަސްދިނެވެ. އެމީހުން ނިކުމެގެން ދިޔުމާއެކު އަޔާޒްގެ އިތުރުން ވަސީމާއާއި ހައިފާ ވެސް ނިޝާނާއި ސުވާލުކުރަން ފެށީ ހިސާބެއްގެ ނުރުހުންތެރިކަމާއެކީ ގައެވެ. ބީރައްޓެހި ބަޔަކު އަމިއްލަ ގޭގައި ތިބެން އެގޮތަށް ހުއްދަދިނީ ކީއްވެތޯ އަހަމުންނެވެ. އެމީހުން ގެ ވެސް ޖަހައިގެންފިއްޔާ ހަދާނީ ކިހިނެއްކަމާމެދު ސުވާލުކުރަމުންނެވެ.\n"މިވަގުތު އަހަންނަށް ކިޔައިދެވޭކަށް ނެތް. އެކަމަކު މިކަން ޙައްލުކުރެވޭނެ ގޮތެއް އަހަންނަށް އެނގޭ. ބައްޕަ މާ ގިނަ މީހުންނާ ޙިއްސާނުކުރާ ސިއްރެއް އަހަންނަށް އެނގޭތީ.....ވަގުތު ޖެހުނީމަ ހުރިހާ ކަމެއް ސާފުވެގެންދާނެ އިރާދަކުރެއްވިއްޔާ. އެކަމަކު މި ވަގުތު ސުވާލުނުކުރުން ވަރަށް ބޮޑަށް އެދެން." ނިޝާން އޭނަގެ ކުރިމަތީގައި ތިބި މީހުންނަށް ވަކިވަކިން ބަލަމުން މަޑުމައިތިރި އަޑަކުން އެދުނެވެ. ހަމަ އެއާއެކު އަޔާޒް ކޮން ސިއްރެއްތޯ އެހިއެވެ. އެ ހިނދު ނިޝާން އަޔާޒަށް ސީރިއަސް ނަޒަރެއް ދިނެވެ. އެ ނަޒަރު ދީގެން އިރުކޮޅެއް ވަންދެން ދޮންބެ ހުރީ އޭނަގާތު އެއްޗެކޭ ބުނަން އުޅުނު ފަދައަކުންނެވެ. ދެންމެދެންމެ އޭނަ ގާތު ދޮންބެ އެ ވާހަކަ ބުނެލާނެހެން އަޔާޒަށް ހީވިއެވެ. އެހެނަސް ނިޝާން އެއްވެސް އެއްޗެކޭ ނުބުނެ އޭނައަށް ފަސްދިނީއެވެ. އަދި ގޮސް ކާމޭޒުމަތީގައި ހުރި ފެންތަށި ބޯލުމަށްފަހު އޭނަގެ ލެޕްޓޮޕް ދަބަސް ނަގައިގެން ގެއިން ނިކުންނަން ދިޔައެވެ. އާދައިގެ މަތިން ލިލިއަން ބައްޕިއޭ ކިޔައި ފަހަތުން ދާން އުޅުމުން ލިލިއަންގެ ކޯތާފަތަށް ބޮސްދީފައި ބައްޕި އަވަހަށް އަންނާނަމޭ ބުނެ މަސަލަސް ކުރިއެވެ. އެއަށްފަހު ގެއިން ނިކުމެގެން ދިޔައީ ގޭގައި ތިބި ތިން މީހުން ޙައިރާންކަމެއްގެ ތެރެއަށް ދޫކޮށްލަމުންނެވެ.\nމަންމަ ބުންޏެއްކަމަކު އޭނަގެ ޚަބަރު ފެތުރިގެން ދިޔަ ފުރަތަމަ ދުވަހުވެސް މަލާކް އާދައިގެ މަތިން ހަވީރު ގެއިން ނިކުތެވެ. ހެނދުނެކޭ އެއްގޮތަށް އެދުވަހުގެ އެވަގުތު ވެސް އޭނަގެ ބޯއަނބުރަމުން ދިޔަނަމަވެސް އޭނަ ދާން ޚިޔާރުކުރިއެވެ. ކޮންމެ ދުވަހެއްގެ ހަވީރު އޭނަގެ ގެ ކުރިމައްޗަށްވާ ގޮތަށް އޮންނަ ފިނި މައިޒާނުގެ ޞަރަޙައްދަށް ގޮސް އެތާ ތިބޭ ކުދިން ކުޅޭ މަންޒަރު ބެލުމަކީ އޭނަގެ އާދައެކެވެ. އޭގެ ނަތީޖާއެއްގެ ގޮތުން އެ ކުދިން ވެސް މަލާކާއި ނުހަނު އެކުވެރިވާނެއެވެ. އަނުމްވެސް އޭނައާއި ބޮޑަށް އެކުވެރިވެގެން ދިޔަ ގޮތަކީ އެއީއެވެ.\nއަނުމްގެ ހަނދާންތައް އާކުރަމުން ކޮންމެ ދުވަހެކޭ ވެސް އެއްފަދައިން މަލާކް ގޮނޑި ދުއްވަމުން ގޮސް މަޑުކޮށްލީ ރުއްތަކުގެ ބަދަލުގައި ބިޔަކޮށް ހެދިފައި ހުރި ފުނަ ގަހެއްގެ ކައިރީގައެވެ. ރުކެއްގެ ކޮޅުން ކާށްޓެއް ވެއްޓިގެން ހިނގައިދާނެ ހިނދަކު އޭނައަށް ރަނގަޅު ވަގުތު ދުރަށް ނުދެވިދާނެހެން ހީވާވަރުންނެވެ. ނޭނގޭ ސަބަބަކާހުރެ އޭނަ ހާސްވެގެންދާ ކޮންމެ ވަގުތެގައި އޭނަގެ އަތްފައި ޙަރަކާތްކުރަން އިންކާރު ކުރެއެވެ. އެކަމާހުރެ ކުއްލިއަކަށް ވެދާނެ ކަންތަކަށާއި ކުއްލިކުއްލިއަށް އިވޭ އަޑުތަކަށް މަލާކް ގަންނަނީ އަމަށަކު ބިރެއްނޫނެވެ.\nމަލާކް ފުނަ ގަހުގެ ކައިރީގައި ގޮސް ގޮނޑި މަޑުކޮށްލަމުން އޭނައާއި ދެ ފިޔަވަޅުހާ ދުރުގައި ވެލިގަނޑުމަތީގައި ފަސްއޮށް ކުޅެން ތިބި3އަންހެން ކުދިން އޭނައަށް ފެނުނެވެ. އެހެން ދުވަސްދުވަހު މަލާކް އެތަނަށް ނުފޯރަނީސްވެސް އެ އަންހެން ކުދިން ދައްތިއޭ ކިޔާ ގޮވައި މޮޅުވަނީ ކާކުތޯ ބެލުމަށް އެދޭނެއެވެ. އެހެނަސް މިއަދު އެމީހުންގެ ކުރިމަތީގައި މަލާކް މަޑުކޮށްލި ވަގުތުވެސް އެ މޫނުތަކުން ފެންނަމުން ދިޔައީ ބަނަކަމެވެ. އެއީ ކީއްވެކަން މަލާކަށް ދޭހަ ނުކުރެވެނީސް މެދުގައި ހުރި އަންހެން ކުއްޖާ އިސްއުފުލައި އޭނައަށް ބަލާލިއެވެ. އެއަށްފަހު ހަމަ އެއް ސީރިއަސް ނަޒަރެއްގައި އިނދެ ކައިރީގައި ހުރި ކުއްޖާ ކައިރި ސިއްރު ވާހަކައެއް ބުނެލިއެވެ. އެކުއްޖާ އެ ވާހަކައަށް ބޯޖަހާލުމުން މަލާކަށް ދެންވެސް ދޭހަ ކުރާކަށް ނޭނގުނެވެ. އޭނަ ދުރަށް ނަޒަރު ހިންގާލި ހިނދު ދުރުގައި އެހެނިހެން ކުޅިވަރުތައް ކުޅެން ތިބި ކުދިންވެސް އޭނައަށް ބަލަބަލާފައި އެކަކު އަނެކެއްގެ ކަންފަތް ދޮށުގައި ވާހަކަ ދައްކަމުން ދިޔަތަން އޭނައަށް ފެނުނެވެ. ވާގޮތް އޭނައަށް ނަގައިގަނެވުނީ އަތިރިއާއި ގާތް ހިސާބެއްގައި ބެހެއްޓިފައި ހުރި ހޮޅުއަށީގައި ތިބި އަންހެނުންތައް ފެނުމުންނެވެ. އެމީހުން އޭނައަށް ބަލާފައި އިނގިލި ދިއްކޮށް ވާހަކަ ދެއްކުމުން މަންމަ ބުނި ވާހަކަ ހަނދާނަށްއައެވެ. ހަމަ އެއާއެކު އޭނަގެ ހިތް ގެނބިގެން ދިޔަ ކަހަލަ އިޙްސާސެއް މަލާކަށް ކުރެވުނެވެ. އެމީހުން ހަމަ އޭނަ މޮޔައެއްގެ ގޮތުގައި ސިފަކުރަނީތޯ މަލާކްގެ ހިތަށްއެރިއެވެ. އޭނައަކީ ދެން އެހެން މީހުންގެ ތެރޭގައި އުޅެވޭނެ މީހަކީ ނޫންތޯ އޭނަގެ ހިތް ސުވާލުކުރިއެވެ.\nއެ ވަގުތުކޮޅުން ފެށިގެން މަލާކަށް ވިހަގަދަ ދޫތަކުން އިވެން ފެށި ވާހަކަތަކުން އޭނަގެ ސުވާލުތަކަށް ޖަވާބުތައް ލިބެން ފެށިއެވެ. މަލާކް އެތާނގައި ނުހުރުމަށްޓަކައި ގޮނޑި ދުއްވަމުން ރަށު ތެރެއަށް ދިޔައީ އޭނަގެ ހީކުރާހާ ގޯސް ވާހަކަތައް އެހާ ގިނަ ބަޔަކު އޭނައާއި ބެހޭގޮތުން ނުދައްކާނެކަމަށް އަމިއްލަ ނަފްސުގާތު ބުނަމުންނެވެ. އެހެނަސް.....\n"އޭ އެދަނީ....ނޭނގޭތަ؟ އެކުއްޖާ އުޅެނީ ސިކުނޑި ސަކަރާތްވެގެންނޯ..."\n"އެ ދައްތިއާ ކައިރި ނުވާށޯ މަންމި ބުނީ. އެއްޗަކުން ޖަހާފާނެޔޯ."\n"މޮޔައިއްޔާ ކީއްވެޔޯ އަދިވެސް މިރަށުގަ ބަހައްޓާފަ ހުރީ؟ ގުރާދޫއަށް ފޮނުވާލަންވީނު؟"\n"ސާރިޔާގެ ނަސީބު ހަމަ ދެރައީ. ދަރިއަކު ލިބުނުއިރުވެސް ލިބުނީ މޮޔަ ނުކުޅެދުންތެރި ކުއްޖެއް...."\n"މަށަށް ވެސް ހީވޭ މަލާކްގެ ވިސްނުން ކޮށިހެން އެންމެ ކުރީއްސުރެވެސް. ހާސްނުވާންޖެހޭ ވަގުތު ތެޅިފޮޅޭތަން ވެސް އާދޭވިއްޔާ. ދެން އެ ސިހޭ ސިހުމެއްދޯ؟"\n"މަ އަޑުއެހީ އޭނަ މީހުން ގަޔަށް އަތްލައި އަނިޔާވެސް ކުރެޔޯ...މަށެއް ދެން އޭނައާއި އެކުވެރިއެއް ނުވާނަން ހުވާ!"\n"ސޯ ސޭޑް...މަލާކްއާ ދެން ރައްޓެހިވާނެ ކުއްޖަކުވެސް ނުވާނެ. އަސްލު އޭނަ ރީތިވީމަ ލައިކްވާ ކުދިން އުޅޭ. އެކަމަކު މިވީ ގޮތުން އައި ގެސް އޭނައަށް ދެން އެއްގޮތަކަށް ވެސް ހަސްބެންޑެއް ނުލިބޭނެ."\nރަށުގައި ތިބި އަންހެނުންނާއި ކުޑަކުދިންނާއި މަލާކްގެ އެކުވެރިންނަށް ވެސް ތަފާތު ނުވާނެހެން އެންމެން ދައްކަމުން ދިޔައީ އެއްޒާތުގެ ވާހަކަތަކެވެ. އޭގެއިން ކޮންމެ ވާހަކައެއް އިވޭ ކޮންމެ ފަހަރަކު އޭނަ ފުން ކަނޑެއްގައި ޣަރަޤުވަމުންދާ ކަހަލަ އިޙްސާސެއް މަލާކަށް ކުރެވެމުން ދިޔައެވެ. އޭނައާއި އޭނަގެ މަންމައާމެދު ދަށްކޮށް ދެކި ދައްކަމުން ދިޔަ ވާހަކަތައް އިވިފައި މަލާކްގެ ލޮލުން ދިލަ ނެގިއެވެ. ރަށުތެރެއިން ގޮނޑި ދުއްވާފަ ދިޔައިރު އޭނައާއި އެންމެ ގާތްކޮށް އުޅުނު އެކުވެރިންނާއި އޭނަ ލޯބިން ގެންގުޅުނު ކުޑަކުދިންގެ ދޫތަކުން ވެސް އެ ޒާތުގެ ވާހަކަތައް އިވެމުން ދިޔަދިޔަހެން މަލާކްގެ ލޮލަށް ކަރުނަތައް ޖަމާވިއެވެ. ރަށުގެ ވަށައި ދިޔުމަށްފަހު އަނެއްކާ އޭނަގެ ގެ ކުރިމަތީގައި ހުރި ފިނި މައިޒާނަށް އާދެވުނު ވަގުތު އެތާނގައި އެންމެ ކުއްޖެއްވެސް ނެތެވެ. އެމީހުން ގެއަށް ދިޔައީ ގެއަށްދާ ގަޑި ޖެހުމުން ކަން އެނގުނެއްކަމަކު އެމީހުން އޭނަ ދުނިޔެ ޢުމުރަށް ދޫކޮށްފައި ދިޔަ ކަހަލަ އިޙްސާސެއް މަލާކަށް ކުރެވުނެވެ. ހަމަ އެހިނދު އޭނަގެ މޫނުމައްޗަށް ހިތާމަވެރިކަން ވެރިވިއެވެ. އޭނަގެ އެއްފަރާތުން މޫދާއި ދިމާލުން އިރުއޮއްސެމުން ދިޔަ ރީތި މަންޒަރު ފެންނަމުން ދިޔައެއްކަމަކު މަލާކަށް ފާހަގަވަމުން ދިޔަހާވެސް ކަމަކީ އެތަން އަނދިރިވަމުން ދިޔަކަމެވެ. ހަމައެއާއެކު އޭނަގެ ޙަޔާތަށް ވެސް އަނދިރިކަން ވެރިވާން ފަށައިފިކަން އެނގުންވުމުން މަލާކަށް އާދައިގެ މަތިން ދެލޯ މަރައި ތަގުޅިކޮށް ގިސްލެވެން ފެށިއެވެ. އޭގެ ދެވަނަ ސިކުންތުގައި އޭނަ ނުރޯނެކަމަށް ބުނެ އަމިއްލަ ނަފްސުގާތު ބުންޏެއްކަމަކު އޭނައަށް ނުހުއްޓޭނެކަން މަލާކަށް އެނގުންވިއެވެ. އެހެންކަމުން އޭނަ ހުއްޓުމެއްނެތި ރުޔެވެ. ދެންމެ އޭނައަށް އިވުނުހާ ނޭދެވޭ ވާހަކަތައް ކަންފަތުގައި ގުގުމަމުންދާ ޙާލުގައެވެ. އޭނައަކީ މޮޔައެއްކަމަށް އެކަކަށްވުރެ ގިނަ މީހުން ބުނެ ދެއްކި ވާހަކަތައް އިވިފައި ހެޔޮކޮށް ވިސްނަން އޭނައަށް ދަތިވިއެވެ. އޭނަގެ އެކުވެރިން އޭނަ ނުކުޅެދުންތެރިއެއްގެ ގޮތުގައި ސިފަކުރި އަޑުތައް އިވެމުން ދިޔަދިޔަހެން އަމިއްލަ ބަލިކަށިކަން އިޙްސާސްކުރެވުނެވެ.\nމަލާކް ރޯންފެށިތާ މިނެޓްތަކެއްފަހުން ސާރިޔާ ގެއިން ނިކުތެވެ. އޭނަ ގެއިން ނިކުތީ އެވަގުތު ވެސް މަލާކް ގެއަށް ނައިސްގެން ވީގޮތެއް ބެލުމަށެވެ. ގޭގެ ދޮރުމަތީގައި ހުރެވެސް މަލާކްގެ ގިސްލުމުގެ އަޑުއިވި އެ މަންޒަރު ފެނިފައި ސާރިޔާއަށް މަލާކްގެ ނަމުން ގޮވަމުން އޭނަގެ ދަރިފުޅު ކައިރިއަށް ދުއްވައިގަނެވުނެވެ. ސާރިޔާއަށް ފުރަތަމަ ކިހިނެއްވީތޯ އަހާލެވުނެވެ. މަލާކަށް ގިސްލުމުގެ ތެރެއިން ބުނެލެވުނީ 'މީހުން' އެކަންޏެވެ. ހަމަ އެއާއެކު ވީގޮތް ނަގައިގަނެވުމުން ސާރިޔާގެ ލޮލުން ވެސް ކަރުނަތައް ވިދާލިއެވެ. އޭނަ އެންމެ ފުރަތަމަ ރުޅި އިސްކޮށް އެއްޗެހި ގޮވިއެވެ. ބޭރަށް ނައުމަށް ނުބުނަންތޯ ބުނަމުންނެވެ. އެހެނަސް މަލާކްގެ ގިސްލުމަށް ބަދަލެއް ނައުމުން ސާރިޔާއަށް ވެސް ރޮއިގަނެވުނެވެ. މަލާކްގެ އުނގުމަތީގައި ބޯ އަޅާލަމުން އޭނައަށް ކުރެވުނީ އެންމެ ދުޢާއެކެވެ. އޭނަގެ ދަރިފުޅާއިމެދު ނޭދެވޭ ވާހަކަ ދައްކާ ކޮންމެ މީހަކަށް އެއީ ދޮގެއްކަން ސާބިތުވާނެ ގޮތް ހެއްދެވުމަށް އެދިއެވެ. މަލާކްގެ ޞިއްޙަތާއިމެދު އޭނައަށް އިވުނު ވާހަކަ ހަނދާންވެފައި އެއީ ނާދިރުކަމެއްހެން އެވަގުތު ސާރިޔާއަށް ވެސް ހީވިއެވެ. އެހެނަސް އޭނަގެ އެ ދުޢާ އިޖާބަވެގެންދާނެ ގޮތުގެ ފުރިހަމަކަން އޭނައަށް ރޭކާވެސް ނުލައެވެ.\nއެރޭ ގެއަށް ދިޔުމަށްފަހު މަލާކްމެންގެ ގޭގެ ތެރެއަށް ވެރިވެފައިވީ ހިމޭންކަމެކެވެ. މަސްޢޫދު މަޣްރިބް ނަމާދުކޮށްގެން އައުމުން ސާރިޔާ އޭނައަށް ވަކިން ހުރިހާ ވާހަކައެއް ކިޔައިދިނެވެ. އެއަށްފަހު މަސްޢޫދަށް ވެސް މަލާކާއި ދިމާލަށް ބެލެމުން ދިޔައީ ހިތްދަތިކަމާއި އެކީގައެވެ. ޙަޤީޤަތް އޮތީ ކޮންމެ ގޮތަކަށް ވިޔަސް މަސްޢޫދު މަލާކް ދެކެނީ އަމިއްލަ ދަރިއެއްގެ ގޮތުގައެވެ. މަލާކް ވިހެއީއްސުރެ އެކުއްޖާ ބަލައި ބޮޑުކުރުމުގެ ހުރިހާ ޚަރަދަކާއި ބުރައެއް އުފުލީ އޭނައެވެ. އެކަމަށްޓަކައި އޭނަގެ ހިތުގައި މަލާކަށްޓަކައި ކުލުނެއްވެއެވެ. އޭނަގެ އަމިއްލަ ދަރިއެއް ނެތް ޙާލުގައި މަލާކަކީ ވެސް އޭނައާއި ދުރު ކުއްޖެއްގެ ގޮތުގައި ދެކުމަކީ މަސްޢޫދަށް ދަތިކަމެކެވެ.\nއެރޭ ކެއި ގަޑީގައި ވެސް މަސްޢޫދު ސަމާސާ ވާހަކައެއް ދައްކައި މަލާކް ހެއްވާލެވޭތޯ މަސައްކަތް ކުރީ އެހެންވެއެވެ. އޭނައަކީ ސަމާސާކުރަން ދަންނަ މީހަކަށް ނުވިޔަސްމެއެވެ. އޭނަ ކުރި މަސައްކަތަށްފަހު ވެސް މަލާކް އިސްޖެހިފައި އިނުމުން މަސްޢޫދުގެ ވެސް ހިތް ދެރަވާ ގޮތްވިއެވެ. އޭނަވެސް ކެއުމުގެ ތެރެއިން ވަކި ހިސާބަކުން ހިމޭންވެގެން ދިޔައީ އެހެންވެއެވެ.\nއެ ހިމޭންކަމަށް ލޮޅުމެއް ގެނުވީ އެރޭ 8:30 ވާން ގާތްވެފައި ވަނިކޮށް އެގޭގެ ދޮރުގައި މީހަކު ޓަކި ޖަހާލި އަޑުންނެވެ. އެވަގުތު މަލާކާއި މަސްޢޫދު ބޮޑު ކޮޓަރީގެ ފަތްޖެހި ގޮނޑިއެއްގައި އިންއިރު މަލާކް އޭނަގެ ކޮޓަރިއަށް ދާން މިޞްރާބު ޖަހަނީއެވެ. އެހެނަސް މަންމަ ދޮރު ހުޅުވަން ދިޔަ ވަގުތު މަލާކަށް ބޭއިޚްތިޔާރުގައި އެދިމާލަށް ގޮނޑި އަނބުރާލެވުނެވެ. އަނބުރާލި ވަގުތުވެސް އޭނަގެ އަތުގައި ވަރެއް ނެތްހެން ހީވިއެއްކަމަކު އެވަގުތު މަލާކަށް އެކަމަށް ފަރުވާލެއް ނުބެހެއްޓުނެވެ. ގެއަށް އަންނަނީ ކޮންމެ މީހަކު ކަމަށްވިޔަސް އެމީހަކު ދައްކާނެ ވާހަކައެއް ސާފުކޮށް އަޑުއަހަން ބޭނުންވި މިންވަރުންނެވެ. ސާރިޔާ ދޮރު ހުޅުވާލުމާއެކު ފެނިގެން ދިޔައީ ފާރޫޤުގެ ދެމަފިރިން ހެވިދިއްލިފައި ތިބި މަންޒަރެވެ. އެ ދެމީހުން ފެނުމާއެކު ސާރިޔާއާއި މަސްޢޫދު ނުރުހުންވެގެން ދިޔައީ އެއްވަރަކަށެވެ.\n"އައްސަލާމްޢަލައިކުމް!" ފާރޫޤު ސަލާމް ގޮވައި ވަންނަން އުޅުނެވެ.\n"ޚަބަރުދާރު މިގެއަށް ވަނިއްޔާ! އަހަރެންގެ އަތުން ފައިން ގޯހެއް ނެހެދެނީސް ދާންއުޅޭ އަހަރުމެންނަށް ނުފެންނަ ހިސާބަށް." ސާރިޔާއަށް ބޭއިޚްތިޔާރުގައި ރުޅި އިސްކޮށް ހަރުއަޑުން ވާހަކަ ދެކެވުނެވެ. އެ ހިނދު މަސްޢޫދުވެސް ގޮނޑިން ތެދުވެލީ އައި ރުޅީގައެވެ.\n"އައްދެ! ކިހިނެއްވީތަ އަނެއްކާ؟ އަހަރެން މިއައީ ވަކި ސާރިޔާއާއި ބައްދަލުކުރާކަށް ނޫން. އަހަރެންގެ ބޭބެއާ ބައްދަލުކުރަން އަހަރެން މިއައީ." ފާރޫޤު އެހެން ބުނެލަމުން ސާރިޔާގެ އެއްފަރާތަކުން އެގެއަށްވަނެވެ.\n"ތި ބޭބެއަކު އުޅޭހެން ހީވާނީ ބައެއް ދުވަސްދުވަހު. ކޮން ކަމެއް ބޭނުންވެގެން ތިއުޅެނީ؟" ފާރޫޤުގެ ގޮތް އެނގޭ މަސްޢޫދު އަހާލިއެވެ.\n"ހެހެ.....ބޭބެއަށް އެނގެއެއްނު ބޭބެގެ ފަރާތުން އަހަރެން ބޭނުންވާނެ ވަކި އެއްޗެއް ނޯންނާނެކަން؟ އަހަރެން އަތުގަ ހުރި އެއްޗެއްސަށްވުރެ ބޭބެގެ އަތުގަ ހުރި އެއްޗެހި މަދުވެސް ވިއްޔާ. މިއައީ މިގޭގެ މަލާކްއަށް ދޭން ހަދިޔާއެއް ހިފައިގެން." ފާރޫޤު ހިނިތުންވުމަކާއެކީ މަލާކަށް ބަލަންހުރެ ބުނެލިއެވެ.\n"ކޮން ކަހަލަ ހަދިޔާއެއް؟" މަސްޢޫދު ސާރިޔާއަށްވުރެ ކުރިން އަހާލިއެވެ.\n"މަލާކްއާ އިންނަން ބޭނުންވާނެ މީހަކު އެބައުޅޭ. އޭނަ އެބަ އާދޭ އިރުކޮޅަކުން. އަންނަންވާއިރަށް ބޭބެއާއި ސާރިޔާވެސް ތިބިއްޔާ ކަންނޭނގެ ރަނގަޅުވާނީ." ފާރޫޤު ހަމަ އެ ހިނިތުންވުމުގައި ހުރެ ބުނެލިއެވެ. އޭނަ އެ ޚަބަރު ދިނުމުން ވެސް ސާރިޔާ އައީ ރުޅިއެވެ.\n"ކީކޭ ހިތަށްއަރައިގެން އަހަރުމެން މޮޔަ ހައްދަން ތިއުޅެނީ. ތިއައީ އަހަރުމެންނަށް މަލާމާތް ކުރަން ކަމަށްވަންޏާ އެހެރީ ދޮރު...." ސާރިޔާއަށް އެހާ ހިސާބަށް ބުނެލެވުނުތަނާ މަސްޢޫދު ސާރިޔާއަށް ގޮވާލިއެވެ. އެ ހިނދު ސާރިޔާ އޭނައަށް ބަލާލަމުން މަސްޢޫދު ބޯހޫރުވާލީ އެއްޗެކޭ ނުބުނާށޭ ބުނާ ފަދައަކުންނެވެ.\n"ކިހާއިރަކުން އަންނާނީ؟" މަސްޢޫދު އަހާލިއެވެ.\n"މިހާރު ހަމަ އަންނާނެ ކުޑަ މިނެޓް ކޮޅަކުން ހިނގާދޯ އަހަރުމެން ވެސް އިށީންނަމާ ފަރުޒާނާ؟ މަލާކް ދަރިފުޅު ކިހިނެއް؟" ފާރޫޤު ބޮޑު ކޮޓަރިއަށް ވަންނަމުން މަލާކް ކުރެން އެހެން އަހާލީ އޭނައަށްވުރެ ބޮޑަށް މަލާކަށް ހެޔޮއެދޭ މީހަކު ނުހުންނާނެހެން ހީވާ ފަދައަކުންނެވެ. ފަރުޒާނާ ގޮސް ފާރޫޤުގެ ކައިރީގައި ހުރި ގޮނޑީގައި އިށީނުމުން ދެންވެސް ހިތްހަމަނުޖެހިފައިހުރި ސާރިޔާ މަސްޢޫދުގެ ޢިޝާރާތަށް އޭނަ ކައިރީގައި ހުރި ގޮނޑީގައި އިށީނީ މެހުމާނަށްޓަކައި އެތާ ހުދު ކުލައިގެ ޕްލާސްޓިކް ގޮނޑިއެއް ހުރުމުންނެވެ. ސާރިޔާ އިށީނދެ މަސްޢޫދު ކައިރި އެއްޗެކޭ ބުނަން އުޅުނު ވަގުތު ފާރޫޤު މި އައީ ނޫންތޯ ބުނެލި އަޑު އިވުނެވެ. އެއާއެކު މަސްޢޫދާއި ސާރިޔާގެ އިތުރުން މަލާކަށް ވެސް ދޮރާއި ދިމާލަށް ބަލާލެވުނީ\nއެތަނުން ޒުވާނަކު ފެންނާނެ ކަމުގެ އުއްމީދުގައެވެ. އެހެނަސް ދޮރުމަތިން ފެނިގެން ދިޔައީ ބޮލުގައި ނުރަ ފަޅާފައި ހުރި މުސްކުޅި ފުރައިގެ ފިރިހެނެކެވެ. ލައިގެން ހުރި ގަމީހާއި ފަޓުލޫނުގެ ފެންވަރުން އެއީ މާލޭ ހިސާބު މަހުޖަނެއްހެން ހީވިއެވެ. ބަނޑު ފުއްޕާފައި ހުރުމުގެ ސަބަބުން ރޫފަ ދައްކަމުން ދިޔައީ އެހާ ދެކޭ ހިތްވާ ގޮތަކަށް ނޫނެވެ. އެމީހާ މަލާކަށް ބަލާލި ނަޒަރުން މަލާކް ދުވަހަކުވެސް މޭނުބައި ނުކުރާ ގޮތަކަށް މޭނުބައި ކުރިއެވެ.\n"މިއީ ޒާހިރު....ޒާހިރު، މިތިބީ މަސްޢޫދާއި ސާރިޔާ...މަލާކްގެ މަންމައާއި ބައްޕަ." ފާރޫޤު ކޮޅަށް ތެދުވެ އެމީހުން ތަޢާރަފު ކޮށްދިނެވެ. ޒާހިރު އެމީހުންނާއި ހިނިތުންވެލަމުން ގޮސް މަސްޢޫދު ދެއްކި ގޮނޑީގައި އިށީނެވެ. އެ ހިނދު މަސްޢޫދާއި ސާރިޔާއަށް ވެސް ތިބެވުނީ ޝައްކެއްގެ ތެރޭގައެވެ.\n"އަމް.....ތިއީ މަލާކްއާ އިންނަން ބޭނުންވާ ކުއްޖާގެ ބައްޕަ ދެއްތޯ؟ އެކުއްޖާ މިރަށަށް އެބަ އައިތޯ؟" މަސްޢޫދު މަޑުމައިތިރި އަޑަކުން އޭނައަށް ހީވި ހީވުމުގެ މައްޗަށް ސުވާލުކުރިއެވެ. އެ ހިނދު ޒާހިރުގެ އިތުރުން ފާރޫޤުގެ ދެމަފިރިން ވެސް ހީލިއެވެ. އެ ހީލުމަށްފަހު ވާހަކަ ދެއްކީ ފާރޫޤެވެ.\n"ނޫނޭ ބޭބޭ.....މަލާކްއާ އިންނަން ބޭނުންވާ މީހާ އެހެރީ ގޮނޑީގަ. ޒާހިރު މަލާކްއާ އިންނަން ބޭނުންވަނީ. ތިންވަނަ އަނބީގެ ގޮތުގަ." ފާރޫޤު ދެއްކި ވާހަކައިން މަލާކް ގަނޑުވެގެން ދިޔަ ހިނދު ސާރިޔާއާއި މަސްޢޫދުގެ ވެސް ދެލޯ ބޮޑުވެގެން ދިޔައެވެ. އެ ދެމީހުންނަށް ލިބުނު ޝޮކެއްގެ ބޮޑުކަމުން އައި ރުޅި ދައްކާކަށްވެސް ނޭނގިފައި ތިބެވުނެވެ.\n"އެއީ ތެދެއް. އަޅުގަނޑު މީގެ ދުވަސްތަކެއްކުރިން މި ރަށަށް އައިސް އުޅެނިކޮށް މަލާކް ފެނިފަ އަޅުގަނޑަށް ވަރަށް ކަމުދިޔަ. ދެން އަޅުގަނޑު ފާރޫޤު ކައިރީގަ ބުނީ މިކުއްޖާއާ ބެހޭގޮތުން މަޢުލޫމާތު ހޯދަދޭށޭ. ފާރޫޤު ހޯދައިދިނީމަ މިހާ ހިސާބަށް މި އާދެވުނީ. ހެހެ..." ޒާހިރު އެހެން ބުނެ ހީލި ވަގުތު މަސްޢޫދާއި ސާރިޔާއަށް ތިބެވުނީ ދެންވެސް ބުނާނެ އެއްޗެއް ނޭނގިފައެވެ. ޒާހިރު އެ ކިޔައިދިނީ ވެސް ވާހަކައިގެ އެއްބައެވެ. އޭނަ ފާރޫޤުގެ އެހީ ހޯދީ ހަމައެކަނި މަލާކްގެ މަޢުލޫމާތު ހޯދުމަށްޓަކައެއް ނޫނެވެ. އެހެނެއްކަމަކު މަލާކްގެ ރީތިކަމުގެ ފޮނި މީރުކަން އޭނައަށް ލިބިގަނެވޭނެ ކަމުގެ ޔަޤީންކަން ހޯދުމަށްޓަކައި ފާރޫޤު ލައްވައި އެ ނުލަފާ ރޭވުން ރޭވީވެސް އޭނައެވެ. މަލާކް މޮޔަ ކުއްޖެއްގެ ގޮތުގައި ސިފަކުރީ މަސްޢޫދާއި ސާރިޔާ ބަލިކަށި ކުރުވުމަށެވެ. މި ޙާލަތުގައި އެމީހުންނަށް އިންކާރުވެސް ނުކުރެވެނީސް ފާރޫޤު އެ މަސައްކަތް ފެށިއެވެ.\n"އެނގޭ ވަރަށް ހިތާމަވެރި ދުވަސްކޮޅެއްކަން މިއީ މި ޢާއިލާއަށް. މަލާކާއި ބެހޭގޮތުން އެކި ޒާތުގެ ވާހަކަތައް އެކި މީހުން އެބަ ދައްކާ. މި ދުވަސްވަރު މަލާކަށް ލިބޭނެ އުފަލެއް ކަންނޭނގެ ޒަވާޖީ ޙަޔާތެއް ފެށުމަކީ." ފާރޫޤު ބުނެލިއެވެ. ހަމަ އެހިނދު ހިމޭނުން އިން މަސްޢޫދަށް ވާހަކަ ދެކެވުނެވެ.\n"މަލާކްގެ އުފާވެރިކަން ޚިޔާރުކުރާނީ ހަމައެކަނި މަލާކް. އެހެންމީހެއްނޫން. މަލާކްގެ އަމިއްލަ އިޚްތިޔާރުގައި ނޫނީ އަހަރެން މަލާކް މީހަކާ އިނދެވިޔަ ނުދޭނަން. މި ޙާލަތުގަ އަހަރެން އަހާކަށް ވެސް ބޭނުމެއްނޫން މަލާކް ކައިރިން. އަހަންނަށް އެނގޭ މިއީ މަލާކް އުފާވާނެފަދަ ނިންމުމެއް ނޫންކަން. މިވަގުތު މިގެއިން ދިޔުން ވަރަށް މަޢާފާއެކީ އެދެން." މަސްޢޫދު ސާބިތުކަމާއެކީ އަންގާލިއެވެ. އެ ހިނދު މަލާކްގެ ހިތަށް ހަމަޖެހުމެއް ލިބިގެން ދިޔައިރު ޒާހިރުގެ މޫނުމަތިން ނުރުހުންތެރިކަން ފާޅުވި މަންޒަރު ފެނިފައި ފާރޫޤުގެ ނިތުން ދާތިކިތައް ހިއްލާލިއެވެ. އެއާއެކު އޭނަ ނުތަނަވަސް ގޮތަކަށް ހީލިއެވެ.\n"ހެ....ހެހެ...ބޭބޭ. ކުޑަކޮށް ޙާލަތާމެދު ވިސްނާލަބަލަ ބޭބޭ. މަލާކް ބޭނުމެއްނުވިޔަސް މަލާކްގެ ޢުމުރު އެ ދަނީ މީހަކާ ނުއިނދެ. މީހުން ފާޑުފާޑުގެ ވާހަކަތައް ދައްކާނީ ނުއިނދެ ހުރީމަވެސް. މިހާރު ވެސް ފެތުރިފަ ހުރި ވާހަކަތަކުން އެ މަންޖެއަށް މީހަކު ލިބުން ދަތިވެސްވާނެ." ފާރޫޤު ބުނެލިއެވެ. އެ ހިނދު ސާރިޔާ ވާހަކަ ދެއްކިއެވެ.\n"ނޫނެކޭ ބުނީމަ ނުވިސްނެނީތަ ފާރޫޤަށް؟ އަހަރުމެން ބޭނުމެއްނޫން މަލާކްގެ ހިތްނޭދޭނެ ފަދަ މީހަކާ ދެވާކަށް. މިގެއިން ވީހާވެސް އަވަހަކަށް ދިޔުން ވަރަށް އަދަބުވެރިކަމާއެކީ އެދެން." ސާރިޔާ ކިތަންމެ ބޭނުމެއްނުވިޔަސް އޭނައަށް އެހެންބުނެލެވުނީ ޒާހިރަށް ބަލަމުން ދަތްކުނޑި ވިކަމުންނެވެ.\n"ސް....ސާރިޔާ. މަލާކްގެ އުފާވެރިކަމަށްޓަކައޭ އަހަރެން މި ވާހަކަ މި ބުނަނީ. މަލާކް ޒާހިރާއި އިނދެފިއްޔާ އޭނައަށް ކިޔެވުމުގެ ފުރުޞަތު ވެސް ލިބޭނެ. ވަޒީފާއެއް ވެސް ހޯދައިދީފާނެ. ހުޅުމާލޭގަ ވަކިން އެޕާޓްމެންޓެއް ވެސް މަލާކަށް ލިބޭން..." ފާރޫޤުގެ ޖުމްލަ ފުރިހަމަ ނުވަނީސް ރުޅިން ރަތްވި ސާރިޔާއަށް ގޮނޑިން ތެދުވެލެވުނެވެ.\n"މިގެއިން ނިކުމެގެން ދާށޭ! ދާށޭ ބުނީމަ ދާނީ!!! އަހަރުމެން ބޭނުމެއްނޫން މަލާކްގެ ހިތާއި ދެކޮޅަށް އެއްވެސް ކަމެއް ކުރުވާކަށް. މަލާކް ދުވަހެއްގެ ކޮޅުން ވެސް ތި މީހަކާ ނުއިންނާނެ! އެކަމަކު އިން ޝާ ﷲ މަލާކަށް ކިޔެވުމުގެ ފުރުޞަތު ލިބޭނެ. ވީ އެންމެ މޮޅަށް މަލާކް ކިޔަވާނެ. ކިޔަވައިގެން ތި މީހުން ހީވެސް ނުކުރާ ކަހަލަ މަތީ ވަޒީފާއެއް އަދާކުރާނެ. އެޕާޓްމެންޓެއް ހޯދިއްޔާ ހޯދަނީ އަމިއްލަ އަތުން ފައިން މަސައްކަތް ކޮށްގެން ހޯދާ ލާރިން އަޑުއިވިއްޖެތަ؟! ތި މީހުން ދުނިޔޭގަ ތިބިއްޔާ ބަލަހައްޓައިގެން ތިބޭތި!" ސާރިޔާއަށް އިންތިހާ ދަރަޖައިގެ ރުޅިވެރިކަމާއެކީ ހަޅޭއްލެވުނެވެ. އޭނަ އެންމެ ފަހު ޖުމްލަތައް އިންޒާރެއް ފަދައިން ބުނެލި ގޮތުން އެތާތިބި މީހުންނަށް ބަލަހައްޓައިގެން ތިބެވުނެވެ. އެންމެ ފަހު ބަސް ބުނެފައި ސާރިޔާއަށް ގިސްލެވެން ފެށުމުން ޒާހިރު އެ ބައްދަލުވުމުން ވީ ނުރުހުމުގައި ތެދުވެގެން ދާން ހިނގައިގަތެވެ. އެއިން އިތުރަށް ނުތަނަވަސްވި ފާރޫޤުގެ ދެމަފިރިން އޭނައަށް ގޮވަމުން އޭނަގެ ފަހަތުން އެގެއިން ނިކުމެގެން ދިޔައެވެ. ހަމަ އެހިނދު ސާރިޔާ ގިސްލުމުގެ ތެރެއިން ނުލަފާ ކެއްސުންގަނޑެއްގެ ތެރޭގައި ޖެހުމުން މަސްޢޫދު އޭނަގެ ގައިގައި ހިފެހެއްޓިއެވެ. އަދި އޭނަ ގޮވައިގެން ކޮޓަރިއާއި ދިމާލަށް މިޞްރާބުޖެހިއެވެ. މަންމައާއި ބައްޕަ އޭނަ ފަހަނަޅައި ދިޔަ ހިނދުވެސް މަލާކަށް އިންގޮތަށް އިނދެވުނެވެ. މަންމަ އެންމެ ފަހުން ދެއްކި ވާހަކަތަކުން އޭނައަށް އަސަރުކޮށްފައިވެއެވެ. މަންމަ ދެއްކި ވާހަކަތަކާމެދު އޭނައަށް ވިސްނުނެވެ. އޭނައަށް ހަމަ ކިޔެވުމުގެ ފުރުޞަތު ލިބޭނީ ހެއްޔެވެ؟ އޭނައަށް މަތީ ވަޒީފާއެއްވެސް ލިބޭނީ ހެއްޔެވެ؟ އަމިއްލަ އެޕާޓްމެންޓެއް ގަނެވޭނެ ވަރަށް އޭނައަށް އާމްދަނީއެއް ލިބޭނީ ހެއްޔެވެ؟ އެ ހުރިހާ ކަމަކާމެދު މަލާކަށް ޝައްކު ކުރެވުނެވެ. އެހެނަސް އެ ބަސްތައް މަންމަ ބުނި ހިނދު އެ އަޑުގައިވި ސާބިތުކަމުން މަލާކް އެ ބަސްތައް ޤަބޫލުކުރަން ބޭނުންވިއެވެ. އޭނައަށް ހުރިތާ ހުރެ އެއާމެދު މިނެޓްތަކެއް ވަންދެން ވިސްނުނެވެ. ކޮޓަރިތެރެއިން އިވެމުން ދިޔަ މަންމަގެ ކެއްސުމަށް ސަމާލުކަން ދެވުމުން މަންމަ ކައިރިއަށް ދާން ހިތަށްއެރިއެވެ. އެހެނަސް އޭރު މަންމަގެ ކެއްސުމުގެ އަޑު ކެނޑި ބައްޕަ، މަންމަ ކައިރީގައި ދެން ނިދާލާށޭ ބުނެލި އަޑަށް މަލާކް މަންމައަށް އުދަގޫ ކުރާހިތް ނުވިއެވެ. އެހެންކަމުން މަލާކް އޭނަގެ ކޮޓަރިއާއި ދިމާލަށް މިޞްރާބުޖެހީ ނިދަން ތައްޔާރުވުމަށެވެ.\nކޮޓަރިއަށް ގޮސް އޭނަގެ ވަރު ދެރަވަމުން ދިޔަ އަތާއެކީ ދަތް އުނގުޅައި މޫނު ދޮންނަން ފުދޭވަރަކަށް ދަތިވުމުން މަލާކަށް ތައްޔާރުވާން ބައިގަޑިއަށްވުރެ ގިނައިރު ނެގިއެވެ. އޭނަ ދުވަހުން ދުވަހަށް ބަލިކަށިވަމުންދާ ގޮތާއިމެދު ވިސްނުމަށްޓަކައި ޙަރަކާތްތައް މަޑުކޮށްގެން ހުރެވުމުގެ ސަބަބުން ވެސްމެއެވެ. އެހެނަސް ތާޒާވެލަމުން މަލާކް އެނދު ފެނިފައި އުފާވީ އާދައިގެ މަތިން ނިންޖާއެކީ އޭނައަށް ދެލޯ ހުޅުވައިގެން ވެސް ހުންނަން ދަތިވެފައިވީތީވެއެވެ. ނަމަވެސް ނިދުމުގެ ކުރިން މަލާކް ފެންފޮދެއް ބޯލަން ބޭނުންވިއެވެ. އެކަމަށްޓަކައި އޭނަ ގޮނޑި ދުއްވާފައި ކޮޓަރިން ބޭރަށް ދިޔައީ ބަދިގެއަށް ދާން ކަމަށެވެ. އެހެން ބޮޑު ކޮޓަރިއާއި ހަމަވީ ވަގުތު ކުޑަކޮށް ހުޅުވިފައި ހުރި ބަދިގޭގެ ދޮރު ދޭތެރެއިން މަންމައާއި ބައްޕަ ވާހަކަ ދައްކާ އަޑުއިވުނެވެ.\n"ނޫން މަސްޢޫދު. އަހަންނަށް ދެން ކެތްނުވާނެ މަލާކް އެގޮތަށް އުޅޭތަން ދެކޭކަށް.....މީހަކު އަހަރުމެންނަށް ފޯރުކޮށްދީފަ އޮތް އެހީގެ ބޭނުން އަހަރުމެން ހިފަންޖެހޭނެ. މި ހުރިހާ ދުވަހު މަސްޢޫދު އަހަރެން ކައިރީގަ އެހީ މަލާކަށްޓަކައި އެ ސިޓީއަށް ޖަވާބެއް ފޮނުވަންހޭ. އެކަމަކު އަހަރެން ނޫނެކޭ ބުނީ ކީއްވެކަން ވެސް މަސްޢޫދަށް އެނގޭނެ. އެކަމަކު ދެނެއްނޫން.....މަލާކާމެދު މިވެނި އެއްޗެކޭ އެވެނި އެއްޗެކޭ ކިޔާފަ ވާހަކަ ދައްކާ އަޑު އަހާކަށް އަހަރެން ބޭނުމެއްނޫން. އަހަރުމެން އުއްމީދުކުރާ ފަދަ އެހީއެއް ލިބިއްޖެއްޔާ އެ ހުރިހާ އަޑުތައް ކެނޑިގެންދާނެ މަސްޢޫދު." މަންމަ ރޮވިފައިވާ އަޑަކުން އެ ވާހަކަ ބުނެލި ހިނދު ބަދިގޭގެ މޭޒުކައިރީގައި އިށީނދެގެން ތިބި މަންމައާއި ބައްޕަ، ހަނި ދާއިރާއަކުން މަލާކަށް ފެނުނެވެ.\n"އަހަންނަށް އެނގޭ ސާރިޔާ. އެކަމަކު ސާރިޔާއަށް ވެސް އެނގޭނެ އެއީ ކިހާ ދުވަސްވެފައި ހުރި ކަމެއްކަން. އަހަރުމެން އުއްމީދު ކުރާ ގޮތަށް ކަންތައްވާނެހެން ވަރަށް ހިއެއްނުވޭ." ބައްޕަ އެހެން ބުނެލި އަޑަށް މަލާކްގެ ނިތަށް ރޫގިނަވިއެވެ. މަންމައާއި ބައްޕަ އެ ދައްކަނީ ކޮން ވާހަކައެއްތޯ ހިތަށްއެރިއެވެ.\n"އުއްމީދު ކަނޑާނުލާ އެކަމާމެދު ފިޔަވަޅެއް އަޅާ މަސްޢޫދު. ސިޓީއެއް ލިޔެފަ އެ އެޑްރެހަށް ފޮނުވާ. ތިއީ ކާކުކަން ބުނެދީ. ހަމަ ނޭނގޭ ރަނގަޅު ކުއްޖެއް ނޫންކަމެއް ވެސް އަންނާނީ އަހަރުމެންގެ މަލާކަށްޓަކައި." މަންމަ އާދޭހާއެކު ބުނެލި ފަހު ޖުމްލައިން މަލާކްގެ ނިތުން ރޫ ފިލައިދިޔައެވެ. މަންމަމެން މިހާރު އަމިއްލައަށް އޭނަގެ ކައިވެނި ހަމަޖައްސަން އުޅެނީތޯ ހިތަށްއެރިއެވެ. ހަމަ އެއާއެކު އެ ދޮރު ބޮޑުކޮށް ހުޅުވައި އޭނަ މީހަކާ އިންނަން ބޭނުންނުވާ ކަމަށްބުނެ ދިގު ވާހަކައެއް ދައްކަން މަލާކް ބޭނުންވިއެވެ. އެހެނަސް މަންމައާއި ބައްޕަ ދެން ދެއްކި ވާހަކަތަކުން ވެސް އެމީހުން އެކަމަށް އުއްމީދުކޮށްގެން ތިބި މިންވަރު އެނގުންވުމުން މަލާކަށް އެހެން ހަދަން ނުކެރުނެވެ. މަލާކް ފުން ނޭވައެއް ދޫކޮށްލީ ކޮންމެ ގޮތެއްވިޔަސް އޭނަގެ މަންމައާއި ބައްޕަ އޭނައާއިމެދު ދެރަގޮތަކަށް ނުރާވާނެކަމަށް އަމިއްލަ ނަފްސަށް ވިސްނައިދެމުންނެވެ.\nއޭގެ އަނެއްދުވަހު މަލާކް މިހާރުގެ އާދަޔާއި އެއްގޮތަށް ފަތިސް ނަމާދަށް ހޭލެވުނީ އެލާމުގެ އަޑުގެ އިތުރުން ބައްޕަވެސް ގޮވުމުންނެވެ. އެދުވަހު އަދި އިތުރަށް ވަރުބަލިކަން އޭނައަށް އިޙްސާސް ކުރެވުނެވެ. ދުވަސްވާވަރަކަށް އޭނަގެ އަތް ފައިން ވާގި ދޫވަމުން ދިޔަހެން އޭނައަށް ހީވިއެވެ. އެހެނަސް އެދުވަހު ތެދުވީއްސުރެ ބޯ އަނބުރައި މޫނަށް އަނދިރިވަމުން ދިޔަ ގޮތުން ހުސް ވިސްނެމުން ދިޔައީ އެކަމާއި މެދުގައެވެ. ފަތިސް ނަމާދަށް ވުޟޫކުރަން ގޮސްފައިވަނިކޮށް އޭނައަށް ހޮޑުވެސް ލެވުނެވެ. ނަމާދަށްފަހު ވެސް ލެވުނެވެ. ހޮޑު ލުމަށްޓަކައި އެތެރެ ހަށީގައި އެއްޗެއް ނެތް ވަގުތެއްގައި ވެސް އޭނަ އޯކަތް ދެމިއެވެ. މަސްޢޫދާއި ސާރިޔާވެގެން އެކި މީހުން ކައިރިއަށް ގޮސް އެއްޗެހި ހޯދައިގެން ހޮޑު ހެޔޮކުރުމަށް އެ ފަތިސް ގަޑީގައި ވެސް ދިވެހި ބޭހެއް ހެދިއެވެ. އެ ބޭހުގެ އެހީގައި މުޅި ހެނދުނު މަލާކްގެ ހޮޑު ރަނގަޅުވެފައި ހުއްޓެވެ. އެހެނަސް މެންދުރުވުމުން އަނެއްކާވެސް ގޯސްވާން ފެށުމުން ސާރިޔާ އަނެއްކާވެސް އެ ބޭސްދިނީ ކަންބޮޑުވެފައިވާ ޙާލުގައެވެ. މަލާކަށް މުޅިންހެން ވިސްނެމުން ދިޔައީ އޭނަގެ ޙާލާއިމެދު ކަމަށްވުމުން މިއީ އެއްގޮތަކަށް ވެސް އޭނަ ކާ ބޭހެއްގެ ސަބަބުން ވެދާނެ ގޮތެކޭ އެދުވަހު އޭނަގެ ހިތަށް ނާރައެވެ. ގޯސްވަމުން ދިޔައީ އެ ބޭހާއިގެން ކުރިއަށް ދިޔުމުންކަން އޭނައަށް ރޭކާނުލައެވެ. އެހެންކަމުން މުޅި ދުވަހު މަލާކަށް ހުރެވުނީ ކާ ހިތްނުވެފައި ވަރު ދެރަވެފައެވެ. ދުވަސް ކުރިއަށް ދިޔަވަރަކަށް އޭނަގެ މޫނަށް އަނދިރިވާ މިންވަރު ވެސް އިތުރުވިއެވެ. އެހެނަސް މަންމަމެން އިތުރަށް ކަންބޮޑު ނުކުރުމަށްޓަކައި މަލާކް އެ ވާހަކަ ސިއްރުކުރިއެވެ.\nއެ ސިއްރު ދެމެހެއްޓުމަށްޓަކައި މަލާކް މަންމަމެންގެ ސުވާލުތަކުން ދުރުވުމުގެ ގޮތުން އެދުވަހު ހަވީރުވެސް ބޭރަށް ނިކުތެވެ. ދުވަހުގެ އެ ވަގުތާއި ހިސާބަށް ދިޔައިރު މޫނަށް އަނދިރިވެގެން ގޮސް ބައެއްފަހަރު ބަންޑުން ގޮސް ގޮނޑިން ވެއްޓިދާނެހެން ހީވާ ހިސާބަށް ދިޔައެވެ. އޭނަ ބޭރަށް ނިކުތީ ވެސް އެކަމާމެދު ޖެހިލުންވުމެއްގައި އިނދެއެވެ. އެހެނަސް އެއްކަލަ ފުނަ ގަހުގެ ކައިރީގައި ގޮސް ގޮނޑި މަޑުކޮށްލީ ކުދިން ކުޅޭ މަންޒަރު ފެނުމުން އޭނަ ރަނގަޅުވާނެއޭ ވެސް ހިތް ބުނުމުންނެވެ. އެދުވަހު މަލާކްގެ ކުރިމައްޗަށް ވާ ގޮތަށް ފެންނަމުން ދިޔައީ5އަހަރުގެ އަހުމަދާއި6އަހަރުގެ ރިފާއުގެ ފުޓުބޯޅަ މެޗެކެވެ. ފުޓުބޯޅައަކީ މަލާކް ނުހަނު ޖޯޝު ހުންނަ ކުޅިވަރަކަށްވުމުން އޭނައަށް ހުރިހާ ކަމެއްގެ މަތިން ހަނދާން ނައްތާލަމުން ކުޑަވަރެއްގެ އެ މެޗު ބަލަން އިނދެވުނެވެ. ބޯޅަ ގެންދާ ކުއްޖާއަށް ސަޕޯޓް ކުރުމުގެ ގޮތުން ފޯރިއާއެކީ އެކުއްޖެއްގެ ނަން ކިޔެމުން ދިޔައީ ވެސް އިޚްތިޔާރުން ބޭރުގައެވެ. އެއްކުއްޖަކަށް ގޯލެއް ޖެހި އަނެއްކުއްޖާއަށް ނުޖެހުމުން ބަލިވާ ކުއްޖާއަށް ވެސް މަލާކަށް ހިތްވަރު ދެވެމުން ދިޔައެވެ. އެއްވެސް މީހަކު އުއްމީދު ގެއްލި ދެރަވެފައިވާތަން ފެނި، ޙާލަތް ބަދަލުކުރުމަށް ކަމެއް ނުކުރުމަކީ އޭނައަށް ދަތި ކަމަކަށްވާތީވެއެވެ.\nމަލާކް އެތަނަށް އައިތާ މިނެޓްތަކެއް ފަހުން ރިފާއުގެ މަންމަ އެތަނަށް އައިސް ދެކުދިން ސައިބޯން އަންނާށޭ ބުނެލިއެވެ. ހަމަ އެވަގުތު ދެކުދިން ހިނިތުންވުންތަކާއެކީ މަލާކަށް އަލްވަދާޢު ކިޔުނީ މަލާކްގެ އެކުވެރިކަމުގެ ސަބަބުން އެހުރިހާ ނޭދެވޭ ވާހަކައެއްގެ މަތިން އެކުދިން ހަނދާން ނެތިފައިވި ފަދައަކުންނެވެ. އެކަމާމެދު ހިތްހަމަޖެހިފައިހުރެ އެކުދިން ދިޔަ މަންޒަރު މަލާކަށް ބަލަން އިނދެވުނީ ލުއި ހިނިތުންވުމެއްގައެވެ. ހަމަ އެވަގުތު އޭނަގެ މޫނަށް އަނދިރިވާން ފެށިހެން މަލާކަށް ހީވުމުން މަލާކަށް އަވަސްއަވަހަށް އެސްފިޔަ ޖަހާލެވުނެވެ. އެސްފިޔަ ޖެހިވަގުތު އޭނައަށް ދެލޯ ހުޅުވެމުން ދިޔައީ ވެސް އުދަގުލުންނެވެ. ފަހަކަށް އައިސް އަބަދުވެސް އޭނަގެ ލޮލުގައި ހުންނަ ނިންޖެއްގެ ސަބަބުންނެވެ. ބޮލަށް އެނބުރުން އަރަން ފެށި ވަގުތު މޫނަށް އަނދިރިވުމުން މަންމަ ބުނިހެން ގޮނޑިއަށް ލެނގިލަން އޭނަ ހަނދާން ނެތުނެވެ. ކަން ދިމާ ކުރި ގޮތުން މެޗުގެ ފޯރީގައި އޭނައަށް ހުރެވުނީ ވެސް ފުދޭވަރަކަށް ކުރިއަށް ޖެހިލާފައެވެ. ނަތީޖާއެއްގެ ގޮތުން މޫނަށް މުޅިން އަނދިރިވެ މަލާކްގެ ދެލޯ މެރުނު ވަގުތު އޭނަ ބިންމައްޗަށް ބަންޑުން ވެއްޓެން ދިޔައެވެ. ހަމަ އެހިނދު ދުރުގައި މަންޒަރު ބަލަން ރުކަކަށް ލެނގިގެން ހުރި ޒުވާނާ ސީދާވެލަމުން އެދިމާލަށް ދާން ފެށިއެވެ. އެ ޒުވާނާ ހުދުކުލައިގެ ގަމީހަކާއި ނޫކުލައިގެ ޖިންސެއްގައި ހުރިއިރު އެ ކަސްރަތީ ހަށިގަނޑުގެ ބައްޓަން ފެންނަމުން ދިޔައެވެ. ކަނދުރައާއި ހަމައަށް ދިގުކުރެވިފައިވި އިސްތަށިގަނޑުގައި ތެތްކަމެއް އެކުލެވިގެންވިއެވެ. ދިގު ފިޔަވަޅުތަކެއް އަޅަމުން ދިޔަ ގޮތުން އޭނަ ކުރިމަތިން ފެންނަމުން ދިޔަ އަންހެން ކުއްޖާއަށް އަނިޔާއެއް ލިބިދިޔަ ނުދޭނެކަން އެނގެއެވެ.\nކަންވީވެސް އެހެންނެވެ. މަލާކްގެ ކަކޫ މަޑުމަޑުން ގޮސް ބިންމަތީގައި ޖެހުނު ވަގުތު ބާރުގަދަ ދެއަތުން އޭނަގެ ތުނި ހަށިގަނޑު ވަށާލެވިގެން ދިޔައެވެ. ސިކުންތުކޮޅެއްގެ ތެރޭގައި މަލާކަށް ދެލޯ މަރައިގެން އޮވެވުނީ ތަނަވަސް މޭމައްޗެއްގައި ބޯއަޅައިގެންނެވެ. (ނުނިމޭ)


EURO 2020: Mubaaraih kulhey Stadium thah\nޔޫރޯ 2020: މުބާރާތް ކުޅޭ ސްޓޭޑިއަމްތައް\nޝާއިޢުކުރީ: ޙަންނާން ޖޫން 1, 2021, 16:45\nމިފަހަރުގެ ޔޫރޯ ފުޓްބޯޅަ މުބާރާތް ޔޫރަޕުގެ 11 ގައުމެއްގައި ކުޅޭއިރު، މިއީ ޔޫރޯގެ ތާރީޚުގައި މިގޮތައް މުބާރާތް ކުޅޭ ފުރަތަމަ ފަހަރެވެ. މީގެ ކުރިން މި މުބާރާތް ކުޅެމުން އައީ މުބާރާތުގެ ހޮސްޓުންގެ ގޮތުގައި ކުޅޭ ހަމަ އެކަނި ޔޫރަޕުގެ އެއް ގައުމެއްގައެވެ.\nޔޫރޯ ފުޓްބޯޅަ މުބާރާތް މިފަހަރު ޔޫރަޕުގެ ތަފާތު 11 ގައުމެއްގައި ކުޅެން ހަމަޖައްސާފައި މިވަނީ މި މުބާރާތަށް 60 އަހަރު ފުރުން ފާހަގަ ކުރުމުގެ ގޮތުންނެވެ. އެގޮތުން މިފަހަރުގެ މުބާރާތް ބާއްވާ ޔޫރަޕުގެ 11 ގައުމަކީ އަޒަރަބައިޖާން. ޑެންމާކް، އިންގްލެންޑް، ޖާމަނީ، ހަންގޭރީ، އިޓަލީ، ނެދަލެންޑް، ރޫމޭނިއާ، ރަޝިއާ، ސްކޮޓްލެންޑް އަދި ސްޕެއިންއެވެ.\nމުބާރާތުގެ މެޗުތައް ކުޅޭ ސްޓޭޑިއަމްތައް:\nޖޯހަން ކްރައިފް އެރީނާ ( އާމްސްޓަޑަމް، ނެދަލެންޑްސް)\nމި ސްޓޭޑިއަމް އަކީ 1996 ވަނަ އަހަރު 140 މިލިއަން ޔޫރޯ ޚަރަދުކޮށްގެން 2000 ވަނަ އަހަރު ބޭއްވުނު ޔޫރޯ ފުޓްބޯޅަ މުބާރާތަށް ތައްޔާރުކުރި ސްޓޭޑިއަމް އެކެވެ. ނެދަލެންޑުގެ މައި ސިޓީގެ އާމްސްޓާޑަމްގެ މި ސްޓޭޑިއަމްކީ 55،500 މީހުންގެ ޖާގައިގެ ސްޓޭޑިއަމް އެކެވެ. މި ސްޓޭޑިއަމް އަކީ 2000 ވަނަ އަހަރުގެ ޔޫރޯ ފުޓްބޯޅަ މުބާރާތުގެ އިތުރުން 1998 ވަނަ އަހަރުގެ ޗެމްޕިއަންސް ލީގު ފައިނަލް މެޗު ވެސް ކުޅުނު ސްޓޭޑިއަމްއެވެ.\nމި ފަހަރުގެ ޔޫރޯ ފުޓްބޯޅަ މުބާރާތުގެ ހަތަރު މެޗެއް މި ސްޓޭޑިއަމްގައި ކުޅޭނެއެވެ. އެއީ ގްރޫޕް ސްޓޭޖުގެ ގުރޫޕް ސީގެ ތިން މެޗާއި ގަދަ 16 ވަނަ ބުރުގެ އެއް މެޗެވެ.\nއޮލިމްޕިކް ސްޓޭޑިއަމް ( ބަކޫ، އަޒަރަބައިޖާން)\nއަޒަރަބައިޖާންގެ ސިޓީއެއް ކަމުގައިވާ ބަކޫގައި އޮންނަ މި ސްޓޭޑިއަމް އަކީ 2015 ވަނަ އަހަރު ބިނާކުރި ސްޓޭޑިއަމް އެކެވެ. 68700 މީހުންގެ ޖާގައިގެ މި ސްޓޭޑިއަމްގައި މި ފަހަރުގެ ޔޫރޯ ފުޓްބޯޯޅަ މުބާރާތުގެ ގްރޫޕް އޭގެ ގުރޫޕް ސްޓޭޖު ތިން މެޗުގެ އިތުރުން ކުއާޓާފައިނަލްގެ މެޗެއް މި ސްޓޭޑިއަމްގައި ކުޅުމަށް ވަނީ ހަމަޖެހިފައެވެ.\nއަޒަރަބއިޖާންގެ ދެވަނަ އަށް އެންމެ ބޮޑު ސްޓޭޑިއަމް ކަމުގައިވާ ބަކޫ އޮލިމްޕިކް ސްޓޭޑިއަމް އަކީ 2019 ވަނަ އަހަރުގެ ޔޫރޮޕާ ލީގުގެ ފައިނަލް މެޗު ކުޅުނު ސްޓޭއިމްއެވެ.\nއެރީނާ ނެޝަނަލާ ސްޓޭޑިއަމް ( ބުކަރެސްޓް، ރޯމޭނިއާ)\nރޯމޭނިއާގެ ސިޓީއެއް ކަމުގައިވާ ބުކަރެސްޓްގައި އޮންނަ މި ސްޓޭޑިއަމް އަކީ 2011 ވަނަ އަހަރު 234 މިލިއަން ޔޫރޯ ހޭދަކޮށްގެން ބިނާކުރެވުނު ސްޓޭޑިއަމް އެކެވެ. ދިގުމިނުގައި 105 މީޓަރު އަދި ފުޅާ މިނުގައި 68 މީޓަރު ހުންނަ މި ސްޓޭޑިއަމް އަކީ 55،600 މީހުންގެ ޖާގައިގެ ސްޓޭޑިއަމް އެކެވެ. މި ސްޓޭޑިއަމް ގައި ކުޅޭނީ ގުރޫޕް ސީގެ ތިން މެޗުގެ އިތުރުން ގަދަ 16 ވަނަ ބުރުގެ އެއް މެޗެވެ. މި ސްޓޭޑިއަމް އަކީ 2012 ވަނަ އަހަރުގެ ޔޫރޮޕާ ލީގު ފައިނަލް މެޗު ވެސް ކުޅެވުނު ސްޓޭޑިއަމް އެވެ.\nޕުސްކަސް އެރީނާ ( ބުޑަބެސްޓް، ހަންގޭރީ )\nހަންގޭރީގެ ބުޑަޕެސްޓްގައި އޮންނަ މި ސްޓޭޑިއަމް އަކީ 2017 ވަނަ އަހަރު ބިނާކުރި ސްޓޭޑިއަމް އެކެވެ. މި ސްޓޭޑިއަމް އަޕްގްރޭޑު ކުރުމަށް ފަހު އަލުން ހުޅުވާފައިވަނީ 2019 ވަނަ އަހަރުގައެކެވެ. 533 މިލިއަން ޔޫރޯ ޚަރަދު ކޮށްގެން ހަދާފައިވާ މި ސްޓޭޑިއަމް އަކީ 67،889 މީހުންގެ ޖާގައިގެ ސްޓޭޑިއަމް އެކެވެ.\nހަންގޭރީގެ މަޝްޙޫރު ފުޓްބޯޅަ ލެޖެންޑް ފެރެކް ޕުސްކާސްގެ ނަމުން ނަން ދެވިފައިވާ މި ސްޓޭޑިއަމްގައި މި ފަހަރުގެ ޔޫރޯ ފުޓްބޯޅަ މުބާރާތުގެ ގުރޫޕް އެފްގެ ތިން މެޗެއްގެ އިތުރުން ގަދަ 16 ވަނަ ބުރުގެ މެޗެއް ކުޅުމަށް ވަނީ ހަމަޖެހިފައެވެ.\nޕާކެން ސްޓޭޑިއަމް ( ކޯޕެންހޭގަން، ޑެންކާމް)\nޑެންމާކްގެ ކޯޕެންހޭގަން ގައި ހުންނަ ޕާކެން ސްޓޭޑިއަމް އަކީ ޑެންމާކުގައި މިވަގުތު އޮތް އެންމެ ފެންވަރު ރަނގަޅު އެންމެ ބޮޑު ސްޓޭޑިއަމް އެވެ. 85.3 މިލިއަން ޔޫރޯ ޚަރަދު ކޮށގެން ހަދާފައިވާ މި ސްޓޭޑިއަމް އަކީ ދިގުމިނުގައި 105 އަދި ފުޅާމިނުގައި 68 މީޓަރު ހުންނަ ސްޓޭޑިއަމްއެކެވެ. 1992 ވަނަ އަހަރު ހުޅުވި މި ސްޓޭޑިއަމް އަށް ބޮޑެތި ބަދަލުދަތެއް ގެނެސް ޒަމާނީ ފެންވަރަށް ތަރައްގީކޮށް އަލުން ހުޅުވާފައިވަނީ 2009 ވަނަ އަހަރުގައެވެ. މި ސްޓޭޑިއަމް އަކީ 38،065 ޖާގައިގެ ސްޓެޑިއަމް އެކެވެ. ނަމަވެސް މި ސްޓޭޑިއަމް އަކީ މިފަހަރުގެ ޔޫރޯ އަށް ބޭނުން ކުރާ އެންމެ ޖާގައިގެ ގޮތުން ކުޑަ ސްޓޭޑިއަމްއެވެ.\nމި ސްޓޭޑިއަމްގައި މިފަހަރުގެ ޔޫރޯ ފުޓްބޯޅަ މުބާރާތުގެ ގުރޫޕް ބީގެ ތިން މެޗުގެ އިތުރުން ގަދަ 16 ވަނަ ބުރުގެ އެއް މެޗު ކުޅެން ވަނީ ހަމަޖެހިގައެވެ.\nހޭމްޕްޑެން ޕާކް ( ގްލަސްގޯ، ސްކޮޓްލެންޑް)\nސްކޮޓްލެންޑްގެ ގްލަސްގޯގެ މައުންޓް ފްލޮރިޑާގައި ހުންނަ ގިނަ ޒަމާންތަކެއް ވެފައިވާ މި ސްޓޭޑިއަމް އަކީ 51،866 މީހުންގެ ޖާގައި ސްޓޭޑިއަމް އެކެވެ. 1903 ވަނަ އަހަރު ހުޅުވުނު މި ސްޓޭޑިއަމް އަލުން މަރާމާތުކޮށް ހުޅުވާފައިވަނީ 1999 ވަނަ އަހަރުގައެވެ. މިއީ ސްކޮޓް ލެންޑްގެ އެންމެ ދުވަސްވީ ތާރީޚީ ސްޓޭޑިއަމްއެވެ. މީގެ ކުރިން ޔޫރޯގެ ތިން ފައިނަލެއްވެސް ކުޅެފައިވާ މި ސްޓޭޑިއަމް އަކީ 2007 ވަނަ އަހަރުގެ ޔޫއެފާ ކަޕް ގެ ފައިނަލްގެ އިތުރުން 2012 ވަނަ އަހަރު އޮލިމްޕިކް ކުޅީވަރު މުބާރާތް ވެސް ބޭއްވުނު ސްޓޭޑިއަމް އެވެ.\nމި ސްޓޭޑިއަމްގައި މިފަހަރުގެ ޔޫރޯ ފުޓްބޯޅަ މުބާރާތުގެ ގުރޫޕް ޑީގެ ތިން މެޗެއްގެ އިތުރުން ގަދަ 16 ވަނަ ބުރުގެ މެޗެއް ކުޅުމަށް ވަނީ ހަމަޖެހިފައިއެވެ.\nވެމްބްލީ ސްޓޭޑިއަމް ( ލަންޑަން، އިންގްލެންޑް )\nވެމްބްލީ ސްޓޭޑިއަމް އަކީ އިނގިރޭސި ވިލާތުގެ އެންމެ ނަން މަޝްޙޫރު އެއް ސްޓޭޑިއަމްއެވެ. މީގެ 14 އަހަރު ކުރިން ހުޅުވުނު މި ސްޓޭޑިއަމްއަކީ 54،990 މީޙުންގެ ޖާގައިގެ ސްޓޭޑިއަމް އެކެވެ. ދިގު މިނުގައި 105 މީޓަރު އަދި ފުޅާ މިނުގައި 68 މީޓަރު ހުންނަ މި ސްޓޭޑިއަމް އަކީ 789 މިލިއަން ޕައުންޑް ޚަރަދުކޮށްގެން ހަދާފައިވާ ސްޓޭޑިއަމް އެކެވެ.\nމިފަހަރުގެ ޔޫރޯ މުބާރާތުގެ ގުރޫޕް ޑީގެ ތިން މެޗެއް މި ސްޓޭޑިއަމްގައި ކުޅުމަށް ހަމަޖެހިފައިވާއިރު، މީގެ އިތުރުން ގަދަ 16 ވަނަ ބުރުގެ މެޗަކާއި ސެމީ ފައިނަލް މެޗެއްގެ އިތުރުން ޔޫރޯ 2020 ގެ ފައިނަލް މެޗުވެސް ކުޅުމަށް ހަމަޖެހިފައިވަނީ މި ސްޓެޑިއަމް ގައެވެ.\nއެލިއަންސް އެރީނާ ( ބަޔާންމިޔުނިކް، ޖަރުމަން)\n2005 ވަނަ އަހަރު ހުޅުވުނު މި ސްޓޭޑިއަމް އަކީ ޖަރުމަނުގެ އެންމެ މަޝްޙުރު ސްޑޭޑިއަމްއެވެ. 340 މިލިއަން ޔޫރޯ ޚަރަދުކޮށްގެން ހަދާފައިވާ މި ސްޓޭޑިއަމް އަކީ 70،000 މީހުންގެ ޖާގައިގެ ސްޓޭޑިއަމްއެކެވެ. ދިގުމިނުގައި 105 މީޓަރު އަދި ފުޅާ މިނުގައި 68 މީޓަރު ހުންނަ މި ސްޓޭޑިއަމްގައި މިފަހަރު ޔޫރޯ މުބާރާތުގެ ހަތަރު މެޗެއް ކުޅުމަށް ވަނީ ހަމަޖެހިފައެވެ. އެއީ ގުރޫޕް ސްޓޭޖުގެ ގުރޫޕް އެފްގެ ތިން މެޗުގެ އިތުރުން ކުއާޓާ ފައިނަލްގެ މެޗެކެވެ.\nމި ސްޓޭޑިއަމް އަކީ 2006 ވަނަ އަހަރުގެ ވޯލްޑް ކަޕް ގްރޫޕް ސްޓެޖުގެ ހަ މެޗެއްގެ އިތުރުން 2012 ވަނަ އަހަރުގެ ޗެމްޕިއަންސް ލީގު ފައިނަލް މެޗުވެސް ކުޅުނު ސްޓޭޑިއަމް އެވެ.\nސްޓޭޑިއޯ އޮލިމްޕިކޯ (ރޯމް، އިޓަލީ)\nމިއީ އިޓަލީގެ ރޯމްގައި ހުންނަ އެންމެ ޒަމާންވީ އަދި އެންމެ ކުޅިވަރު ފެސިލިޓީސްތައް އެންމެ ގިނަ ސްޓޭޑިއަމްއެވެ. 1953 ވަނަ އަހަރު ހުޅުވި މި ސްޓޭޑިއަމް އަށް ޒަމާނީ ބަދަލުތަކެއް ގެނެސް ޖާގަ އިތުރުކޮށް އަލުން ހުޅުވާފައިވަނީ 1990 ވަނަ އަހަރުގައެވެ. 72،698 މީހުންގެ ޖާގައިގެ މި ސްޓޭޑިއަމްގައި ދިގުނިމުގައި 105 މީޓަރު އަދި ފުޅާ މިނުގައި 66 މީޓަރު ހުރެއެވެ.\nޔޫރޯގެ ގިނަ މުބާރާތްތަކެއް މި ސްޓޭޑިއަމްގައި މީގެ ކުރިންވެސް ވަނީ ކުޅެފައެވެ. އެގޮތުން 1968 އާއި 1980 ގެ ޔޫރޯ މުބާރާތުގެ ގިނަ މެޗުތަކެއް ވަނީ މި ސްޓޭޑިއަމްގައި ކުޅެފައިއެވެ. މީގެ އިތުރުން 1990 ވަނަ އަހަރުގެ ފީފާ ވޯލްޑް ކަޕުގެ މެޗުތަކެއް ވެސް ވަނީ ކުޅެފައެވެ.\nމިފަހަރުގެ ޔޫރޯ ފުޓްބޯޅަ މުބާރާތުގެ ހަތަރު މެޗެއް މި ސްޓޭޑިއަމްގައި ކުޅޭނެއެވެ. އެއީ ގުރޫޕް ސްޓޭގުައި ގްުރޫޕް އޭގެ ތިން މެޗަކާއި ކުއާޓާ ފައިނަލްގެ މެޗެކެވެ.\nކްރެސްޓޯސްކީ ސްޓޭޑިއަމް (ސެއިންޓް ޕީޓާސްބާގް، ރަޝިއާ)\n597 މިލިއަން ޔޫރޯ ހަރަދުކޮށް ގެން ހަދާފައިވާ މި ސްޓޭޑިއަމް އަކީ ރަޝިއާގައި މިވަގުތު އޮތް އެންމެ ގިނަ މީޙުންނަށް ވަދެވޭ އެންމެ ބޮޑު އެއް ސްޓޭޑިއަމްއެވެ. 2017 ވަނަ އަހަރު ހުޅުވި މި ސްޓޭޑިއަމް އަކީ 2018 ވަނަ އަހަރު ފީފާއިން ބޭއްވި ވޯލްޑް ކަޕް މުބާރާތައް ތައްޔާރުކުރި ސްޓޭޑިއަމްއެކެވެ. މި ސްޓޭޑިއަމްގެ ބޮޑުމިނަށް ބަލާއިރު، ދިގު މިނުގައި 105 މީޓަރު އަދި ފުޅާ މިނުގައި 68 މީޓަރު ހުރެއެވެ. މިއީ 68،134 މީހުންގެ ޖާގައިގެ ސްޓޭޑިއަމްއެކެވެ.\nމީގެ ކުރިން މި ސްޓޭޑިއަމްގައި މާގިނަ މުބާރާތަކެއް ކުޅެފައި ނުވި ނަމަވެސް 2017 ވަނަ އަހަރުގެ ފީފާ ކޮންފެޑެރޭޝަން ކަޕުގެ މެޗުތަކާއި 2018 ވަނަ އަހަރު ފީފާ ވޯލްޑް ކަޕު ހަތް މެޗެއް މި ސްޓޭޑިއަމްގައި ކުޅެފައިވެއެވެ. މިފަހަރުގެ ޔޫރޯ ފުޓްބޯޅަ މުބާރާތުގެ ހަތަރު މެޗެއް މި ސްޓޭޑިއަމްގައި ކުޅުމަށް ހަމަޖެހިފައިވާއިރު، ގުރޫޕް ސްޓޭޖުގައި ގްރޫޕް ބީގެ ތިން މެޗަކާއި ގުރޫޕް އީގެ ތިން މެޗު މި ސްޓޭޑިއަމްގައި ކުޅެވޭނެއެވެ.\nއެސްޓޭޑިއޯ ލަ ކަޓޫކާ (ސެވިއްޔާ، ސްޕެއިން)\n120 މިލިއަން ޔޫރޯ ޚަރަދުކޮށްގެން 1999 ވަނަ އަހަރު ބޭއްވުނު ވޯލްޑްލް ޗެމްޕިއަން އެތްލެޓިކް އަށް ތައްޔާރުކުރެވުނު މި ސްޓޭޑިއަމް އަކީ 60،000 މީހުންގެ ޖާގައިގެ ސްޓޭޑިއަމް އެކެވެ. ޔޫއެފާގެ ހަތަރުވަނަ ކެޓަގަރީގެ މި ސްޓޭޑިއަމް އަކީ ސްޕެއިންގެ ނަން މަޝްޙޫރު ސްޓޭޑިއަމް އެކެވެ. 2003 ވަނަ އަހަރުގެ ޔޫއެފާ ކަޕް ފައިނަލް މެޗު ކުޅެފައިވަނީ މި ސްޓޭޑިއަމް ގައެވެ.\nމިފަހަރުގެ ޔޫރޯ ފުޓްބޯޅަ މުބާރާތުގެ ހަތަރު މެޗެއް މި ސްޓޭޑިއަމްގައިވެސް ކުޅޭގޮތައް ވަނީ ހަމަޖެހިފައެވެ. ގުރޫޕް ސްޓޭޖުގައި ގުރޫޕް އީގެ ތިންމެޗާއި ގަދަ 16 ވަނަ ބުރުގެ މެޗެއް މި ސްޓޭޑިއަމްގައި ކުޅޭނެއެވެ.


Colors Award gai miaharuves Goidhoo School kudhin dharivarun vidhaalaifi\nކަލާސް އެވޮޑް ހާސިލުކުރި ގޮއިދޫ ސްކޫލުގެ ދަރިވަރުން މިނިސްޓަރު އަދި ސްކޫލުގެ ޕްރިންސިޕަލާއެކު\nކުޅިވަރުގެ ރޮނގުން ފާހަގަކޮށްލެވޭ ދަރިވަރުންނަށް ދެމުން އަންނަ “ކަލާސް އެވޯޑު” ގޮއިދޫ ސްކޫލުގެ އަށް ދަރިވަރަކު މިއަހަރު ވެސް ހޯދައިފި އެވެ.\nރޭ ހުރަވީ ސްކޫލުގައި ބޭއްވި މި އަހަރުގެ ކަލާސް އެވޯޑް ހަފުލާގައި ގޮއިދޫ ސްކޫލުން މި އެވޯޑް ހާސިލުކުރީ މަރިޔަމް ނަޒާހަތު، ނާއިޝް ޔޫސުފް، މާދިހް ވަޖީހް، އައިޝަތު ލައިޝާ މަޖީދު، ފާތިމަތު ލުބާ އަޙްމަދު ޒިޔާދު، ދީނާ މަޖީދު، ރަފްހާ ސަމީރު އަދި ޒަހާ ނިޔާޒް އެވެ.\nމި ދަރިވަރުން ކަލާސް އެވޯޑް ހާސިލުކުރީ މައިލޯ އިންޓަ ސްކޫލު ވޮލީ މުބާރާތުގައި ހޯދި ކާމިޔާބީތަކުންނެވެ.\nކަލާސް އެވޯޑު ޝަރަފުވެރި ކޮށްދެއްވައި ވާހަކަ ދައްކަވަމުން މިނިސްޓަރު ވިދާޅުވީ ކުޅިވަރުން ގިނަ ކަންތައްތަކެއް ދަސްވެގެންދާ ކަމަށެވެ. އޭގެ ތެރޭގައި އެހެން މީހުންނާ މުއާމަލާތްކުރަންވީ ގޮތާއި މައްސަލަތައް ހައްލުކުރުމާއި ނާކާމިޔާބީގައި ކެތްތެރިވުން ދަސްވާނެ ކަމަށް ވިދާޅުވި އެވެ.\nއެއާއެކު، ތަފާތު އެކި މިޒާޖުގެ މީހުންނާއެކީ އެއް ޓީމެއްގެ ގޮތުގައި މަސައްކަތްކުރަން ދަސްވުމާއި ނުބައި އާދަތަކުގެ ތެރޭގައި ހިމެނޭ ޑްރަގްގެ ވަބާއިން ސަލާމަތްވާނެ ކަމަށް ވިދާޅުވި އެވެ.\nމިއަހަރުގެ ކަލާސް އެވޯޑުގައި 14 ކުޅިވަރަކުން 224 އެވޯޑް ވަނީ ދީފައެވެ. 2014 ވަނަ އަހަރުން ފެށިގެން އެޑިޔުކޭޝަން މިނިސްޓްރީއިން ދެމުން އަންނަ މި އެވޯޑްގައި ކޮންމެ އަހަރުވެސް ގޮއިދޫ ސްކޫލްގެ ކުދިން ހިމެނޭކަން ފާހަގަ ކޮށްލެވެއެވެ.


އައިސީޔޫ ފުރުނުއިރު، އާ ވޭރިއެންޓެއް ރާއްޖޭގައި އުޅެދާނެކަމުގެ ބިރު! | Sangu News\nއައިސީޔޫ ފުރުނުއިރު، އާ ވޭރިއެންޓެއް ރާއްޖޭގައި އުޅެދާނެކަމުގެ ބިރު!\n5 މެއި 2021 - 00:28\nމާލޭގައި ކޮވިޑުގެ ކޭސްތައް ދަނީ ވަރަށް ބޮޑުތަނުން އިތުރުވަމުން/ ފޮޓޯ: އެޗްއީއޯސީ\nރާއްޖޭގައި ކޮވިޑު-19 ގެ ހާލަތު ވަރަށް ބޮޑަށް ގޯސްވެ، ބަލި މީހުންނަށް ފަރުވާދިނުމަށް ހައްސަކޮށްފައިވާ ދަރުމަވަންތަ ހޮސްޕިޓަލުގެ ޑީއެޗް11 އައިސީޔޫ ފުރިފައިވާ ކަމަށް ހެލްތް އެމްޖެންސީ އޮޕަރޭޝަން ސެންޓަރުން ހާމަކޮށްފި އެވެ.\nއެްޗްއޯސީން މިއަދު ކުރިޔަށް ގެންދިޔަ ނޫސްވެރިންގެ ބައްދަލުވުމުގައި، ސަރުކާރުގެ ތަރުޖަމާނު މަބްރޫކް އަޒީޒް ވިދާޅުވީ މިވަގުތު ޑީއެޗް 11 ގައި ހަ މީހަކަށް ފަރުވާދެމުން ގެންދާ ކަމަށެވެ. އަދި އައިސީޔޫގައި ނުވަ މީހަކަށް ފަރުވާދެމުންދާ ކަމަށް ވިދާޅުވިއެވެ. މަބްރޫކް ވިދާޅުވީ ޖުމްލަ 200 މީހެއްގެ ހާލު ދެރަވެ ހޮސްޕިޓަލުގައި ފަރުވާދެމުންދާ ކަމަށެވެ.\n"ދަރުމަވަންތަ ހޮސްޕިޓަލުގެ އައިސީޔޫ ގާތްގަނޑަކަށް މިހާރު މިއޮތީ ފުލްވެފައި. އެއީ އަޅުގަނޑުމެން ކަންބޮޑުވާ ފާހަގަކޮށްލަން ބޭނުންވާ ކަމެއް." މަބްރޫކް\nރާއްޖެއިން ކޮވިޑުގެ ކޭސްއެއް ފެނުނުތާ އަހަރަކަށް ވުރެ ގިނަ ދުވަސްވީއިރު، މިވީ އަހަރެއްހާ ދުވަހުގެ ތެރޭގައި ދުވާލެއްގެ މައްޗަށް ކޭސްތަކުގެ އަދަދު ނުދާހާ މައްޗަށް މި މަހުގެ ތެރޭގައި ވަނީ ގޮސްފައެވެ. އެގޮތުން އަންގާރަ ދުވަހު ބައްޔަށް ޕޮޒިޓިވް ވި މީހުންގެ އަދަދު ވަނީ 600 އިން މައްޗަށް އަރާފައެވެ. އޭގެ ތެރެއިން 440 މީހަކު ޕޮޒިޓިވްވީ މާލެ ސަރަހައްދުންނެވެ.\nނޫސްވެރިންގެ ބައްދަލުވުމުގައި ބައިވެރިވެވަޑައިގެން، ޑރ. މުހައްމަދު އަލީ ވިދާޅުވީ ރާއްޖެ މިއޮތީ ކޮވިޑުގެ ވަރަށް ނުރައްކާތެރި ހާލަތެއްގެ ތެރޭގައިކަމަށެވެ. އަދި ބަލި ޖެހޭ މީހުންގެ އަދަދު ރެކޯޑު މިންވަރަކަށް އިތުރުވެފައިވާއިރު މިއީ ރާއްޖެ ކުރިމަތިލާ ހަތަރުވަނަ ރާޅުކަމަށް އޭނާ ވިދާޅުވިއެވެ.\nޑރ. މުހައްމަދު އަލީ ވިދާޅުވީ، ބަލި ޖެހޭ މީހުންގެ ނިސްބަތް އިތުރުވީ އާ ވޭރިއެންޓެއްގެ ސަބަބުންކަމަށް ބެލެވުމުގެ ފުރުސަތު އެބައޮތް ކަމަށެވެ. އަދި އޭގެ ސަބަބެއްގެ ގޮތުގައި އޭނާ ވިދާޅުވީ، ފަހަކަށް އައިސް ބަލީގެ ސަބަބުން ހާލަތު ގޯސްވާ މީހުންގެ އަދަދު ވަރަށް ބޮޑުތަނުން އިތުރުވުމެވެ. މީގެ ތެރެއިން ގިނަ މީހުންނަށް ދެ ހަފްތާއަށް ވުރެ ގިނަ ދުވަސްވަންދެން ވެންޓިލޭޓަރުގައި ފަރުވާދޭންޖެހޭ ކަމަށް ޑޮކްޓަރު ވިދާޅުވިއެވެ. ނަމަވެސް، ރާއްޖޭގައި އެހާ ގިނަ އަދަދެއްގެ މީހުންނަށް ވެންޓިލޭޓަރަށް ލައި ފަރުވާދެވޭނެ ކެޕޭސިޓީއެއް ނެތްކަމަށް ޑރ. މުހައްމަދު އަލީ ފާހަގަ ކުރެއްވި އެވެ.


މާރިޗު 31 އިން ފެށިގެން ސައުދީގެ ބޯޑަރު ހުޅުވާލަނީ | Sandhaanu\nމާރިޗު 31 އިން ފެށިގެން ސައުދީގެ ބޯޑަރު ހުޅުވާލަނީ\nއަންނަ މާރިޗު މަހުގެ 31 ވަނަ ދުވަހުން ފެށިގެން ސައުދީގެ ބޯޑަރު ހުޅުވާލާނޭ ކަމަށް ސައުދީއިން އިއުލާން ކޮށްފިއެވެ.\nސައުދީ ސަރުކާރުން އިއުލާންކޮށްފައިވާ ގޮތުގައި އަންނަ މާރިޗު މަހުގެ 31 ވަނަ ދުވަހުން ފެށިގެން އެޤައުމުގެ މީހުން އެހެން ޤައުމުތަކަށް ދިޔުމަށާއި، އެހެން ޤައުމުތަކުން އެޤައުމަށް މީހުން އައުމުގެ ހުއްދަ އޮންނާނެއެވެ.\nކޯވިޑް19 ގެ ހާލަތު ގޯސްވުމާއި ގުޅިގެން ސައުދީ ފުރަބަންދު ކޮށްފައިވަނީ ނިމިދިޔަ 2020 ވަނަ އަހަރުގެ މާރިޗު މަހުގެ 31 ވަނަ ދުވަހުއެވެ. އެކަމާއި ގުޅިގެން ހައްޖާއި އުމްރާގެ އަޅުކަން ހުއްޓާލާ ދެ ޙަރަމް ބަންދުކޮށްފައި ވެސް ވެއެވެ. މި މަންޒަރުތަކަކީ މީގެ ކުރިން ދުވަހަކުވެސް ދުނިޔެ ދުށް މަންޒަރުތަކެއް ނޫނެވެ.


50 footuge bodu maheh maruve vaavu atholhugai oyaadhaathee fenijje | ThePress\n50 ފޫޓުގެ ބޮޑުމަހެއް މަރުވެ ވާވު އަތޮޅުގައި އޮޔާދާތީ ފެނިއްޖެ\nވ. އަތޮޅުން ފެނުނު ބޮޑުމަސް\nގާތްގަނޑަކަށް 50 ފޫޓުގެ މަރުވެފައި އޮތް ބޮޑު މަހެއް ވ. އަތޮޅުން ފެނިއްޖެއެވެ.\nމިކަމާ ގުޅޭގޮތުން "ދަ ޕްރެސް" އާ ވާހަކަދައްވަމުން ވ. އަތޮޅު، އަތޮަޅު ކައުންސިލްގެ ރައީސް ޝުޖާއު އަލީ ވިދާޅުވީ 50 ފޫޓަށް ވުރެ ކުޑަނުވާނެ ކަމަށް ބެލެވެނީ އެ މަހަކީ ކޮން ވައްތަރެއްގެ މަހެއް ކަމެއް އަދި ދެނެގަނެވިފާ ނުވާ ކަމަށެވެ.\nޝުޖާއު ވިދާޅުވީ މިއަދު ހެނދުނުގެ ވަގުތެއްގައި މަސްވެރިންނަށް އެ މަސް ފެނިފައިވަނީ ވ. އަތޮޅު އެތެރެވަރީގައި އޮންނަ މަޑަންގިރި ފަޅު ކައިރިން ކަމަށެވެ. އަދި މިހާރު އޮޔާ ވައި ހުރި ގޮތުން އެ މަސް ވ. ތިނަދޫއާއި ވ. ފެލިދޫއާ ދޭތެރޭ އޮންނަ މަޑުއްވަރީ ފަޅަށް ލައްގަން އަންނަތަން ފެންނަ ކަމަށާއި އެ ސަރަހައްދުގައި ތިނަދޫ ކައުންސިލުން ހަރަކާތްތެރިވަމުންދާ ކަމަށް ޝުޖާއު ވިދާޅުވިއެވެ.\nތިނަދޫ ކައުންސިލުން މަސައްކަތް ކުރަމުންދަނީ އެ މަސް ލައްގާތަނެއް ބެލުމާއި ރަށަކަށް ލެއްގިޔަ ނުދިނުމަށް ކަމަށް ޝުޖާއު ވިދާޅުވިއެވެ. އަދި ރަށަކަށް ލައްގައިފިނަމަ އާންމުނަށް އުނދަގޫތަކެއް ދިމާވާނެކަން ޝުޖާއު ފާހަގަކުރެއްވިއެވެ.\nމިކަމާ ގުޅިގެން ފިޝަރީޒް މިނިސްޓްރީއާއި އެންވަޔަރަމެންޓު މިނިސްޓްރީއާއި އެންވަޔަރަމެންޓަލް ޕްރޮޓެކްޝަން އެޖެންސީ (އީޕީއޭ) ރިޕޯޓުކޮށްފައިވާ ކަމަށާއި އީޕީއޭގެ "ވެލް ޝާކް" ޕްރޮގްރާމެއްގެ ދަށުން މަސައްކަތްކުރަމުން ގެންދާ ކަމަށް ޝުޖާއު ވިދާޅުވިއެވެ.


Midhiya mahu MIRA libunee 1.79 Billion rufiyaa\nމީރާއަށް ލިބުނު އާމްދަނީ ދަށަށް، މިދިޔަ މަހު ލިބުނީ 1.79 ބިލިއަން ރުފިޔާ\nމީރާގެ އޮފީސް އިމާރާތް -- އަވަސް\nމިދިޔަ މަހު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ލިބުނު އާމްދަނީ ދަަށަށް ގޮސްފި އެވެ.\nމިދިޔަ މަހު މީރާއަށް ލިބިފައިވަނީ 1.79 ބިލިއަން ރުފިޔާ އެވެ. މިއީ މިދިޔަ އަހަރުގެ ޖެނުއަރީ މަހާ އަޅާބަލާއިރު 1.2 ޕަސެންޓް ދަށް އަދަދެކެވެ.\nމިދިޔަ އަހަރާ އަޅާބަލާއިރު މި އަހަރުގެ ޖެނުއަރީ މަހު ލިބުނު އާމްދަނީ ދަށްވީ ކޮވިޑާ ގުޅިގެން ފަތުރުވެރިން އައި މިންވަރު ދަށްވެ ޓޫރިޒަމް ދާއިރާގެ އިގްތިސާދީ ހަރަކާތްތައްވެސް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބޭ އާމްދަނީ ދަށްވުމުން ކަމަށް މީރާ އިން ބުނެ އެވެ. އެގޮތުން، ގްރީން ޓެކްސް އަދި އެއާޕޯޓް ޑިވެލޮޕްމަންޓް ފީ ފަދަ ޓެކުހުން ލިބިފައިވާ އާމްދަނީ ދަށްވިކަން މީރާއިން ފާހަގަކުރި އެވެ.\nނަމަވެސް، ޓޫރިޒަމް ދާއިރާގެ އިގްތިސާދު މިހާރު ރަނގަޅުވަމުން ދާތީ، ޓީޖީއެސްޓީގެ ގޮތުގައި ލިބޭ ފައިސާ އިތުރުވަމުން އަންނަ ކަމަށް މީރާއިން ބުންޏެވެ.\nމިދިޔަ މަހު މިރާއަށް އެންމެ ބޮޑު އާމްދަނީއެއް ލިބުނީ އާމްދަނީން ނަގާ ޓެކުހުން ނެވެ. އެ ޓެކުހުން 777.46 މިލިއަން ރުފިޔާ ލިބުނެވެ. މިއީ މީރާއަށް ލިބުނު ޖުމްލަ އާމްދަނީގެ 43.4 ޕަސެންޓެވެ. ދެން އެންމެ ބޮޑު އާމްދަނީއެއް ލިބުނީ ޖީއެސްޓީއިން އެވެ. އެއީ 734.60 މިލިއަން ރުފިޔާއެވެ.\nއިތުރަށް ހިމެނެނީ ގްރީން ޓެކްސްގެ ގޮތުގައި ލިބުނު 57.35 މިލިއަން ރުފިޔާ އާއި ޓޫރިޒަމް ލޭންޑް ރެންޓް ގޮތުގައި 52.34 މިލިއަން ރުފިޔާ އާއި ބީޕީޓީގެ ގޮތުގައި 45.57 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބުނު 123.35 މިލިއަން ރުފިޔާ އެވެ.\nމިދިޔަ މަހު ލިބުނު އާމްދަނީގެ ތެރޭގައި 46.01 މިލިއަން އެމެރިކާ ޑޮލަރުވެސް ހިމެނެއެވެ.\nމީރާ ޓެކްސް ދައުލަތުގެ އާމްދަނީ + އިގްތިސޯދު


ހަގީގީ ހާދިސާ: ބައްޕައާ ހެދި ޖިންނީންނާ ހަނގުރާމަ ކުރި އަންހެނެއް – 1 – Haftha\nTue, 18 January, 2022, 4:17 am\nބައްޕައާ ހެދި ޖިންނީންނާ ހަނގުރާމަ ކުރި އަންހެނެއް ---\nހަގީގީ ހާދިސާ: ބައްޕައާ ހެދި ޖިންނީންނާ ހަނގުރާމަ ކުރި އަންހެނެއް – 1\nމިއީ ހަޤީޤީ ޙާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ.މިވާހަކައިގައި ބޭނުންކޮށްފައިވާ ނަންނަމާއި ތަންތަނަކީ އަސްލެއް ނޫނެވެ.\nއިންސާނުންނެކޭ އެއްފަދައިން ޖިންނި ޝައިތާނުންނަކީވެސް މާތްﷲ އުފައްދަވާފައިވާ މަޚުލޫގުންނެވެ. ބައެއްފަހަރު ޖިންނި ޝައިތާނުންގެ ކިބައިން އިންސީންނަށް އުނދަގުލާއި ގެއްލުން ކުރިމަތިވެއެވެ. ނަމަވެސް ޖިންނީންގެ ކިބައިން ރައްކާތެރިވުމަށް އިންސީންނަށް ކުރެވޭނެ ކަންކަން ވަނީ މާތްވެގެންވާ އިސްލާމްދީނުގައި އަންގަވާފައެވެ.\nއަހަރެންނަކީ މާލޭގެ އުތުރު ރަށަކަށް ނިސްބަތްވާ އުމުރުން 18 އަހަރުގެ ފިރިހެނެކެވެ. ދިރިއުޅެނީ މާލޭގައެވެ. މީލާދީން 2010 ވަނަ އަހަރު ގްރޭޑް 12 ގައިކިޔަވާ ނިންމާލުމަށްފަހު ވަޒީފާއެއް ލިބޭތޯ މަސައްކަތް ފެށީމެވެ. މިގޮތުން އަހަރެންނަށް ތިލަފުށީގައި ހުންނަ އޮފީހަކުން ވަޒީފާއެއް ލިބުނެވެ. ނަމަވެސްއެތަނުގައި އޭރު އޮންނަނީ ޝިފްޓް ޑިއުޓީއެވެ. ބައެއްފަހަރު ދަންވަރު ޑިއުޓީގައިވެސް އުޅެން ޖެހެއެވެ. މިގޮތުގައި ދުވަސްތައް ފާއިތުވަމުންގޮސް 2012 ޑިސެމްބަރު 27 ވަނަ ދުވަހުގެ ރޭ އަހަރެން ސްކޫލު ދައުރުގައިވެސް ރައްޓެހިވެގެން އުޅުނު މަރީ އާއި ކައިވެނިކޮށްފީމެވެ. ކައިވެނިކޮށްގެން ދިރިއުޅެނީ މަރީމެން ގޭގައެވެ. މަރީއަކީ ކިޔަވައިގެން ހުރި ކުއްޖެއް ނޫން ނަމަވެސް މަރީ ވަރަށް ރަނގަޅެވެ. އޭނާގެ ފުށުން ގޯސް ސިފައެއް ނުދެކެމެވެ. ބުރުސޫރަ ރީތި ދޮން ކުއްޖެކެވެ. ކައިވެނިކުރިތާ މާގިނަ ދުވަސްތަކެއް ނުވެއެވެ. މަރީގެ ރައްޓެއްސެއްގެ ފުށުން މަރީއަކީ ކުރިން ވަރަށް ވިޔާނުދާ އުޅުމެއް އުޅެމުން ދިޔަ ކުއްޖެއްކަން އެގުނެވެ. އަދި މަރީއަކީ ޖިންނި މޮޔަވާ ކުއްޖެކޭވެސް ގާތް ރައްޓެހިން ބުނަން ފެށިއެވެ. ނަމަވެސް މާބޮޑަށް އަހަރެން އެވާހަކަތަކެއް ޤަބޫލެއް ނުކުރަމެވެ. އެއީ އަހަރެންނަކީވެސް ސްކޫލު ދުވަސްވަރު ވަރަށް ގިނައިން ރުޤުޔާ ކިޔަވާ މީހުންނާއިއެކު ޖިންނި މޮޔަވެފައި ތިބޭ ކުދިންގެ ގޭގެއަށް ގޮސް އެކުދިން ރަނގަޅުކުރުމުގައި އުޅެފައި ހުރި މީހަކަށްވާތީއެވެ. އެހެން ނަމަވެސް މަރީގެ ކިބައިން އެފަދަ ނިޝާނެއް ހުރިތޯ ބަލައިލަން އަހަރެން ބޭނުންވިއެވެ. މިގޮތުން އެއްރެއަކު މަރީއާއި ވާހަކަދައްކަމުން ދިޔައިރު މަރީގެ ލޯ ކައިރި ވަރަށް ބޮޑަށް ކަޅުވެފައި ހުއްޓާ ފެނުނެވެ. އެދުވަހުން ފެށިގެން ކޮންމެވެސް ވަރަކަށް މަރީއާއި ދޭތެރޭގައި ވިސްނަން ފެށުނެވެ. ނަމަވެސް އަހަރެން މަރީ ކައިރީ އެއިން އެއްވެސް ވާހަކައެއް ނުދައްކަމެވެ. އެއީ އޭނާވެސް މިފަދަ ވާހަކައެއް ދައްކާފައި ނުވާތީއެވެ.\nކައިވެންޏަށް މަހެއް ފުރިއްޖެއެވެ. އެއްރެއަކު އަހަރެން ނިދާފައި އޮއްވާ އެއްޗެއް ވެއްޓުނު އަޑަށް ކުއްލިއަކަށް ހޭލެވިއްޖެއެވެ. އޭރު މަރީ އޮތީ ނިދާފަައެވެ. އެހެންވެ މަޑުމަޑުން ކޮޓަރިން ނިކުމެ ބޭރު ގޭތެރެ ބަލައިލިއިރު މަރީގެ ބައްޕަ ސައިކުރައަކަށް ފެން އަޅައިގެން ތުންތަޅުުވަމުން މުޅި ގޭތެރެއަށް ފެން އަޅަމުންގެންދެއެވެ. އަދި ބައްޕަ ގަޔަށް އެއްޗެއް ނުލާ ހުރުމުން ބައްޕަގެ އުނަގަނޑުގައި އައްސާފައި އޮތް ތަވީދެއް އަހަރެންނަށް ފެނުނެވެ. އެމަންޒަރު ފެނުނު ނަމަވެސް އަހަރެން މާބޮޑަށް އެކަމާއި އަޅާނުލާ އެނބުރި ކޮޓަރިތެރެއަށް ވަދެ ނިދަން އޮށޯތީމެވެ. މިގޮތަށް ކޮންމެ ރެއަކުވެސް މަރީގެ ބައްޕަ ގޭތެރެއަށް ފުމެ ފެންއަޅަން ފެށުމުން އެއްރެއަކު އަހަރެން މަރީގެ ބައްޕައާއި ސުވާލުކުރީމެވެ. ސުވާލުކުރުން ބައްޕަ ބުނީ އެއީ ގޭތެރެއަށް ހޫނުވާތީ ފިނިކޮށްލަން ކުރާކަމެއް ކަމަށެވެ. ނަމަވެސް ބައްޕަގެ އަމަލުތައް މިހެން ހުރުމުން އަހަރެންގެ ހިތް ބިރުގަންނަ ގޮތްވިއެވެ. އަދި ގިނަވަގުތު މިކަމާއި ވިސްނަން އިދެވެއެވެ. އެހެނަސް މިކަމާ ބެހޭގޮތުންވެސް މަރީއާއި އެއްވެސް ސުވާލެއް ނުކުރަމެވެ. މިގޮތުގައި ދެހަފްތާ ވޭތުވެދިޔަތަނާ އެއްރެއަކު ދަންވަރު އަހަރެން ގެއަށް ވަތްއިރު ގޭގެ އޮޅިގަނޑު ދޮށަށް ބައްޕަ ދޮންވެލި އަޅަން އޮއްވާ ފެނުނެވެ. އަހަރެން އިތުރަށް ބިރުގަތެވެ. އަދި ބައްޕަގެ އަމަލުތައް މިހެން ހުރުމުން އަހަރެން ވިސްނީ މި ގެ ދޫކޮށް ވަކިން ކޮޓަރިއެއް ކުއްޔަށް ހިފައިގެން އެތަނަށް ބަދަލުވުމަށެވެ. ވަކިން ދިރިއުޅުމަކީ އަހަރެން ބޭނުންވާ ގޮތްކަމަށްވުމުން މަރީވެސް މިކަމަށް އެއްބަސްވިއެވެ. އެހެންކަމުން ޖެހިގެން އައި މަހު އަހަރެން ކޮޓަރިއެއް ކުއްޔަށް ހިފައިގެން އެތަނަށް ދިރިއުޅުން ބަދަލުކުރީމެވެ. އުފާވެރި ދިރިއުޅުމެއް އުޅުމުގެ ނިޔަތުގައެވެ. ނަމަވެސް ކަންތައްތައް މެދުވެރިވީ އަހަރެން ހީކުރިގޮތާއި ވަރަށް ތަފާތުކޮށެވެ.\nއަހަރެން ހަވީރު ޑިއުޓީ ނިންމާފައި ގެއަށް އަންނަ ރޭރޭ މަރީ ވާހަކައެއް ނުދައްކައެވެ. މޮޔައެއް ފަދައިން އަމިއްލަ ނަފްސާއި ވާހަކަދައްކާ، ހީސަމާސާކޮށް މޮޔައެއްޗެހިވެސް ކިޔަން ފެށިއެވެ. އަދި ރުޅިވެރިކަމާއިއެކު ޒުވާބުކޮށް ހަޅޭއްލަވާ ހަދައެވެ. މިއީ ކުރިން މަރީ އުޅުނުގޮތެއް ނޫނެވެ. އެހެންވެ އަހަރެން ބިރުގަންނަ ގޮތްވިއެވެ. އެހެންކަމުން އަހަރެން އޮފީހުގެ ވެރިންނާއި ވާހަކަދައްކައިގެން ހެނދުނު ޑިއުޓީއަށް ބަދަލުވީމެވެ. ނަމަވެސް މަރީގެ އުޅުމަކަށް ބަދަލެއް ނާދެއެވެ. ބައެއް ދުވަސްދުވަހު ގެއަށް ވަންނައިރު މަރީ އިންނަނީ އަހަރެންނާއި ދިމާލަށް ދެލޯ ބޮޑުކޮށްގެން ބިރުވެރިފާޑަކަށް ބަލާށެވެ. އަދި ބޯ ހުންނަނީ ހާމުންޑިއެއްހެން ހާވާލާފައެވެ. ދެލޯ ކައިރި އެއްކޮށް ހުންނަނީ ކަޅުވެފައެވެ. އަހަރެން ގެއަށް ވަންނައިރަށް މަތި ދައްކާފައި ކޮންމެވެސް އެެއްޗެއް ފައިބަނީއޭ، ހަފަނީއޭ ނުވަތަ ރޮދިގަނޑެއް އައިސް ގައިގައި އޮޅާލަނިއްޔޭ ބުނެއެވެ. އަދި އެމަންޒަރު އަހަރެންނަށް ދައްކަން މަސައްކަތް ކުރެއެވެ. ނަމަވެސް އެއިން އެއްވެސް އެއްޗެއް އަހަރެންނަކަށް ނުފެނެއެވެ.\nމިގޮތުގައި އުޅެމުންދާތާ ހަފުތާއެއް ފަހެވެ. އެއްރެއަކު ދަންވަރު އަހަރެންނަށް ސިއްސައިގެން ހޭލެވުނެވެ. ބަލައިލިއިރު މަރީއެއް އެނދަކު ނެތެވެ. ދެން ކޮޓަރިތެރެ އެތަންމިތަނަށް ނަޒަރު ހިންގާލީމެވެ. އެވަގުތު އަހަރެންގެ މޭގަނޑު އަތަށް ނައީ ކިރިޔާއެވެ. ބިރުން ސިހުނެވެ. މަރީ އޮތީ އެދުމަތިން ދެފޫޓު މައްޗަށް ހިއްލިފައެވެ. އެއްވެސް ތަނަކު ނުޖެހިއެވެ. އެއްވެސް ހަރަކާތެއް ނުކުރެއެވެ. ދެލޯ ބޮޑުކޮށްގެންނެވެ. އެހެންކަމުން އަހަރެން އަވަހަށް މަރީގެ ގަައިގައި ހިފައި އެދުމަތީގައި ބޭއްވީމެވެ. ޖެހިގެން އައި ރޭތަކެވެ. ދެން މިފެށުނީ ކުޅިގަނޑެވެ. އަހަރެން އެކަނި މަރީ ކޮންޓްރޯލްކުރުމަކީ އުނދަގުލަކަށްވެއްޖެއެވެ. ލޮލުފިޔައެއް ޖަހާނުލެވެއެވެ. ކޮންމެ ރެއަކުހެން މަރީ އިންނަނީ ގަބުވެފައެވެ. ބައެއް ރޭރޭ އަހަރެން ބޭރުގައި އުޅެފައި ގެއަށް އަންނައިރު ކޮޓަރިތެރޭ ކަނެއްގައި ބިއްޖެހިފައި މޮޔައެއް ފަދައިން އަހަރެންނާއި ދިމާލަށް ދެލޯ ބޮޑުކޮށްގެން ބަލަން އިނދެއެވެ. އަދި އަހަރެން އެއްޗެކޭ ބުނާއިރަށް މީހާގެ ގަޔަށް ބާރުގަނޑެއް އަރައި، ގެއިން ނިކުމެގެން ބޭރަށްދާން މަސައްކަތް ކުރެއެވެ. ނަމަވެސް އަހަރެން ހިތްވަރާއިއެކު މަރީ އަހަރެންގެ ބާރުގެ ދަށަށް ގެނައުމަށް އެތައް މަސައްކަތެއް ކޮށްގެން އެކަން ވިޔަކަ ނުދެމެވެ. މިހާލުގައި ދުވަސްތައް ގުނަމުންދާން ފެށުމުން މަރީ މިކަމުން ސަލާމަތްކުރާނެ ގޮތަކާއިމެދު އަހަރެން ވިސްނީމެވެ. މިގޮތުގެ މަތިން ރުޤުޔާ ކިޔަވާ މީހެއް ގެނެސްގެން ރުޤުޔާ ކުރަން ފެށީމެވެ. ކިޔަވަން ފެށުމާއިއެކު މަރީގެ ގަޔަށް ބާރުއަރާ ތިންހަތަރު މީހުންނަށް ހިފަހައްޓާލެވެނީ ކިރިޔާއެވެ.\nމިގޮތަށް ތިންރޭ ރުޤުޔާ ކުރުމުންވެސް މަރީއަކަށް ބަދަލެއް ނައެވެ. އެހެންކަމުން އަހަރެން ވިސްނީ ރުޤުޔާ ކިޔަވާ އެހެންމީހަކު ހޯދުމަށެވެ. މިފަހަރު ރުޤުޔާ ކިޔަވަން ގެނައީ ތަންކޮޅެއް ދުވަސްވީ މީހެކެވެ. އެމީހާ ގެނެސްގެން ރުޤުޔާ ކިޔަވަން ފެށީމެވެ. އެމީހާ ކުރިން ރުޤުޔާ ކިޔެވި މީހާއާއި މުޅިން ތަފާތެވެ. މަރީއާއި އަޅައިގަނެގެން އުޅެނީ ވަރުގަދަ ޖިންނިއެއް ކަމަށް އެމީހާ ބުންޏެވެ. އެހެންކަމުން އެމީހާ ބޭނުންވީ މަރީގެ ހަށިގަނޑު ތެރެއަށް އެ ޖިންނި ވައްދާށެވެ. މިގޮތުން ރުޤުޔާކޮށްގެން މަރީގެ ހަށިގަނޑުގެ ތެރެއަށް އެ ޖިންނި ވެއްދިއެވެ. ވެއްދުމާއިއެކު މަރީގެ ގަޔަށް އާދަޔާއިޚިލާފު ބާރުގަނޑެއް އަރައި ހަތަރު ފިރިހެނުންނަށްވެސްް ހިފަހައްޓާލެވުނީ ކިރިޔާއެވެ. އެމީހާ އެ ޖިންނިއާ ފަހަރަކު ސުވާލެއް ކުރަމުންދެއެވެ. އަދި މަރީއާއިޖިންނި އަޅައިގަނެގެން އުޅެނީ ކީއްވެގެންތޯ އެހުމުން ޖަވާބުދޭން ފެށިއެވެ. އެދުމަތީ އުޑުތިލަމަތިން ބާއްވާފައި އޮތް މަރީ ބިރުވެރި ބަރުއަޑަކުން ވާހަކަ ދައްކަން ފެށިއެވެ.\nފާހަގަ: ހަފްތާ, ވާހަކަ


ދަރިންގެ އަޚްލާޤް ނުބައިވަމުން ދަނީ ބޮޑުބައި ދޫކޮށްލާފައި ކުޑަބައި ކުރިއަރުވަން މަސައްކަތްކުރާތީއެވެ!: މުފްތީ މެންކް\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 55 ސިކުންތު\nގިނަ ބެލެނިވެރިންގެ އެންމެ ބޮޑު ޝަކުވާއަކަށްވެފައި އޮންނަނީ އެމީހުންގެ ދަރިންގެ އަޚްލާޤުގެ މައްސަލައެވެ. އެމީހުން ބޭނުންވާ ފެންވަރަށް ދަރިންގެ އަޚްލާޤް ރަނގަޅު ނުވުމުގެ މައްސަލައެވެ. މި މައްސަލަ ބޮޑީ ކޮން ޤައުމެއްގައިކަން ބުނެވެން ނެތް ހިސާބަށް މި މައްސަލަ މިވަނީ ބޮޑުވެފައެވެ.\nދަރިންގެ އަޚްލާޤް ރަނގަޅުކުރަން އެދޭ މީހާ ފުރަތަމަ ރަނގަޅުކުރަންވީ ތިމާގެ އަޚްލާޤެވެ. ﷲ ތައާލާ ނަހީ ކުރެއްވެވި ކަންކަން މައިންބަފައިން ކުރާކަން ދަރިންނަށް އެނގޭނަމަ ގިނަ ކުދިންނަށް ޤަބޫލުކުރެވޭނީ އެކަމަކީ ހުއްދަ ކަންކަމުގައެވެ. އެކަމަށް ދެކޮޅު ހަދަން ބޭނުންވާ އުމުރުގެ ދަރިން، ނުވަތަ އެ ވިސްނުމުގެ ދަރިން މައިންބަފައިންނާއިމެދު ދެކޭނީ ހަމަ ކުނިގަނޑެއްގެ ގޮތުގައެވެ. އެއްވެސް ޤަދަރެއް ނުކުރާނެއެވެ.\n"ދަރިންނަށް އޯގާތެރިވާށެވެ! އަދި އެކުދިންނަކީ ފުރިހަމަ އަޚްލާޤެއް ލިބިފައިވާ ބައަކަށް ހަދާށެވެ!" މިއީ އިބްން މާޖާ ބަޔާންކުރައްވާފައިވާ ޙަދީޘްފުޅެކެވެ. މި ޙަދީޘްފުޅާއިމެދު ފުންކޮށް ވިސްނައިލާށެވެ.\nމިހާރަކަށް އައިސް ހުރިހާ ބެލެނިވެރިންވެސް ބުރަކޮށް މަސައްކަތްކުރަނީ ދަރިންނަށް ތައުލީމް ދިނުމަށެވެ. ދަރިންގެ އަޚްލާޤް ރަނގަޅުކުރުމަށް މަސައްކަތްކުރެވެނީ ވަރަށް ކުޑަކޮށެވެ. ވީމާ ބޮޑަށް މަސައްކަތް މިކުރެވެނީ އިސްކަން ދޭން ޖެހޭ ތަރުތީބަކުން ނޫނެވެ. އިސްކަން ދޭންވީ ދަރިންގެ އަޚްލާޤް ރަނގަޅު ކުރުމަށެވެ. ތަޢްލީމް ދިނުން ގެންނަންވީ އެއިގެ ފަހަތުންނެވެ.\nއެންމެ ފުރަތަމަ ކަމަކަށް މައިންބަފައިންގެ އަޚްލާޤް ރަނގަޅުކުރާށެވެ! ދެމްފިރިންގެ މެދުގައި އޯގާތެރިކަމާއިއެކު މުޢާމަލާތުކޮށް ދަރިންނަށް ނަމޫނާ ދައްކާށެވެ! ބާރަށް ބަސް ނުބުނާށެވެ! އެކަކު އަނެކަކަށް ނުރުހުމުގެ ބަސްތައް ރައްދު ނުކުރާށެވެ! އަދި ދަރިންނާއިމެދުގައިވެސް އެފަދައިން ކަންކަން ކުރާށެވެ!\nދަރިއަކު ގޯސްކޮށް ކަމެއް ކުރި ނަމަވެސް ފުރަތަމަވެސް ކުރާކަމަކީ ދަރިފުޅު ކުށްވެރިކުރުމެއް ނޫނެވެ. ދަރިފުޅަށް ކުރެވުނު ގޯސް ކަންތައް ފާހަގަކޮށް އެކަން ކުރުމުން މަންމަ ނުވަތަ ބައްޕަ ވަރަށް ދެރަވެއްޖެ ކަމަށް ބުނާށެވެ! އަދި އެފަދަ ކަމެއް ތަކުރާރުނުކުރުމަށް މަޑުމައިތިރި ކަމާއިއެކު ނަޞޭޙަތް ދޭށެވެ. އެއިރުން ދަރިފުޅަށް ކުރާ އަސަރު މާބޮޑުވާނެއެވެ. ދިންއ ނަޞޭޙަތް ޤަބޫލުކުރެވެން މާފަސޭހަވާނެއެވެ.\nއިތުރު ގޮތަކަށް އަމަލުކުރަން ވާނީ މިބުނި ގޮތަށް ކަންކަން ކުރުމުން ވެސް އިޞްލާޙް ނުވި ނަމައެވެ. އިޞްލާޙް ނުވާނަމަ އުމުރާއި ގުޅޭ ވަރަށް ފިޔަވަޅު އަޅަން ފަށާށެވެ! ދަރިން އިޞްލާޙް ކުރުމަކީ މައިންބަފައިންގެ އެންމެ ބޮޑު ވާޖިބެވެ.


Dheenee minivan kamah govi mahsala majileehun balanee\nކާށިދޫ ދާއިރާގެ މެންބަރު އަބްދުﷲ ޖާބިރު -- ފޮޓޯ: އަވަސް\nރާއްޖޭގައި ދީނީ މިނިވަންކަން ދިނުމަށް ކާށިދޫ ދާއިރާގެ މެންބަރު އަދި ޑީއާރްޕީގެ ލީޑަރު އަބްދުﷲ ޖާބިރު ގޮވާލެއްވި މައްސަލަ ރައްޔިތުންގެ މަޖިލީހުން ބަލަން ފަށައިފި އެވެ.\nމަޖިލީހުގެ އަމިއްލަ އިސްނެގުމަށް އެ މައްސަލަ ބަލަމުންދާ ކަމަށް މަޖިލީހުގެ ކޮމިޔުނިކޭޝަންސް ޑިރެކްޓަރު ހަސަން ޒިޔާއު ވަނީ ޔަގީންކޮށްދެއްވާފަ އެވެ. އިތުރު ތަފްސީލް ހިއްސާކުރައްވާފައެއް ނުވެ އެވެ.\nފަހަކަށް އައިސް ވާހަކަ ގިނަ ކުރައްވާ އަދި ތަފާތު ހާލަތްތައް މެދުވެރި ކުރުވައި ސަމާލުކަން ހޯއްދަވަމުން ގެންދަވާ ޖާބިރު ދީނީ މިނިވަން ކަމަށް ގޮވާލެއްވީ މަޖިލީހުގެ މިއަދުގެ ޖަލްސާގައި ހެއްކާ ބެހޭ ބިލުގެ ބަހުސްގެ ތެރެއިން ފުރުސަތު ހޯއްދަވައިގެނެވެ.\nއޭނާގެ އެ ވާހަކައިގައި ދުނިޔޭގެ އެހެން ގިނަ ގައުމުތަކެކޭ އެެއްފަދައިން ދީނީ މިިނިވަން ކަމުގައި "ޔުނިވާސަލް ޕްރެކްޓިސް" އެއް ގެންގުޅެން ޖެހޭ ވިދާޅުވި އެވެ. ޖާބިރު އެ ވާހަކަތައް ދެއްކެވީ ސޫރަތުލް ކާފިރޫންގައިވާ ހަތަރުވަނަ އާޔަތް ވެސް ވިދާޅުވަމުންނެވެ.\n"އަޅުގަނޑުމެންނަކީ ސުންނީ މުސްލިމުން. މި ރާއްޖޭގައި މާ މޮޅު ދީންވެރިއަކު ނެތް. އެންމެން ނަމާދު ކުރޭ. އެހެން ދީންތަކަށް، މި ރާއްޖޭގައި ނަމާދުކޮށް އުޅެވޭނޭ ގޮތުގެ މައްޗަށް ... އެހެން ދީންތަކުގެ މީހުން ނަމާދުކޮށް މިތާގައި އުޅެވެން ވާނެ. މި ރާއްޖެ މިއީ ޔުނިވާސަލް ޕްރެކްޓިސްއެއް އޮންނަން ޖެހޭ،" ޖާބިރު ވިދާޅުވި އެވެ.\nގާނޫނުއަސާސީގެ 90 ވަނަ މާއްދާގެ (ހ)\nރައްޔިތުންގެ މަޖިލީހުގެ ޖަލްސާއެއްގައި ނުވަތަ އެ މަޖިލީހުގެ ކޮމިޓީއެއްގައި މަޖިލީހުގެ މެންބަރަކު ނުވަތަ އެނޫންވެސް މީހަކު އިސްލާމްދީނުގެ އަސްލަކާ ހިލާފު ނުވާ ގޮތުގެ މަތިން ދެއްކި ވާހަކައެއް ނުވަތަ ހުށަހެޅި ހުށަހެޅުމެއްގެ ސަބަބުން ނުވަތަ ވޯޓު ދިނުމުގައި އަމަލުކުރި ގޮތެއްގެ ސަބަބުން، ކޯޓަކަށް އެމީހަކު ހާޒިރުކޮށް ނުވަތަ އެމީހަކާ މެދު އެއްވެސް ތަހުގީގެއް ހިންގާ ނުވަތަ ހައްޔަރުކޮށް ނުވަތަ ބަންދެއްކޮށް ނުވަތަ އެމީހަކާ މެދު ދައުވާއެއްކޮށް ހަދައިގެނެއް ނުވާނެ އެވެ.\nމިއީ ރާއްޖޭގެ ރައްޔިތުންގެ މަޖިލީހުގައި މެންބަރަކު މި މޭރުމުން ވާހަކަ ދެއްކެވި ފުރަތަމަ ފަހަރެވެ. ރާއްޖޭގެ ގާނޫނު އަސާސީގައިވާ ގޮތުން ރާއްޖޭގެ ދީނަކީ މާތްވެގެންވާ އިސްލާމް ދީނެވެ.\nރައްޔިތުންގެ މަޖިލީހުގެ މެންބަރުންނަށް މަޖިލީހުގެ ތަޅުމާއި ކޮމިޓީތަކުގައި ވާހަކަދައްކަވާއިރު ހާއްސަ އިމްތިޔާޒުތަކެއް ލިބިގެންވެ އެވެ. އެގޮތުން އިސްލާމްދީނުގެ އަސްލަކާ ހިލާފު ނުވާ ގޮތަކަށް މެންބަރަކު ދައްކަވާ ވާހަކަފުޅަކާ ގުޅިގެން ތަހުގީގުކޮށް، ދައުވާ ނުކުރެވޭނެ ކަމަށް ގާނޫނުއަސާސީގެ 90 ވަނަ މާއްދާގެ (ހ)ގައި ބުނެފައިވެ އެވެ.\nރައްޔިތުންގެ މަޖިލިސް އަބްދުﷲ ޖާބިރު ޕޮލިޓިކްސް\nދީނީ މިނިވަން ކަމަށް ޖާބިރު ގޮވައިފި


އެމެރިކާއިން ރާއްޖެއަށް 128000 ޑޯޒު ފައިޒާ ވެކްސިން ހަދިޔާ ކޮށްފި – Haftha\nThu, 20 January, 2022, 2:03 pm\nއެމެރިކާއިން ރާއްޖެއަށް ފައިޒާ ވެކްސިން ހަދިޔާ ކުރުން\nއެމެރިކާއިން ރާއްޖެއަށް 128000 ޑޯޒު ފައިޒާ ވެކްސިން ހަދިޔާ ކޮށްފި\nއެމެރިކާ ސަރުކާރުން ރާއްޖެއަށް ފައިޒާގެ ކޮވިޑް-19 ވެކްސިން ހަދިޔާ ކޮށްފިއެވެ.\nކޮވެކްސް ފެސިލިޓީ މެދުވެރިކޮށް އެމެރިކާއިން ރާއްޖެއަށް 128،700 ޑޯޒު ފައިޒާ ވެކްސިން ހަދިޔާ ކޮށްފައި ވާއިރު، އެ ވެކްސިން ދިވެހި ސަރުކާރާ ހަވާލުކުރީ ވެލާނާ އިންޓަނޭޝަނަލް އެއާޕޯޓުގައި މިއަދު ބޭއްވި ރަސްމިއްޔާތެއްގައެވެ.\nދިވެހި ސަރުކާރުގެ ފަރާތުން ވެކްސިނާ ހަވާލުވެވަޑައިގަތީ ހެލްތް މިނިސްޓަރު އަހުމަދު ނަސީމްއެވެ. އެ ރަސްމިއްޔާތުގައި ވާހަކަ ދައްކަވަމުން މިނިސްޓަރު ވަނީ ދުނިޔޭގެ އާބާދީއަށް ވެކްސިން ފޯރުކޮށްދިނުމުގައި އެމެރިކާގެ ދައުރު ފާހަގަ ކުރައްވާ، ތައުރީފް ކުރައްވާފައެވެ. އަދި އެ ގައުމުން ވެކްސިން ފޮނުވާ ފުރަތަމަ ގައުމުތަކުގެ ތެރޭގައި ރާއްޖެ ހިމެނުއްވީތީ ޝުކުރު އަދާކުރައްވާފައި ވެއެވެ.\nއޭގެ އިތުރުން މިނިސްޓަރު ވަނީ އެމެރިކާއަކީ ކޮވިޑުގެ ބަަލިމަޑުކަން ފެށުނީއްސުރެވެސް ރާއްޖެއަށް އެހީތެރިކަން ފޯރުކޮށްދެމުންދާ ގައުމެއްކަން ފާހަގަ ކުރައްވާފައެވެ.\nއެ ރަސްމިއްޔާތުގައި ވާހަކަ ދައްކަވަމުން އެމެރިކާއިން ރާއްޖެއަށް ކަނޑައަޅާފައި ހުންނަވާ ސަފީރު އެލައިނާ ޓެޕްލިޓްސް ވަނީ ރާއްޖެއާއި އެމެރިކައާއި ދެމެދު އޮންނަ ގުޅުން އިތުރަށް ހަރުދަނާ ކުރަން މަސައްކަތް ކުރައްވާނެ ކަމުގެ ޔަގީންކަން ދެއްވާފައެވެ.\nކޮވިޑުގެ ބަލިމަޑުކަމުގައި އެމެރިކާއިން މީގެ ކުރިންވެ ރާއްޖެއަށް އެހީތެރިކަން ފޯރުކޮށްދީފައި ވާއިރު، މިހާތަނަށް ފޯރުކޮށްދިން އެހީގެ ޖުމްލަ 5.4 މިލިއަން ޑޮލަރަށް އަރައެވެ. އެގޮތުން،2މިލިއަން އެމެރިކާ ޑޮލަރުގެ އެހީ ފޯރުކޮށްދީފައި ވާއިރު، އެކި ފަހަރު މަތިން ގިނަ އަދަދެއްގެ ޕީޕީއީ ކިޓު ފޯރުކޮށްދީފައި ވެއެވެ. އަދި ޕީސީއާރް މެޝިނާއި، ވެންޓިލޭޓަރުގެ އިތުރުން ސިއްހީ ދައިރާއަށް ބޭނުންވާ އެހެނިހެން އެހީ ފޯރުކޮށްދީފައި ވެއެވެ.\nފައިޒާ ވެކްސިން ރާއްޖެއަށް ލިބުމުން 12 އަހަރާއި 17 އަހަރާއި ދެމެދުގެ ކުޑަކުދިންނަށާއި، މާބަނޑު މީހުންނަށް ވެކްން ޖަހަން ފަށާނެ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން އެންމެ ފަހުން ބޭއްވި ނޫސްވެރިންގެ ބައްދަލުވުމުގައި ވަނީ ހާމަކޮށްފައެވެ.\nފާހަގަ: ކޮވިޑް ވެކްސިން, ކޮވިޑް-19, އެމެރިކާ


Sea Sports Rannamaari Challenge 2021: Raalhaa elhumuge anhen final ah Shaazu aai Aaya | Mihaaru\nސީ ސްޕޯޓްސް ރަންނަމާރި ޗެލެންޖް: ރާޅާއެޅުމުގެ އަންހެން ފައިނަލަށް ޝާޒާއި އާޔާ\nޝާޒު މިއަދު އަންހެން ޑިވިޝަނުގެ ފުރަތަމަ ހީޓުގައި ރާޅާއަޅަނީ.-- ފޮޓޯ: އެމްއެސްއޭ\n23 ނޮވެމްބަރ 2021 - 14:41\nމާލޭގެ ވަރުނުލާ ރާޅުގަނޑު ސަރަހައްދުގައި މިއަދު ހެނދުނު ފެށި ސީ ސްޕޯޓްސް ރަންނަމާރި ޗެލެންޖުގެ ނަމުގައި ބާއްވާ ގައުމީ އަންހެން ރާޅާއެޅުމުގެ ފައިނަލަށް ޝާޒިޔާ ސައީދު (ޝާޒު) އާއި އާޔާ ނަސީމް ހޮވިއްޖެ އެވެ.\nމިއީ ރާއްޖޭގައި ރާޅާއެޅުމުގެ މުބާރާތެއްގައި އަންހެނުންގެ ހީޓެއް ބާއްވާ ފުރަތަމަ ފަހަރެވެ. މި އަހަރުގެ ގައުމީ މުބާރާތް ފެށީ ވެސް އަންހެން އޯޕަން ޝޯޓްބޯޑް ޑިވިޝަނުންނެވެ.\nޖުމްލަ ފަސް ސާފަރުން ބައިވެރިވި މި ޑިވިޝަނުގެ ފުރަތަމަ ބުރުގައި ދެ ހީޓެއް ކުރިޔަށް ދިޔައިރު، ފުރަތަމަ ހީޓުގައި ވާދަކުރީ ޝާޒިޔާ އާއި ފާތިމަތު ރިޝްތާ ޝުޖާއު އަދި މަރިޔަމް ޒޯހާ މާޖިދެވެ. ޝާޒިޔާ މި ހީޓު ކާމިޔާބުކުރީ 6.67 ޕޮއިންޓު ހޯދައިގެންނެވެ. ހީޓުގެ ދެވަނައިގައި ނިންމި ރިޝްތާ އަށް ލިބުނީ 2.70 ޕޮއިންޓެވެ.\nއާޔާ މިއަދު އަންހެން ޑިވިޝަނުގެ ދެވަނަ ހީޓުގައި.-- ފޮޓޯ: އެމްއެސްއޭ\nއާޔާ އާއި އައިޝަތު ނަހާ ނަސްރުﷲ ހިމެނުނު ދެވަނަ ހީޓު އާޔާ ކާމިޔާބުކުރީ 0.6 ޕޮއިންޓުގެ ތަފާތަކުންނެވެ. ހީޓް ކާމިޔާބުކޮށް ފައިނަލުން ޖާގަ ހޯދި އާޔާ 5.83 ޕޮއިންޓް ހޯދިއިރު، ނަހާ އަށް ލިބުނީ 5.23 ޕޮއިންޓެވެ.\nމި ޑިވިޝަނުގެ ތިންވަނަ ހޮވާ ހީޓުގައި މާދަމާ ވާދަކުރާނީ، ފުރަތަމަ ބުރުގެ ހީޓުތަކުން ދެވަނަ ހޯދި ރިޝްތާ އާއި ނަހާ އެވެ. މި ޑިވިޝަނުގެ ފައިނަލް ހީޓު ވެސް މާދަމާ ކުރިޔަށް ދާނެ އެވެ.\nމުބާރާތުގައި ފިރިހެން އޯޕަން ޝޯޓްބޯޑް ޑިވިޝަނާއި، ފިރިހެން ޖޫނިއާ އަދި މާސްޓާސް ޑިވިޝަނުގެ ފުރަތަމަ ބުރުގެ ހީޓުތައް މިއަދު ކުރިޔަށް ގެންދަން ހަމަޖެހިފައިވާއިރު، މި އަހަރު މުޅިން އަލަށް ބާއްވާ ލޯންގް ބޯޑާއި ސްޓޭންޑް އަޕް ޕެޑްލްބޯޑިން (އެސްޔޫޕީ) ގެ ހީޓުތައް ވެސް މާދަމާ ކުރިޔަށް ދާނެ އެވެ.\nމި އަހަރުގެ ރަންނަމާރި ޗެލެންޖުގެ ޓައިޓަލް އަދި މެއިން ސްޕޮންސަރަކީ ސީ ސްޕޯޓްސް އެވެ. ކޯ ސްޕޮންސަރުންނަށް އެސްޓީއޯ އާއި ޔޫރޯ ސްޓޯރު އަދި ރާއްޖޭގެ ފުރަތަމަ ސާފިން އޮޕަރޭޓަރު އެޓޯލް އެޑްވެންޗާސް ޕްރައިވެޓް ލިމިޓެޑް ހަމަޖައްސާފައިވާއިރު، ރާއްޖޭގެ ސާފް ގައިޑް އެސޯސިއޭޝަނަކީ ވެސް މުބާރާތުގެ ޕާޓްނަރެކެވެ.\nޑިޖިޓަލް ޕާޓްނަރެއްގެ ގޮތުގައި އުރީދޫ ހަމަޖައްސާފައިވާއިރު، ސެޓަޕް ޕާޓްނަރަކީ އިވެންޓް މޯލްޑިވްސް އެވެ. މުބާރާތް ލައިވް ކުރަން ބްރޯޑްކާސްޓިން ޕާޓްނަރަކަށް ހަމަޖައްސާފައި ވަނީ ރާއްޖޭގެ ޕަބްލިކް ސާވިސް މީޑިއާ (ޕީއެސްއެމް) އެވެ. އަދި އޮންލައިން މީޑިއާ ޕާޓްނަރަކީ "މިހާރު" އެވެ.\nތިކަމުގަ ހުނަރު ލިބިފަވާ ކުދިންކަމުން ކުޑަބޮޑު ރާޅެއްގެ ބިރެއްނޯންނާނެއެވެ. އެކަމަކު ހަވާއީ އަށް ގޮސްލައިފި ނަމަ އިންނާނީ ކަނދުގަ އެއްގަމުގަ ރަޖާއަޅައިގެންނެވެ.


ފުވައްމުލަކުގެ ވިޔަފާރިތަކަށް މިހާތަނަށް 35 މިލިއަން ރުފިޔާގެ ލޯނު – Mikal News\nމި ސަރުކާރުން މިހާތަނަށް ފުވައްމުލަކުގެ ވިޔަފާރިތަކަށް 35 މިލިއަން ރުފިޔާގެ ލޯނު ދީފައިވާ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވެއްޖެއެވެ.\nމިނިސްޓަރު ފައްޔާޒު އިސްމާއިލް މިހެން ވިދާޅުވީ އެމްޑީޕީގެ ފަރާތުން ފުވައްމުލައް ސިޓީއަށް ވާދަކުރައްވާ ކެންޑިޑޭޓުންނާއި އެޕާޓީގެ ލީޑަރޝިޕްގެ ބޭފުޅުންނާއި އެކު ޒޫމް މެދުވެރިކޮށް ބޭއްވި އޮންލައިން ބައްދަލުވުމެއްގައެވެ.\nއޮންލައިންކޮށް އާންމުންނަށް ވެސް ފެންނަ ގޮތަށް ބޭއްވި މި ބައްދަލުވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މަޖިލިސް ރަޢިސް މުހައްމަދު ނަޝީދުގެ އިތުރުން މިނިސްޓަރުން ބައިވެރިވެވަޑައިގެންނެވި މި ބައްދަލުވުމުގައި ފައްޔާޒު ވިދާޅުވީ މަސްވެރިކަމުގެ ދާއިރާ އާއި ވިޔަފާރީގެ ދާއިރާގެ އިތުރުން ފަތުރުވެރިކަމަށް ޚާއްސަކޮށް އެސްއެމްއީ ބެންކު މެދުވެރިކޮށް 35 މިލިއަން ރުފިޔާގެ ލޯނު ދޫކޮށްފައިވާ ކަމަށެވެ.\nފުވައްމުލަކުގެ ވިޔަފާރި އާއި އިގްތިސާދީ ކަންކަމާއި ގުޅޭ ގޮތުން ދެއްކި ވާހަކަފުޅު ތެރެއިން މި ސަރުކާރުގެ ބާރުގަދަ އިކޮނޮމިކް މިނިސްޓަރު ފައްޔާޒު ވިދާޅުވީ މިއަހަރުވެސް ފުވައްމުލައް ސިޓީގެ ރައްޔިތުންނަށް ލޯނު ދޫކުރާނެ ކަމަށެވެ. އަދި މިއަހަރު ބޮޑަށް އިސްކަން ދޭނީ ދަނޑުވެރިކަމާއި މަސްވެރިން އަދި ފަތުރުވެރިކަން ކުރިއެރުވުމަށް އެހީތެރިކަން ފޯރުކޮށްދިނުމަށް ކަމަށެވެ.\nގުޅުންހުރި މައުލޫތައް:އެމްއެމްއީ ލޯނު, ފައްޔާޒު އިސްމާއީލް


ދެމީހުންގެ ދޭތެރޭގައި ޖެހޭ މައްސަލަތައް ހައްލު ނުކުރެވި ހަދާނެ ގޮތެއް ނޭންގި ގާތް ރަހުމަތްތެރިންނާއި އާއިލާ މީހުންނާއި މަޝްވަރާކޮށް ލިބުނު އިރުޝާދު ތަކުން ވެސް މައްސަލަތަކަށް ހައްލެއް ނުލިބޭނަމަ އެއީ މައްސަލައެކެވެ. ލިބުނު މަޝްވަރާތަކުގެ އަޖުމަ ބެލުމަށް އެޅި ފިޔަވަޅުތަކުގެ ސަބަބުން އިތުރު ހިތާމަ އާއި ހިތްދަތިކަން އިހްސާސް ކުރެވޭނަމަ އެހެން ގޮތެއް ވިސްނަން އެބަޖެހެއެވެ.\nއެކުގައި އެތަށް މަސްތަކެއް ނުވަތަ އަހަރު ތަކެއް ވޭތު ކުރެވުނު ނަމަވެސް އެދުވަސްތަކުން އުފަލާއި ހިތް ހަމަޖެހުން ނުލިބޭނަމަ އެކުގައި އުޅުމުގެ ބޭނުމަކީ ކޮބައި ހެއްޔެވެ؟\nލޯބިވަމޭ ހަމައެކަނި ބުނެލުމަށް ފަހު ބައިވެރިޔާ ކުރާ ކަންތަކުން ހިތުގެ ހަމަޖެހުން ގެއްލޭނަމަ ތިދެމީހުންގެ ދެމެދުގައި ތިއޮތީ ލޯއްބެއް ނޫނެވެ. އޭނާ ތިބާއަށް އަޅާލާ އޮގާތެރި ނުވެ އެހީތެރިނުވެ ހުރެ ތިބާ ދެކެ ލޯބިވެޔޭ ބުނި ނަމަވެސް އެއީ ޙަޤީޤަތެއް ނޫނެވެ. އޭނާ ތިބާ އަށް އިހްތިރާމް ނުކޮށް އަދި ތިބާ އަށް އިތުބާރު ވެސް ނުކުރާ ނަމަ ތިދެމީހުންގެ ގުޅުމަކަށް ލޯބީގެ ގުޅުމެކޭ ނުކިޔޭނެއެވެ.\nއަހަރެންގެ ފިރިމީހާ ވެސް ހަމަތިހެން އުޅެނީ


Mtatato ge, leading guest house award maafushi arena beach ah\nމަޓާޓޯގެ ލީޑިން ގެސްޓް ހައުސް އެވޯޑު މާފުށީ އެރީނާ ބީޗަށް\nލީޑިން ގެސްޓް ހައުސް އެވޯޑު އެރީނާ ބީޗްއަށް ހަވާލު ކޮށްދެނީ.--ފޮޓޯ: ސަން\nދުބާއީގައި ރޭ ބޭއްވި މަޓާޓޯ ޓްރެވަލް އެވޯޑުގެ "ސްޕެޝަލް އެޑިޝަން" ގައި އެރީނާ ބީޗް ގެސްޓް ހައުސްއަށް ލީޑިން ގެސްޓް ހައުސްގެ އެވޯޑު ލިބުނުއިރު، ލީޑިން ޕްރައިވެޓް އައިލެންޑު ރިސޯޓުގެ އެވޯޑު ލިބުނީ ކޮކޯ ޕްރައިވެޓް ކުޑަ ހިތި ރިސޯޓަށެވެ. އަދި މީޓިންތަކާއި ޖަލްސާތައް ބޭއްވުމަށް އެންމެ ފުރިހަމަ ރިސޯޓަކަށް ދޭ "ލީޑިން މީޑިން އެންޑް ކޮންފަރެންސް" ރިސޯޓުގެ އެވޯޑު ލިބުނީ ބަނޑޮސް އައިލެންޑް ރިސޯޓަށެވެ.\nމަޓާޓޯ ޓްރެވަލް އެވޯޑުގެ އޮފިޝަލް އޮންލައިން މީޑިޔާ ޕާޓްނަރު "ސަން އޮންލައިނުން" ދުބާއީގެ ދުސިތު ތާނީ ހޮޓަލުން ވަގުތުން ގެނެސްދިން މި އިވެންޓުގައި ލީޑިން އިކޯ ކެއާ ރިސޯޓަކަށް ހޮވުނީ މި އެވޯޑު 2013 ވަނަ އަހަރު ވެސް ހޯދި ސޮނޭވާ ފުށި ރިސޯޓަށެވެ. އަދި ލީޑިން އިންޓަނޭޝަނަލް އެއާލައިންނަކަށް ހޮވުނީ ސްރީލަންކާ އެއާލައިނެވެ. މީގެ އިތުރުން ލީޑިން ލޯކޮސްޓް ކެރިޔާ އެވޯޑު ފްލައި ދުބާއީއަށް ލިބުނުއިރު، އެންމެ ފުރިހަމަ ހިއުމަން ރިސޯސް މެނޭޖުމަންޓެއް އޮންނަ ރިސޯޓަކަށް ހޮވުނީ ވިލޯ ގްރޫޕުގެ ސަން އައިލެންޑް ރިސޯޓަށެވެ. އަދި ސޯލާ ބައްތިތަކެއް ބޭނުންކޮށްގެން ދިއްލައިގެން އޮޕަރޭޓް ކުރަމުން ގެންދާ ކ. ގަސްފިނޮޅު ރިސޯޓަށް ވެސް ހާއްސަ އެވޯޑެއް ދީފައިވެ އެވެ.\nމީގެ އިތުރުން ޓޫރިޒަމް ދާއިރާއަށް ދެމުން ގެންދާ ފުރިހަމަ ހިދުމަތުގެ އަގު ވަޒަން ކުރުމުގެ ގޮތުން ކާށިދޫ ދާއިރާގެ މެންބަރު ފައިސަލް ނަސީމްއަށް "ސްޕެޝަލް ރިކޮގްނިޝަން" އެވޯޑެއް ދީފައިވެ އެވެ.\nރާއްޖޭގެ ޓޫރިޒަމް ދާއިރާގައި ބާއްވަމުން އަންނަ އެންމެ ޝަރަފުވެރި އެވޯޑު ކަމަށްވާ މަޓާޓޯ ޓްރެވަލް އެވޯޑު ސްޕެޝަލް އެޑިޝަންގައި ފިޝަރީޒް މިނިސްޓަރު ޑރ. މުހައްމަދު ޝައިނީ އާއި ރައްޔިތުން މަޖިލީހުގެ ބައެއް މެންބަރުންގެ އިތުރުން ޓޫރިޒަމް ދާއިރާގެ ގިނަ ފަރާތްތަކުން ބައިވެރިވެފައިވެ އެވެ. މި އެވޯޑު ދިނުމުގެ ރަސްމީ ބައި ބޭއްވުމަށް ހަމަޖެހިފައިވަނީ ރާއްޖޭގެ ކޮކޯ ބޮޑުހިތި ރިސޯޓުގަ އެވެ.\nދިރާގުގެ މޮބައިލްގެ ހިދުމަތަށް ބުރޫއަރައިފި


ގާނޫނު އަސާސީ އިސްލާހު ކުރާ ޖަލްސާ މިރޭ މެންދަމު – Dhen.mv\nގާނޫނު އަސާސީ އިސްލާހު ކުރާ ޖަލްސާ މިރޭ މެންދަމު\nJune 1, 2020 - 9:39 am\nމިހާރު ތިބި ކައުންސިލަރުންގެ ދައުރު ދިގު ދައްމާލުމަށް ޤާނޫނު އަސާސީގެ 231 ވަނަ މާއްދާއަށް އިސްލާހު ގެނައުމަށް ބާއްވާ ޚާއްސަ ޖަލްސާ މިރޭ މެންދަމު 1:30 ގައި ބޭއްވުމަށް ރައްޔިތުންގެ މަޖިލީހުން އެޖެންޑާކޮށްފިއެވެ.\nޤާނޫނު އަސާސީއަށް އިސްލާހު ގެންނަން ހުށައަޅާފައި ވަނީ ކޮވިޑާ ގުޅިގެން ދިމާވި ޚާއްސަ ހާލަތުގެ ސަބަބުން ލޯކަލް ކައުންސިލް އިންތިޚާބު ކަނޑައަޅާފައިވާ ތާރީޚުގައި ބޭއްވޭގޮތް ނުވުމުން މިހާރު ތިއްބެވި ކައުންސިލަރުންގެ ދައުރު ދަންމާލުމަށެވެ. މިހާރު ތިބި ކައުންސިލަރުންގެ ދައުރު މިމަހުގެ2ވަނަ ދުވަހުގެ ރޭ 12:00 އަށް ހަމަވާނެއެވެ.\nމިޖަލްސާ މެންދަމު ބާއްވާއިރު މަޖިލީހުން ޤާނޫނު އަސާސީއަށް ގެންނަ އިސްލާހާއި، މިމުއްދަތުގެ ތެރޭގައި ކައުންސިލަރުން އަމަލުކުރާނެ ޚާއްސަ ބިލްވެސް މަޖިލީހުން ފާސްކުރަން ޖެހެއެވެ. އަދި ޤާނޫނު އަސާސީއަށް ގެންނަ އިސްލާހާއި، ކައުންސިލަރުން އަމަލުކުރާނެ އުސޫލު ހިމެނޭ ބިލަކީވެސް ރައީސުލްޖުމްހޫރިއްޔާ ތަސްދީޤް ކުރައްވަންޖެހޭ ދެބިލަށްވުމުން އަންގާރަ ދުވަހުގެރޭ 12:00 ގެ ކުރިން މި ދެ ބިލްވެސް ރައީސް ތަސްދީގު ކުރައްވަން ޖެހިވަޑައިގަންނަވާނެއެވެ. ޕީއެސްއެމްއަށް މައުލޫމާތު ދެއްވި އެމްޑީޕީ ޕާލަމެންޓްރީ ގްރޫޕްގެ މެމްބަރަކު ވިދާޅުވީ މަޖިލީހުން މަސައްކަތް ކުރާނީ މާދަމާރޭ ދަންވަރު މަސައްކަތް ނިންމައި، ވަގުތު އޮއްވައި ރައީސުލްޖުމްހޫރިއްޔާއަށް ބިލް ތަސްދީޤު ކުރެއްވުމަށް ފޮނުވުމަށްކަމަށެވެ.\nޤާނޫނު އަސާސީ އިސްލާހު ކުރާނަމަ އެކަން ކުރެވޭނީ ރައްޔިތުންގެ މަޖިލީހުގެ4ބައިކުޅަ3ބައި މެމްބަރުންގެ އައުލަބިއްޔަތުންނެވެ. އެއީ މިހާރު އޮތް 19 ވަނަ ރައްޔިތުންގެ މަޖިލީހަށް ބަލާނަމަ 66 މެމްބަރުންގެ ވޯޓާއިއެކުއެވެ.\nލޯކަލް ކައުންސިލް އިންތިޚާބު ބާއްވާ ކައުންސިލްތަކަށް އަލަށް އިންތިޚާބުކުރެވޭ މެންބަރުން އެމީހުންގެ މަޤާމާއި ހަވާލުވަންދެން މިހާރު މަޤާމުތަކުގައި ތިބި މެންބަރުން އެމީހުންގެ މަޤާމުގައި ދެމިތިބޭނެގޮތަށް ޤާނޫނު އަސާސީއަށް އިސްލާހު ގެނައުމަށް މުޅި މަޖިލީހުގެ ކޮމިޓީން ފާސްކޮށްފައި ވަނީ މިމަހުގެ 30 ވަނަ ދުވަހުއެވެ.\nމަޖިލީހުގެ ޤަވާއިދު ބުނާގޮތުން ކޮމިޓީން ފާސްކުރުމަށްފަހު ބިލް ފާސްކުރުމުގެ ކުރިން3ދުވަހުގެ މުއްދަތެއް ދޭންޖެހެއެވެ. މަޖިލީހުގެ މެޖޯރިޓީ ޕާޓީގެ ލީޑަރާއި، މައިނޯރިޓީ ޕާޓީގެ ލީޑަރު އެއްބަސްވާނަމަ އެއަށްވުރެ އަވަސްކުރުމުގެ ފުރުސަތު ލިބިއެވެ. ނަމަވެސް މިމަސައްކަތް ކުރުމަށް މަޖިލީހުގެ މައިނޯރިޓީ ލީޑަރު އެއްބަސްވެފައިނުވާކަމަށް މަޖިލީހުގެ ރައީސް ވަނީ ވިދަޅުވެފައެވެ. މައިނޯރިޓީ ލީޑަރު ވިދާޅުވެފައި ވަނީ މަޖިލީހުގައި ޤާނޫނު އަސާސީ އިސްލާހުކުރަން ވަގުތުލިބި އެކަން ފަހުވަގުތާއި ހަމައަށް ބޭއްވީ މަޖިލިސްގެ ރައީސް ކަމަށެވެ.


ކުޅުންތެރިންނަށް ދޭން ޖެހޭ ފައިސާ ދައްކައިފި، ގަދަ ޓީމަކާ އެކު ވިކްޓްރީ އެނބުރި އަންނަނީ! – Dhen.mv\nއިބްރާހިމް ރަފްހާން May 26, 2022 - 7:39 pm\n2018 ވަނަ އަހަރުގެ ލީގު މެޗެއްގެ ތެރެއިން ވިކްޓްރީގެ ކުޅުންތެރިއެއް | ފޮޓޯ: އިމޭޖަސް.އެމްވީ\nކުޅުންތެރިންނަށް ދޭން ޖެހޭ މުސާރަ ނުދޭ މައްސަލައިގައްޔާއި އިދާރީ މައްސަލަތަކެއްގައި ސަސްޕެންޑުކޮށްފައި އޮތް ވިކްޓްރީ ސްޕޯޓްސް ކުލަބުން ކުޅުންތެރިންނަށް ދޭން ޖެހޭ ފައިސާ ހަމަކޮށް އެފް.އޭ.އެމްއާ ހަވާލުކޮށްފިއެވެ.\nމިދިޔަ މަހުގެ 29ވަނަ ދުވަހު ވިކްޓްރީގެ އައު ބޯޑެއް އިންތިހާބުކޮށް ޓީމު އަނބުރާ ގެނައުމުގެ މަސައްކަތް ވަނީ ފަށައިފައެވެ. މި މަސައްކަތުގައި އިސްކޮށް ހަރަކާތްތެރި ވަނީ މުލިއާގޭގެ ޗީފް އޮފް ސްޓާފްގެ މަޤާމުގައި މިހާރު ހުންނެވި ވިކްޓްރީގެ ކުރީގެ ކުޅުންތެރިޔާ ހުސައިން އާދަމެވެ.\nވިކްޓްރީން ދައްކަން ޖެހޭ ފައިސާ ދެއްކުމާ އެކު އެ ޓީމަށް އަނބުރާ ފުޓުބޯޅައިގެ ތެރެއަށް އާދެވޭނެއެވެ. އެހެން ނަމަވެސް އެ ޓީމު އަލުން ފަށަން ޖެހޭނީ ދެވަނަ ޑިވިޝަނުންނެވެ. އެ ޓީމުގެ އައު ބޯޑުން މިހާރު ވަނީ ޖުލައި 4ވަނަ ދުވަހު ފަށާ ދެވަނަ ޑިވިޝަނަށް ގަދަ ޓީމެއް އެކުލަވައިލައިފައެވެ.\nއެގޮތުން ބިދޭސީ ހަތަރު ކުޅުންތެރިންނާ އެކު 26 ކުޅުންތެރިންގެ ސްކޮޑެއް ހަމަޖައްސައިފައިވާ އިރު ޓީމުގެ ކޯޗެއްގެ ގޮތުގައި ސްރީލަންކާގެ ކޯޗު ޕަކީރު އަލީ ވަނީ ހަމަޖައްސައިފައެވެ.\nވިކްޓްރީގެ ސަސްޕެންޝަން އުވާލައިފި، ނިއުރޭޑިއަންޓުގެ ސަސްޕެންޝަން އުވާލުމުގެ ބާރު އެފް.އޭ.އެމް އެކްސްކޯއަށް!


18 މެއި 2022, 12:00 އިއުލާން\nހއ. ވަށަފަރު، ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\nވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ ޢާންމުކުރުން\n2022 ޖުލައި 02 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ހއ. ވަށަފަރު، ށ. ޅައިމަގު، ށ. ކޮމަންޑޫ، ކ. ތުލުސްދޫ އަދި އއ. ތޮއްޑޫއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ 2022 މޭ 18 ވާ ބުދަ ދުވަހު ޢާންމުކޮށްފީމެވެ. މި ރަޖިސްޓަރީ ދިވެހިސަރުކާރުގެ ގެޒެޓު (www.gazette.gov.mv) އާއި، ކޮމިޝަނުގެ ވެބްސައިޓުގައި (www.elections.gov.mv) ވަނީ ޢާންމު ކުރެވިފައެވެ.\nމި ރަޖިސްޓަރީއަށް ޝަކުވާ ހުށަހަޅާނީ 2022 މޭ 18 ވާ ބުދަ ދުވަހުން ފެށިގެން 2022 މޭ 29 ވާ އާދީއްތަ ދުވަހުގެ މެންދުރުފަހު 02:00 ގެ ނިޔަލަށެވެ.\nޝަކުވާ ބަލައިގަތުމަށް ހަމަޖެހިފައިވަނީ ޝަކުވާ ފޯމުންނެވެ. ޝަކުވާ ފޯމު ކޮމިޝަންގެ ވެބްސައިޓުންނާއި އިލެކްޝަން ކޮމިޝަނުގެ އިދާރާއިން ލިބެން ހުންނާނެއެވެ. ޝަކުވާ ހުށަހަޅާނީ މި ކޮމިޝަންގެ އީމެއިލް އެޑްރެސް ކަމަށްވާ، [email protected] އަށް ފޮނުވައިގެންނެވެ.\n- ހއ. ވަށަފަރު\n- ށ. ކޮމަންޑޫ\n- ށ. ޅައިމަގު